ކުރިން ވިސްނުނުނަމަ… – Esfiya\nހިތާމަ ކުރުވާހަކަ ލޯބި November 1, 2018\nއިރު އޮއްސޭ މަންޒަރާއި އިރު އަރާ މަންޒަރަކީ ޤުދުރަތީ އަޖައިބުތަކުގެ ތެރެއިންވެސް ވަކިން ޚާއްސަކޮށް ފާހަގަކުރެވޭ ދެކަމެކެވެ. އިރު އަރާ ވަގުތާއި އިރު އޮއްސޭ ވަގުތު ދުނިޔެމައްޗަށް އަރަމުން އެދާ ހިތްގައިމު ކުލަތަކަކީ ކުރެހުންތަކަކުން ނުވަތަ ޅެންވެރިންގެ ފަށުވި އިބާރާތްތަކަކުން ސިފަކުރެވޭ ވަރަށްވުރެ މާ ފުރިހަމަ މަންޒަރުތަކެކެވެ. އެ ހިތްގައިމު މަންޒަރުތަކުން ހިތަށް ހަމަޖެހުން ހޯދާ މީހުން ވަރަށްވެސް ގިނައެވެ. އަހަރެންނަކީވެސް ޤުދުރަތުގެ އެ ހިތްގައިމު މަންޒަރުތަކުން ހިތަށް ހަމަޖެހުން ހޯދަމުންދާ މީހަކީމެވެ.\nއަހަރެން އިރު އަރާ މަންޒަރާއި އިރު އޮއްސޭ މަންޒަރު ބަލަން ދަނީ ހަމައެކަނި އެ ހިތްގައިމު މަންޒަރުތަކުން ހިތަށް ލިބޭ ހަމަޖެހުން ލިބޭތީއެއް ނޫނެވެ. އެފަދަ ހިތްގައިމު މަންޒިލެއްގައި އަރާމު ވަގުތެއްގައި އެކަނިމާއެކަނި އިނދެ އަމިއްލަ ދިރިއުޅުމާއިމެދު ވިސްނާލުމުން ލިބޭ ހިތްހަމަޖެހުމަކީވެސް އަހަރެން އެ ވަގުތުތަކުގައި އަހަރެން އަތިރިމައްޗަށްދާ ސަބަބެކެވެ.\nއަހަރެންގެ އުމުރުން ތިރީސް އަހަރު ވީއެވެ. ތިން ކައިވެނިކޮށް ދެ ބަނޑަށް ދެ ދަރިން އެބަ ތިއްބެވެ. އަހަރެންގެ މިހާރުގެ އަނބިމީހާ އާނާ މިހާރުވެސް އިނީ އަހަރެންގެ ދަރިއަކަށް ބަލިވެއެވެ. އާނާގެ ބަނޑަށް ހަތް މަހެވެ. ދުވަސްކޮޅަކުން އަހަރެންގެ ދަރިންގެ ލިސްޓަށް ދަރިއަކު އިތުރުވާނެއެވެ. އަހަރެންގެ ފިކުރު ބޮޑުވާ ސަބަބަކީވެސް އެއީއެވެ. ކައިވެނި ދެމެހެއްޓޭގޮތް ނުވާތީއެވެ. ކުދިކުދި މައްސަލަތައް ބޮޑުވެ، ހައްލުނުވެގެން ކައިވެނީގެ ގުޅުން ކުރިއަށް ނުގެންދެވި ދެ މީހުން ވަކިވާން ޖެހޭތީއެވެ. އަހަރެންގެ ކުރީގެ ދެ ކައިވެނި ރޫޅުނު ގޮތަށް އަހަރެންގެ ތިންވަނަ ކައިވެނިވެސް ރޫޅިދާނެކަމުގެ ބިރުވެރިކަން އޮތީއެވެ. ނަމަވެސް އަހަރެން އުއްމީދުކުރަނީ އަހަރެންގެ މި ކައިވެނި އެންމެ ފަހު ވަގުތާއި ޖެހެންދެންވެސް ދެމެހެއްޓޭނެ ކަމަށެވެ.\nއަހަރެންގެ ފުރަތަމަ ކައިވެނި އަހަރެން ކުރީ އަހަރެންގެ އުމުރުން ވިހި އަހަރުގައެވެ. އަހަރެންގެ އާއިލާގެ މީހުންނާއި ގާތް ރައްޓެހިންވެސް އަހަރެންގެ އެ ކައިވެންޏަށް ނުޤަބޫލުވިއެވެ. ކައިވެނި ކުރަން އަދި އަވަސްކަމަށް ބުންޏެވެ. ކައިވެންޏަކީ ވަރަށް މާތް މަޤުސަދެއްގައި ކުރެވޭ ޒިންމާ ބޮޑު މަސްއޫލިއްޔަތެއްކަމަށް ވިސްނައިދީ ނަޞޭޙަތްތެރިވިއެވެ. ނަމަވެސް އަހަރެން އޭރު އެއިން އެއްވެސް ވާހަކައެއް އަޑެއް ނޭހީމެވެ. އޭގެ ނަތީޖާވެސް ވަރަށް ހިއްޗެވެ.\nއަހަރެންގެ ފުރަތަމަ އަނބި ރީނާއާއި ކައިވެނިކުރީ އޭނާދެކެ ވެވުނު ލޯތްބެއްގެ ސަބަބުންނެވެ. އަހަރެން އޭނާދެކެ އިންތިހާއަށް ލޯބިވީމެވެ. އޭނާ އަހަރެންނާއިމެދު ކަންތައް ކުރަމުންދިޔަ ގޮތުން އޭނާވެސް އަހަރެންދެކެ ލޯބިވާކަމަށް އަހަރެންނަށް ޤަބޫލުކުރެވުނެވެ. ނަމަވެސް އެކަން ދެމިއޮތީ ކުޑަ ދުވަސްކޮޅަކުއެވެ. ރީނާ ބަލިވެ އިނުމާއިއެކު އަހަރެންނަށް އޭނާގެ ޙަޤީޤީ ކުލަވަރު ފެންނަން ފެށިއެވެ. އަހަރެންގެ ކުރިމަތީ އަދަބެއް ނެތި ބަސްބުނުން ވެގެން ދިޔައީ އަހަރެންނަށް ބަލައިނުގަނެވުނު ސިފައަކަށެވެ. އޭނާއަށް އަހަރެންގެ ހަށިގަނޑުގައި ހިނގަމުންދިޔަ ޒުވާންކަމުގެ ހޫނު ލޭ ފިނިކޮށްނުދެވުން ވެގެން ދިޔައީ އަހަރެން އޭނާގެ މަތިން ފޫހިވާން މެދުވެރިވި ސަބަބަކަށެވެ. އެކަމުގެ ސަބަބުން ކައިވެނީގެ އެންމެ މުހިންމު އެއް މަޤުސަދު ކަމަށްވާ ފާހިޝް ޢަމަލުތަކުން ރައްކާތެރިވުން އަހަރެންގެ ސިކުނޑީގައި ޓަކިޖަހަން ފެށިއެވެ. އެފަދަ ފާހިޝް ޢަމަލަކަށް އަރައިގަނެވިދާނެކަމުގެ ބިރު ހިތުގައި އުފެދުމާއެކު އަހަރެން ރީނާއާއި އެވާހަކަ ދެއްކީމެވެ. ރީނާއަށް އެކަމަށް ހައްލެއް ހޯދައިނުދެވޭނެނަމަ އަހަރެން ދެއަނތްބަށް މީހަކާއި އިންނަން ބޭނުންކަމަށް ބުނީމެވެ. އޭގެ ބަދަލުގައި ރީނާ އެދުނީ ވަރިއަށެވެ. ދެއަނތްބަށް އިނދެގެން އުޅެން ބޭނުން ނުވީއެވެ. އަހަރެންވެސް އަމިއްލަ ނަފުސަށް އަނިޔާވެރިވެ ފާފައިން ސަލާމަތްވުމަށް ރީނާ ވަރިކުރީމެވެ. އަދި އޭގެ ތިން މަހެއްހާ ދުވަސް ފަހުން އަހަރެންގެ ދެވަނަ ކައިވެނި ކުރީމެވެ.\nއަހަރެންގެ ދެވަނަ އަނބި ނީޒާއާއި ކައިވެނި ކުރިއިރު އަހަރެންގެ އަލަތު ދަރިފުޅަށް އެއް އަހަރެވެ. ނީޒާއަށް އަހަރެންގެ ކުރީގެ ދިރިއުޅުން ވަރަށް ރަނގަޅަށް ކިޔައިދިނީމެވެ. އަހަރެންގެ ދަރިފުޅަށް ޚަރަދު ދީ ދަރިފުޅުގެ ގާތަށް ގޮސް ހަދާނެކަމަށް ނީޒާއާއި އިނުމުގެ ކުރިން އަހަރެން ބުނީމެވެ. އެކަމަށް ހުރަސް އަޅަން މަސައްކަތްކޮށްގެން ނުވާނެކަމަށް އަހަރެން ނީޒާ ގާތުގައި ބުނީމެވެ. ނީޒާ އަހަރެންނާއި ކައިވެނި ކުރީ އެކަމަށް އެއްބަސްވެފައެވެ. ނަމަވެސް އެ ކައިވެނިވެސް ދެމެހެއްޓޭ ގޮތެއް ނުވިއެވެ. ނީޒާއަށް އަހަރެންގެ ދަރިފުޅު ގާތަށް ދާތީ ޝައްކު ކުރެވެނީއެވެ. އަހަރެން ކުރިއެކޭ އެއްގޮތަށް ރީނާދެކެ ލޯބިވާކަމަށް އޭނާއަށް ޤަބޫލުކުރެވެނީއެވެ. ޝައްކުގެ މަތީގައިވާ ކައިވެންޏެއް ދެމެހެއްޓޭނެ ގޮތެއް ނޯންނާނެކަން އަހަރެންނަށް ވިސްނުނެވެ. އެހެންކަމުން އަހަރެން އެ ކައިވެންޏަށް ދަރިއަކު ލިބުމުގެ ކުރިން ކައިވެނި ރޫޅާލީމެވެ. ދެމީހުން ވާހަކަ ދައްކައިގެން ރީތި ގޮތުގައެވެ.\nނީޒާއާއި ދުރުވުމަށްފަހު އަހަރެން ކައިވެނީގެ ޚިޔާލުތަކުން ކުޑަކޮށް އެއްފަރާތް ވެލީމެވެ. ރައްޓެހިންނާއެކު މަޖަލުގައި އުޅެވޭތޯ މަސައްކަތް ކުރީމެވެ. ނަމަވެސް ކާމިޔާބެއް ނުލިބުނެވެ. އަހަރެންގެ ބައެއް ރައްޓެހިން ސަމާސާއަކަށް ހަދާފައި އަހަރެންގެ ކައިވެނިތަކާއި ގުޅުވައިގެން ބުނެލާ ދެރަ ބަސްބަހަކީ އަހަރެންނަށް ހަޖަމުކުރަން ދަތިވި ކަމަކަށްވިއެވެ. އެކަމުގެ ސަބަބުން އަހަރެންނާއި ރައްޓެހިންނާއި ދެމެދު ދެބަސްވުން އުފެދި، އަހަރެން އަމިއްލައަށް އެމީހުންނާއި ދުރުވީއެވެ. އެއީ ޙަޤީޤީ ރައްޓެހިން ކަމަކަށް އަހަރެން ޤަބޫލެއް ނުކުރަމެވެ. އެހެން ނޫންނަމަ އަހަރެންގެ ދިރިއުޅުން އަޑިގަނޑަކަށް ވެއްޓުނު ވަގުތު ދެރަ ބަސް ބުނެ އަހަރެން ބަލިކަށިކޮށް ނުލީހެވެ.\nއަހަރެންގެ ރައްޓެހިންނެކޭ އެއްގޮތަށް އާއިލާގެ ފަރާތުންވެސް އަހަރެންނަކަށް މާބޮޑު އެއްބާރުލުމެއް އެ ދުވަސްތަކުގައެއް ނުލިބުނެވެ. މަންމަގެ ފަރާތުން އަބަދު އިވޭ ނުރުހުމުގެ ބަސްތަކާއި އާއިލާގެ އެހެން ބައެއް މެންބަރުންގެ ފަރާތުން އިވޭ މަލާމާތުގެ ބަސްތަކުގެ ސަބަބުން އަހަރެން ދުނިޔެމަތިން ފޫހިވާގޮތްވިއެވެ. އާއިލާގައި އަހަރެންނަށް ރަޙުމުކުރާ އެކަކުވެސް ނެތޭ އަހަރެންގެ ހިތަށް އެރި ނަމަވެސް އެއީ އަހަރެންނަށް ކުރެވުނު ކުށްހީއެއްކަން އަހަރެންގެ އެއްބަނޑު އެއްބަފާ ދައްތަ، ޢައިޝާއާއި އޭނާގެ ފިރިމީހާ ހުޝާމް ސާބިތުކޮށްދިނެވެ. އޭގެ ދެމަފިރިން އަހަރެން ބަލިކަށިވި ކޮންމެ ވަގުތެއްގައި އަހަރެންނަށް އަޅާލައި އޯގާތެރިވިއެވެ. ދިރިއުޅުމައިގެން ކުރިއަށް ދިއުމަށް ހިތްވަރު ދިނެވެ.\nފަސް އަހަރުވަންދެން ހުސްހަށިބަޔަށް ހުރުމަށްފަހު އަހަރެން އާނާއާއި ކައިވެނި ކުރީ ދޮންތައާއި ހުޝާމް ދިން ހިތްވަރާއި ނަޞޭޙަތުގައި ހިފައިގެންނެވެ. އާނާއަކީ ހުޝާމްގެ އެއްބަނޑު އެއްބަފާ ކޮއްކޮއެވެ. އާނާ އަހަރެންނަށް ކަޅި އުކާތާ އެތައް ދުވަހެއް ވެއްޖެކަމަށް ހުޝާމް ބުނުމުން އަހަރެންނަށް ޤަބޫލުކުރަން ދަތިވިއެވެ. އާދަވެ މަދުވެގެން ހަފުތާއަކު އެއްފަހަރު އާނާ ފެންނައިރުވެސް އާނާގެ ފަރާތުން އެފަދަ އެއްވެސް އިޝާރާތެއް ލިބިފައި ނުވާތީއެވެ. ނުވަތަ އެފަދަ އިޝާރާތެއް ލިބޭކަން އަހަރެންނަށް ފާހަގަ ނުކުރެވުނީކަމަށްވެސް ވެދާނެއެވެ. ހުޝާމްއާއި ދޮންތަގެ ނަޞޭޙަތް ޤަބޫލުކޮށްގެން އާނާއާއި ކައިވެނި ކުރެވުނީތީ އަހަރެން އުފާވިއެވެ. އާނާގެ ފަރާތުން އަހަރެންގެ ހިތް ފުރި ބަންޑުންވާހާ ލޯތްބާއި އޯގާތެރިކަން ލިބުނެވެ.\nކައިވެންޏަށް އަހަރު ވީއިރު އާނާ އިނީ އަހަރެންގެ ދަރިއަކަށް ބަލިވެއެވެ. އަހަރެންނާއި އަހަރެންގެ މުޅި އާއިލާ އެކުގައި އުފާ ފާޅުކުރިއިރު އަހަރެންގެ އިތުރު ދަރިއަކު ހުރިކަން ހަނދާން ހުންނާނެކަމަކަށް އަހަރެން ހިއެއް ނުކުރަމެވެ. ނަމަވެސް ދޮންތަ އަހަރެންގެ ދޮށީ ދަރިފުޅުގެ ވާހަކަ އެހުމުން އަހަރެން ވަރަށް އުފާވިއެވެ. އާނާވެސް އަހަރެން ދަރިފުޅާއި ބައްދަލުކުރަން އެގެއަށް ދިއުމަކަށް ހުރަހެއް ނާޅައެވެ. އޭނާ އުފަލާއިއެކު އަހަރެންނަށް އެކަމަށް ފުރުޞަތު ފަހިކޮށްދެމުން ދިޔައެވެ. އަހަރެންގެ ހިތް އާނާއަށްޓަކައި ލޯބިން ފުރުނެވެ. ކައިވެނި ރޫޅިފައިވާ ކޮންމެ ފިރިހެނަކަށްވެސް އާނާފަދަ އަނތްބަކު ލިބުމަށް އެދި ހިތާހިތުން ދުޢާކޮށްލެވުނެވެ.\nއާނާއާއި އަހަރެންގެ ފުރަތަމަ ދަރިފުޅު ވިހެއި އިރުވެސް މަންމަގެ ހިތް އަހަރެންގެ މައްޗަށް މާ ރަނގަޅު ކަމަކަށް ފާހަގައެއް ނުކުރެވެއެވެ. އާނާގެ ކުރިމަތީގައި މަންމަ ކޮންމެވެސް ވަރަކަށް އަހަރެންނާއި ވާހަކަދެއްކި ނަމަވެސް އާނާ ނެތްނަމަ އަހަރެންނާއި ދިމާއަށް ބަލާވެސްނުލައެވެ. އާނާގެ ކުރިމަތީގައި މަންމަ އަހަރެންނާއި ވާހަކަދެއްކި ނަމަވެސް މަންމަގެ މޫނުމަތިން ނުރުހުން ނޫން އެއްޗެއް އަހަރެންނަކަށް ނުފެނެއެވެ. ސަބަބަކަށްވީ މަންމަމެންގެ ނުޤަބޫލުގައި އެހާ ޅަ އުމުރުގައި ޒަވާޖީ ޙަޔާތެއް ފެށުމެވެ.\nމަންމަގެ އެ ދުރުކަމުން އަހަރެންގެ ހިތަށް އެތައް ވޭންތަކެއް ލިބެއެވެ. މަންމަ އަހަރެންގެ ގައިގައި ލޯބިން ފިރުމި ދުވަސްތައް ހަނދާންވުމުން ލޮލުން ކަރުނަ ހިލެއެވެ. އެ އޯގާތެރިވި ލޯބިވެތި ފިރުމުންތަކަށް އަދިވެސް އަހަރެންގެ ހިތް އެދެއެވެ. ނަމަވެސް އެއީ އަހަރެންގެ މުޅި އުމުރުގައިވެސް ދެން ވާނެ ކަމެއްހެނެއް ހިއެއް ނުވެއެވެ. އަހަރެންދެކެ މަންމަ ހިތްހަމަ ނުޖެހިފައި ހުރިނަމަވެސް އާނާއާއި އަހަރެންގެ ކައިވެންޏާއިމެދު މަންމަ ނުހަނު ޤަބޫލެވެ. އެކަން އަހަރެންނަށް ޔަޤީންވަނީ މަންމަ އާނާއާއިމެދު ކަންތައްކުރާ ގޮތުންނެވެ. މަންމަ އާނާއާއި ދޭތެރޭ ކަންތައް ކުރަނީ ކުރީގައި މަންމަ އަހަރެންނާއި ދޭތެރޭ ކަންތައްކުރި ގޮތަށެވެ. އެހާ ލޯބިންނެވެ. އަހަރެމެންގެ ކައިވެންޏާއި ދޭތެރޭ މަންމަ ހިތްހަމަނުޖެހޭނަމަ މަންމަ އާނާއަކަށް ޅީދަރިއެއްގެ މަޤާމުގެ ބަދަލުގައި ދަރިއެއްގެ މަޤާމެއް ނުދިނީހެވެ.\nއަހަރެން އާނާއާއި ކައިވެނި ކުރުމަށްފަހު އަހަރެންގެ ކައިވެނީގައި ބޮޑެތި މައްސަލަތަކެއް ނުޖެހެއެވެ. ކުދިކުދި މައްސަލަތައް ހައްލުކުރެވެއެވެ. މައްސަލަތައް ހައްލުކުރުމަށް އާނާ އިސްނެގުން އެއީ މި ކައިވެނި ދެމެހެއްޓުމުގެ ހަމައެކަނި ސަބަބޭ ބުނެވޭނެ ޖާގައެއް ނެތެވެ. އަހަރެންގެ ކުރީގެ ކައިވެނިތަކުގައިވެސް އެކަން އެގޮތަށް ހިނގިއެވެ. ނަމަވެސް މައްސަލަ ހައްލުނުވެ އެއް މައްސަލައެއްގެ ތެރެއިން އަނެއް މައްސަލަ ނުކުމެ ކުރިލައި ހެދެއެވެ. އެހެންކަމުން އަހަރެންގެ ކުރީގެ ކައިވެނިތަކުގައި ރެނދުލައި ހަމަޖެހުމެއް ނުލިބިގެން އުޅުނު ސަބަބަކީ މަންމަގެ ރުހުން ނުލިބުންކަމަށް އަހަރެންނަށް ޤަބޫލުކުރެވުނެވެ. މަންމަގެ ރުހުމާއި ނުލާ ކުރާ ކަންކަމުގައި ބަރަކާތެއް ނުލައްވާނެޔޭ ބުނާ ވާހަކަ އަހަރެންނަށް ޤަބޫލުކުރެވުނެވެ.\nއަހަރެންނަށް ޚިޔާލުތަކުން ބޭރުވެވުނީ އަހަރެންގެ ކޮނޑުގައި މީހަކު އަތް ބާއްވާލުމުންނެވެ. އަހަރެންނަށް ސިހިފައި ބަލާލެވުނު އިރު ކައިރީގައި ހުރީ ހުޝާމްއެވެ. އަހަރެންގެ ދިރިއުޅުމުގެ އެންމެ ދަތި ދުވަސްތަކުގައި އަހަރެންނަށް އެހީތެރިވި އަހަރެންގެ ޙަޤީޤީ ރަޙުމަތްތެރިޔާއެވެ. އަހަރެންގެ ދޮންތަގެ ފިރިމީހާއެވެ.\n“ކޮން ފިކުރެއްގައި؟” ހުޝާމް އަހާލިއެވެ.\n“މި ދެން ދިރިއުޅުމާއި ދޭތެރޭ ވިސްނާލަނީ..” އަހަރެން ބުނެލީމެވެ.\n“ކިހިނެއްވީ؟ އަނެއްކާ އާނާއާއި ދެކުދިން މައްސަލައެއް ޖެހުނީތަ؟” ހުޝާމް ކަންބޮޑުވެފައި އަހާލިއެވެ.\n“ނޫނޭ.. މާޒީއާއި މިހާރުގެ ދިރިއުޅުމާއި އަޅާކިޔާލެވުނީ..” އަހަރެން އެއްވެސް ފޮރުވުމެއްނެތި ކިޔައިދިނީމެވެ. ހުޝާމްއަކީ އަހަރެންނަށްވުރެ ފަސް ވަރަކަށް އަހަރު ދޮށީ މީހަކަށްވީ ނަމަވެސް އަހަރެންނަށް އޭނާއާއި އެއްވެސް ކަމެއް ހިއްސާކުރާކަށް އުނދަގުލެއް ނޫނެވެ. އޭނާ އަހަރެންގެ އިހުސާސްތައް ދަނެ އިޙުތިރާމު ކުރާތީއެވެ.\n“މާޒީއާއި ދޭތެރޭ ނުވިސްނާ.. މާޒީއާއި ދޭތެރޭ ވިސްނަންޏާ ކުރިމަގެއް ނުފެންނާނެ.. ފަސްއެނބުރި ނުބަލާ ކުރިއަށް ދިޔައިމަ އުޖާލާކަން ފެންނާނެ.. އިންޝާ ﷲ!!” ހުޝާމް އަހަރެންނަށް އަބަދުވެސް އެފަދަ ހެޔޮ ނަޞޭޙަތްތައް ދޭނެއެވެ. އަހަރެން ހިނިތުންވެލީމެވެ.\n“ހުޝާމް ކީއް ތި ކުރަނީ މިތާ؟” އަހަރެން އަހާލީމެވެ.\n“މި ހަމަ ފިނި ބުރެއް ޖަހާލަން ނުކުމެ އުޅެނިކޮށް އަދީލް ފެނިގެން މި އައީ..” ހުޝާމް ހިނިތުންވެލާފައި ބުނެލިއެވެ.\n“އެހެންތަ؟ އެކަނި؟” ހުޝާމްއާއެކު އިތުރު މީހަކު ފެންނަން ނެތުމުން އަހަރެން އަހާލީމެވެ.\n“އާނ.. ދޮންތަ ވެއްޖެ މަންމައާއެކު ކޮންމެވެސް ގެއަކަށް ގޮސް..” ހުޝާމް މަންމަގެ ވާހަކަ ބުނުމުން އަހަރެންގެ ހިނިތުންވުން ފަނޑުވިއެވެ. ހުޝާމްއަށް އަހަރެންގެ ހިތުގައިވީ އެއްޗެއް އެނގުނު ފަދައެވެ.\n“ދެރަނުވޭ.. އިރާދަކުރެއްވިއްޔާ މަންމަ އަދި އަދީލްއާއި ވާހަކަދައްކާނެ.. މަންމަގެ ހިތް އަދީލްއަށް ސާފުވާނެ..” ހުޝާމް އެހެން ބުނިނަމަވެސް އަހަރެން އެވާހަކައެއް ޤަބޫލެއް ނުކުރަމެވެ. މަންމަގެ ހިތް ސާފުވޭތޯ އޭނާ އިންތިޒާރު ކުރާތާ އަށް އަހަރުވީއެވެ. އޭރު ނުވި ކަމެއް ވަކި މިހާރު ވާނެ ހެއްޔެވެ؟\n“މަންމަގެ ހިތް އަހަރެންގެ މައްޗަކަށް ހެވެއް ނުވާނެ.. ވާނެނަމަ މިހާ ދުވަސްވީއިރު ވާނެ.. އަހަރެންގެ ދިރިއުޅުމުގައި މަންމަމެންގެ ނުޤަބޫލުގައި ކުރެވުނު އެންމެ ކަމެއްގެ އަދަބު މަންމަ އަބަދު އަހަރެންނަށް އެ ދެނީ.. މީ އިންސާފެއްތަ؟” އަހަރެންގެ ލޮލުން ކަރުނައިގެ އަސަރު ފާޅުވިއެވެ.\n“ތިހެން ނުބުނޭ.. މަންމައަށް އަދި ވިސްނޭނެ.. އަދީލް އެއްފަހަރުވެސް މަސައްކަތް ކުރިންތަ މަންމަގެ ރުހުން ހޯދަން؟ އަދީލްއަށް މަސައްކަތް ކުރެވުނުނަމަ.. އަހަރެންނަށް ޔަޤީންކަމާއެކު ބުނަން އެނގޭ މަންމަ މިހާރު އަދީލްއަށް މާފުކުރާނެތާ ކިތަންމެ ދުވަހެއް..” ހުޝާމް ވަރަށް ޔަޤީންކަމާއެކު ބުންޏެވެ.\n“އަހަރެން މަންމަގެ ރުހުން ލިބޭތޯ މަންމަ ހިތްހަމަޖެހޭނެހާ ގޮތަކަށް ކަންތައް ކުރެވޭތޯ ބަލައިފިން.. އެކަމަކު މަންމަ.. މަންމަ ގޮތް ދުލެއް ނުކުރާނެ..” މަންމަގެ ރުހުން ލިބޭނެކަމާއިމެދު އަހަރެންގެ އުއްމީދެއް ނެތެވެ.\n“ތިހާ އަވަހަށް އުއްމީދު ކަނޑާނުލާ.. އަހަރެން ބުނާ ގޮތަށް ކަންތައް ކޮށްބަލަ.. ޔަޤީން މަންމައަކަށް ހިތް ހިލަކޮށްލައިގެން ނުހުރެވޭނެކަން..” ހުޝާމް ޔަޤީންކަމާއެކު ބުނެލިއެވެ.\n“އެއީ ކޮން ގޮތެއް؟” އަހަރެންނަށް އަވަސްއަވަހަށް އަހާލެވުނެވެ.\n“އަދީލް ގޮސް މަންމަ ގާތުން މާފަށް އެދޭ.. ރޮއި އާދޭސްކުރޭ.. ޔަޤީން، އިސާހިތަކު މަންމަގެ ހިތް މަޑު ކަފަކޮޅަކަށް ވާނެ.. ދަރިންދެކެ ލޯބިވާ މަޔަކަށް ދަރިއަކު މައިމީހާގެ ކުރިމަތީ ރޯތަން ބަލާކަށް ކެތެއް ނުވާނެ..” ހުޝާމް އަހަރެންގެ ކޮނޑުގައި މަޑުމަޑުން ޖަހާލީ ހިތްވަރު ދިނުމުގެ ގޮތުންނެވެ. އަހަރެންވެސް ބޯޖަހާލީ އެއްބަސްވުމުގެ ގޮތުންނެވެ.\nއަހަރެން ގެއަށް ދިޔައިރު މަންމަ ސިޓިންގރޫމުގައި އިނެވެ. ކޮންމެވެސް ފޮތެއް ހިފައިގެން ކިޔާށެވެ. އަހަރެންނަށް ބަލާލާފައި ފަރުވާކުޑަ ގޮތަކަށް މަންމަ ފޮތަށް ބަލާލިއެވެ. އަހަރެންގެ ހިތް ވިރިގެން ފޭބި ކަހަލައެވެ. ހުޝާމް ކުރަން ބުނި ކަންތަކުގެ މަތިން ހަނދާންވުމުން އަހަރެން ވަރަށް ހިތްވަރުކޮށްފައި ގޮސް މަންމަގެ ފައި ކައިރީގައި އިށީނީމެވެ. މަންމަގެ ކަކޫ މަތީގައި އަހަރެންގެ އަތް ބާއްވާލުމުން މަންމަ އަހަރެންނަށް ބަލާލިއެވެ. އަހަރެންނަށްވެސް މަންމައަށް ބަލާލެވުނު ވަގުތު ހަތަރުކަޅި ހަމަވިއެވެ. މަންމަ އަވަސްއަވަހަށް ފޮތަށް ނަޒަރު ހުއްޓާލީ އަހަރެންގެ ލޮލުން ފެނުނު ރިހުން ފެނި ކެތްނުވެގެން ކަންނޭނގެއެވެ. އަހަރެން މަންމަގެ ކުރިމަތީގައި ރޮއިރޮއިފައި މާފަށް އެދުނީމެވެ. މަންމަގެ ހިތް ހަލާލު ބޭނުންކަމަށް ބުނީމެވެ. މަންމަގެ އެ ދުރުކަމާއި ނުރުހުމަށް އަހަރެންނަށް ކެތްނުކުރެވޭނެ ވާހަކަ ބުނީމެވެ. އަހަރެންގެ އާދޭސްތަކަށް ބީރު ކަންފަތެއް ދީގެން މާ ގިނައިރަކު މަންމައަކަށް ނީނދެވުނެވެ. އަހަރެންގެ ގައިގައި އޮޅުލައިގެންފައި ރޮމުން މާފަށް އެދުނެވެ. މަންމައަށް އަހަރެންނާއި ދޭތެރޭ އެގޮތަށް ކަންތައް ކުރެވުނީތީއެވެ. އަދި މަންމަގެ ހިތް އަހަރެންނަށްޓަކައި ސާފުކުރިއެވެ. އެވަގުތު ގޭތެރެއަށް ވަދެގެން އައި ހުޝާމް އަހަރެންނާއި ދިމާއަށް ބަލާލިއެވެ. އަހަރެންނަށް ހިނިތުންވެލެވުނީ ޝުކުރުވެރި ނަޒަރަކުންނެވެ. އަހަރެންނަށް ކުރިން ވިސްނުނުނަމައެވެ.\nStory varah varah furihama adhi ehaame iburaiyytheri. Maasha Allah\nShukuriyya Kudoo 🙂\nނޭދެމޭ ވަކިވުމެއް…ހާދަހާ ލޯބިވޭ 31\nލޯބި July 14, 2013\nރެޑް ހޭންޑް – 03\nކުރުވާހަކަ އެހެނިހެން ލޯބި October 25, 2017\nހިތާމަ ލޯބި November 2, 2018\nހިތާމަ ކުރުވާހަކަ ދީނީ ލޯބި November 3, 2018\nހިތް އެކީ ދެވިއްޖޭ..18\nމާޔޫސް ވެފާ…. (4ވަނަ ބައި )


vnews - Sri Lanka aammu haalathah athuvejje\nހަމަނުޖެހުންތައް ހުއްޓި، ސްރީލަންކާ އާންމު ހާލަތަށް އަތުވެއްޖެ\nމުސްލިމުންނާ ދެކޮޅަށް ހިންގަމުންގެންދިޔަ ހަމަނުޖެހުންތައް ހުއްޓި ސްރީލަންކާ އާންމު ހާލަތަށް އަތުވެއްޖެއެވެ.\nކޮޅުނބުގެ އުތުރު ފިޔަވައި، ހަމަނުޖެހުންތައް ހިންގި އެހެން ސަރަހައްދުތައްވެސް އާންމު ހާލަތަށް އައިސްފައިވާ ކަމަށް ވެއެވެ.\nފުލުހުންނާއި ސިފައިން ގިނަ އަދަދަކަށް މަގުތަކުގައި ފޯރި މަރަމުންދާ ކަމަށްވެސް މީޑިއާއިން ބުނެއެވެ.\nމިސްކިތްތަކާއި، މުސްލިމުންގެ ގެދޮރާއި، ފިހާރަތަކަށް ހަމަލާދީ ބޮޑެތި ގެއްލުންތައް ދެމުންގެންދާތީ މިދިޔަ ހޯމަ ދުވަހުން ފެށިގެން ކޮންމެ ރެއަކު މުޅި ސްރީލަންކާގައި ކާފިއު އިޢްލާން ކުރަމުންދިޔަ ނަމަވެސް ރޭގައި ކާފިއު އިޢްލާނެއް ނުކުރެއެވެ.\nރޭގައި ކާފިއު އިޢްލާން ނުކުރާން ސަރުކާރުން ނިންމީ، އޭގެ ކުރީގެ 24 ގައިރުގެ ތެރޭގައި އެއްވެސް ހަމަނުޖެހުމެއް ހިންގި ކަމުގެ ރިޕޯޓް ލިބިފައި ނުވާތީ ކަމަށް ފުލުހުންގެ ތަރުޖަމާނު ރުވާން ގުނަސޭކަރާ އިއްޔެ ވިދާޅުވިއެވެ.\n"އެއާ އެކުވެސް އަޅުގަނޑުމެން މިގެންދަނީ ހަމަނުޖެހުން ހިންގި މީހުން ހޯދުމަށް މަސައްކަތްކުރަމުން" ރުވާން ވިދާޅުވިއެވެ.\n9 މިސްކިތަކަށާއި، އެތައްސަތޭކަ ފިހާރަތަކާއި، މުސްލިމުންގެ އެތައް ގެދޮރަކަށް ހަމަލާދީ، ތަންތާ ހުޅުޖަހައި މުދަލަށާއި ތަންތަނަށް ގެއްލުން ދިނުމުގެ މައްސަލަތަކާ ގުޅިގެން ސްރީލަންކާ ފުލުހުން މިހާތަނަށް 112 މީހުން ހައްޔަރު ކޮށްފައި ވެއެވެ.\nސްރީލަންކާ ސަރުކާރުގެ ވަޒީރަކު ވިދާޅުވެފައިވަނީ، މުސްލިމުންނާ ދެކޮޅަށް ހިންގި ހަމަނުޖެހުންތަކުގެ އަޑީގައި ތިބީ ހަރުކަށި ބުދިސްޓް ގްރޫޕްތައް ކަމަށް ބެލެވޭތީ އެކަން މިހާރު ތަހްގީގު ކުރަމުންގެންދާ ކަމަށެވެ.\nސްރީލަންކާގެ ކަމާބެހޭ ފަރާތްތަކުން ހަމަނުޖެހުން ހުއްޓުވަން އަޅަމުންދިޔަ ފިޔަވަޅުތައް ވަރުގަދަކުރީ، މުސްލިމުންނާ ދެކޮޅަށް ހިންގަމުން ގެންދިޔަ ހަމަނުޖެހުންތަކާ ގުޅިގެން ބައިނަލްއަގްވާމީ މުޖުތަމައުން ކަންބޮޑުވުން ފާޅުކުރާން ފެށުމުންނެވެ.\nއެގޮތުން، ކޮޅުނބުގައި ގާއިމްވެފައިވާ އީޔޫގެ ގައުމުތަކުގެ އެމްބަސެޑަރުންވެސް ވަނީ، ހުރިހާ ދަރިކޮޅަކަށް ރައްކާތެރިކަން ކަށަވަރު ކޮށްދިނުމަށް ސްރީލަންކާ ސަރުކާރަށް ގޮވާލައްވާފައެވެ. އަދި ކުށްވެރިވާ ފަރާތްތަކާ ދެކޮޅަށް އެއްވެސް ތަފާތުކުރުމެއްނެތި ގާނޫނީ ފިޔަވަޅު އެޅުމަށްވެސް ގޮވާލެއްވިއެވެ.\nހަމަނުޖެހުންތައް ކޮންޓްރޯލް ކުރަން ހިންގަމުންގެންދިޔަ ކާފިއު އުވާލި ނަމަވެސް، އީސްޓަރ ސަންޑޭގައި ދެވުނު ބޮމުގެ ހަމަލާތަކާ ގުޅިގެން ސްރީލަންކާގައި އަދިވެސް އޮތީ ކުއްލި ނުރައްކަލުގެ ހާލަތު އިޢްލާން ކޮށްފައެވެ.


Yameen kurimathilaan nimmevee Maavashu dhaairaa ah | Mihaaru\nކުރީގެ ރައީސް ޔާމީން: އެމަނިކުފާނު ވާދަކުރައްވަން ނިންމެވީ މާވަށު ދާއިރާ އަށް. --ފޮޓޯ/މިހާރު\n17 ފެބުރުއަރީ 2019 - 12:24 26 comments\nއެކަމަކު، އެ ވިސްނުންފުޅު ދޫކޮށްލައްވައި، އެމަނިކުފާނު ވަނީ އެ ދާއިރާ އަށް ކުރީގެ އިކޮނޮމިކް މިނިސްޓަރު މުހައްމަދު ސައީދު މަޖިލީހަށް އިންތިޚާބު ކުރަން ނިންމަވައިފަ އެވެ. އަންނަ އެޕްރީލް މަހު ހަ ވަނަ ދުވަހު ބާއްވާ އިންތިޚާބުގައި މާވަށު ދާއިރާ އަށް ސައީދު ވާދަ ކުރައްވަނީ، ޕީޕަލްސް ނެޝަނަލް ކޮންގްރެސް (ޕީއެންސީ)ގެ ކެންޑިޑޭޓެއްގެ ގޮތުގަ އެވެ.\nއެއީ، ޕީޕީއެމަށް ކުރިމަތިވި ގާނޫނީ މައްސަލަތަކާ ހެދި ޔާމީން އިސްވެ އުފެއްދެވި ޕާޓީ އެކެވެ.\nމާވަށުގައި ރޭ ބޭއްވި ސައީދުގެ ކެމްޕޭން ޖަލްސާއެއްގައި، އެ ދާއިރާގެ ރައްޔިތުންނާ ފޯނުން ވާހަކަފުޅު ދައްކަވަމުން ޔާމީން ވިދާޅުވީ މާވަށު ދާއިރާ އަށް ވާދަ ކުރެއްވުމުގެ ވިސްނުންފުޅު ދޫކޮށްލެއްވީ ސައީދަށް ޖާގަ ދެއްވަން ކަމަށެވެ. މިދިޔަ އަހަރުގެ ސެޕްޓެމްބަރުގައި ބޭއްވި ރިޔާސީ އިންތިޚާބު އެމަނިކުފާނަށް ކާމިޔާބު ކޮށްދޭން އިޚްލާސްތެރި މަސައްކަތްތަކެއް ސައީދު ކޮށްދެއްވި ކަމަށް ޔާމީން ވިދާޅުވި އެވެ.\n"އަޅުގަނޑު ކުރިން އުޅުނީ މާވަށު ދާއިރާ އަށް ކުރިމަތިލާން. އެކަމަކު ދާއިރާތައް ހުސްވަމުން ހުސްވަމުން ގޮސް ހުސްވީމާ އަޅުގަނޑު އިހްތިޔާރުކުރީ ސައީދަށް މާވަށު ދާއިރާ ދޫކޮށްލަން،" ޔާމީން ވިދާޅުވި އެވެ.\nކުރީގެ ރައީސް ޔާމީން ސައީދާ އެކު: މާވަށު ދާއިރާ ސައީދަށް ދޫކޮށްލެއްވީ ރިޔާސީ އިންތިޚާބުގައި އިހްލާސްތެރި މަސައްކަތްތަކެއް ކޮށްދެއްވާފައިވާތީ ކަމަށް ވިދާޅުވި. --. ފޮޓޯ: ނިޝާން އަލީ/މިހާރު\nއެމަނިކުފާނު ވިދާޅުވީ މަޖިލީހުގެ އަޣުލަބިއްޔަތު ނަގަން ޕީޕީއެމާއި ޕީއެންސީން ބޭނުންވާ ކަމަށެވެ. އެކަމަކު މަޖިލިހުގެ 87 ދާއިރާގެ ތެރެއިން ބައެއް ދާއިރާތަކަށް ވާދަނުކޮށް، އެ ދާއިރާތަކުން ނުކުންނަ ޖުމްހޫރީ ޕާޓީގެ ކެންޑިޑޭޓަށް ތާއީދު ކުރަން އެމަނިކުފާނު ވަނީ ނިންމަވައިފަ އެވެ.\nއެއީ، ޔާމީން ވިދާޅުވި ގޮތުގައި، ކުރީގެ ރައީސް މައުމޫން އަބްދުލްގައްޔޫމްގެ ފަރާތްޕުޅުން ވެސް އެ ދާއިރާތަކަށް ވާދަކުރުމާ އެކު އެމްޑީޕީ އަށް ގޮނޑި ހިނގައިދާނެ ކަމުގެ ފުރުސަތު ވެސް އޮތުމުންނެވެ.\nޕީޕީއެމުން ކުރިން ވާދަކުރަން ނިންމައި، ޓިކެޓް ދިން ދާއިރާތައް ޖުމްހޫރީ ޕާޓީ އަށް ދޫކޮށްލުމުން ޕާޓީގެ އެތެރޭގައި ކޮންމެވެސް ވަރެއްގެ ހިތްހަމަނުޖެހުންތަކެއް ހުންނާނެ ކަން ގަބޫލުފުޅު ކުރައްވާ ކަމަށް ޔާމީން ވިދާޅުވި އެވެ. ދޫކޮށްލި ދާއިރާތަކުގެ ތެރެއިން ވެސް މާވަށު ދާއިރާ މުހިއްމުވީ، އެ ދާއިރާގެ އަޣުލަބިއްޔަތު ހޯދައި ދޭނެ ކަމުގެ ޔަގީން ކަން އެމަނިކުފާނަށް އެ ދާއިރާގެ ރައްޔިތުންތަކެއް ދީފައި އޮތުމުން ކަމަށް ވިދާޅުވި އެވެ.\nޔާމީނަށް ދެއްވި ޔަގީންކަމާ އެއްގޮތަށް، މާވަށު ދާއިރާ އަށް ސައީދު އިންތިޚާބު ކުރަން މަސައްކަތް ކޮށްދޭން ވެސް ޔާމީން އެދިވަޑައިގަތެވެ.\nމި ފަހަރުގެ އާންމު އިންތިޚާބަށް ކުރިމަތިލެއްވުމުގެ ވިސްނުންފުޅު ޔާމީން އަނބުރާ ގެންދެވި އިރު، މަނީ ލޯންޑެރިން ހިންގި ކަމުގެ ތުހުމަތާ އެކު ދައުވާކޮށްދޭން އެދި މައްސަލަ ވަނީ ޝަރީއަތަށް ހުށަހަޅައިފަ އެވެ.\nއިތުރު ލިޔުންތައް އިލެކްޝަންސް ކޮމިޝަން ޕީޕީއެމް ލ. މާވަށް ރައީސް އަބްދުﷲ ޔާމީން މެމްބަރު މުހައްމަދު ސައީދު (މާވަށް) ރައްޔިތުންގެ މަޖިލީހުގެ އިންތިޚާބު 2019


ވެލި ފާނަ - ވިކިޕީޑިއާ\nވެލި ފާނަ (ސައިންޓިފިކް ނަން: Cephalopholis sonnerati)ނުވަތަ (އިނގިރޭސި ބަހުން: Tomato hind) އަކީ ފަރުފަޅުތަކުގެ ބޭރުގައި އުޅޭ ގިނަ ފާނަ ތަކަށްވުރެ ތަންކޮޅެއް ފުނުގައި އުޅޭ ފާނަ އެކެވެ. މިމަސް ގިނައިން އުޅެނީ 30 މީޓަރަށްވުރެ ފުނުގައެވެ. ވުމާއެކު ފީނުންތެރިންނަށް ވެސް މިމަސް ފެންނަނީ ވަރަށް މަދުންނެވެ. ނަމަވެސް ނަނު ފައްތައިގެން ކުރާ ކެޔޮޅުކަމުގައި މަދުމަދުން މިމަސް ބޭނެއެވެ. މަހުގެ ބޮލުން ލޮލާއި ދިމާލުން ވަރަށް ބޮޑަށް އަޑިވެފައި ހުރެއެވެ. މިއީ ދިވެހިން ކެއުމަށް ބޭނުންކުރާ މީރު މަހެކެވެ.\nމަހުގެ ބުރަކަށިމަތީ ކޮތަރިބައިގައި ހަރުކޮށް ހުންނަ 9ކައްޓާއި، 13 މަޑު ކަށި ހުރެއެވެ. ބަނޑުދަށް ފަރާތު ކޮތަރިބައިގައި ހަރުކޮށް ހުންނަ3ކައްޓާއި މަޑުކަށީގެ9ކަށި ހުރެއެވެ.މަހުގެ ކަންފަތުގައި 18 އާއި 20 އާއި ދެމެދުގެ އަދަދަކަށް މަޑުކަށި ހުރެއެވެ.\nމަހުގެ ކުލައަކީ ނާރިނގު ނުވަތަ އޮރެންޖް ކުލައަކަށްދާ ރަތް ކުލައެކެވެ. ހުދުކުލައިގެ ކުދިކުދި ތިކިތަކެއް މަހުގައި ފަނޑުގޮތަކަށް ހުރެއެވެ. ބޮލުގައި ހުންނަނީ ވައިލެޓް ކުލައެކެވެ. އަދި ނާރިނގު ކުލައިގެ ކުދި ތިކިތަކެއް ވެސް ބޮލުގައި ހުރެއެވެ. ކޮތަރިބައިގެ ކުލައަކީ ރަތްކުލަ އެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 21 ޖޫން 2008، 13:10 ގައެވެ.


އެމްއެމްޕީއާރސީގެ ހިޔާނާތުން އުފެދުނީ ސިޔާސީ ޕާޓީއެއް ހެއްޔެވެ...؟ | Jazeera\tއެމްއެމްޕީއާރސީގެ ހިޔާނާތުން އުފެދުނީ ސިޔާސީ ޕާޓީއެއް ހެއްޔެވެ...؟ - Jazeera\nމުހައްމަދު ސާބިގް December 16, 2018 61 views0\nރާއްޖޭގެ ތާރީހުގައި ވެސް ހިނގާދިއަ އެންމެ ބޮޑު ހިޔާނާތަކީ އެމްއެމްޕީއާރސީގެ ހިޔާނާތް ކަމާއިމެދު ދެބަސްވާނޭ އެއްވެސް ފަރާތެއް ނުވާނޭކަން ކަށަވަރެވެ. 1.22 ބިލިއަން ރުފިޔާގެ މި ބޮޑު ހިޔާނާތުގައި ދިވެހި ދައުލަތް ހަފުސް ކޮށްލިއެވެ. ދިވެހި ބައިތުލްމާލް ކަޅާކޮށްލިއެވެ. ދިވެހިން ބަރަހަނާ ކޮށްލިއެވެ.\nކަން ހިނގަމުން، ބަޔަކު ހިންގަމުންގޮސް މިކަމެއް ފަޅާއަރަން ދިމާވީ، ރިޔާސީ ލޯންޗުކޮޅުގައި އެއްޗެއް ގޮއްވާލި ހާދިސާއަށް ފަހުގައެވެ. އޭރުގެ ނައިބު ރައީސް އަހްމަދު އަދީބް ހައްޔަރު ކުރެވުމާއި ހަމައިންނެވެ. އޭރުގެ ރައީސް، ރައީސް ޔާމީނުގެ އެންގެވުމަކަށް އެކުލަވާލެވުނު އެމްއެމްޕީއާރސީގެ ހާއްސަ އޮޑިޓް ރިޕޯޓުގައި ވާގޮތުން، 2014 ވަނަ އަހަރުގެ މެއި މަހުން ފެށިގެން 2015 ވަނަ އަހަރުގެ އޮކްޓޫބަރގެ ނިޔަލަށް އެމްއެމްޕީއާރސީ އަށް ލިބިފައިވާ ފައިސާގެ ތެރެއިން 79.37 މިލިއަން ޑޮލަރު(1.22 ބިލިއަން ރުފިޔާ) ވަނީ ގެއްލިފައެވެ.\nޓޫރިސްޓް ރިސޯޓާއި ހޮޓާ އަދި ޔޮޓްމެރީނާ ފަދަ ތަންތަން ތަރައްގީ ކުރުމަށް، ރަށްރަށާއި ފަަޅު އަދި ބިންތައް ކުއްޔަށްދޭނެ ފަރާތްތައް ޓޫރިޒަމް މިނިސްޓްރީ އިން ކަނޑައަޅައި އެތަންތަން ކުއްޔަށްދިނުމަށް އޭރުގެ މިނިސްޓަރ އޮފް ޓޫރިޒަމް އަހްމަދު އަދީބް ސޮއި ކުރައްވައި އެކިފަރާތްތަކަށް ސިޓީ ފޮނުއްވާފައިވަނީ ދިވެހިރާއްޖޭގެ ޓޫރިޒަމާއިބެހޭ ޤާނޫނުގެ ފަސްވަނަ މާއްދާގައި ވާގޮތަށް ހުޅުވާލެވިފައިވާ ބީލަމެއްގެ ތެރެއިން ނޫންކަމަށް އެ އޮޑިޓް ރިޕޯޓްގައި ވަނީ ފާހަގަ ކުރައްވާފައެވެ.\nކަންކަން ކުރެވެމުން، ކުރަމުން ދިއަގޮތުގެ ސަބަބުން ލިބުނު ގެއްލުމެއް ލިބިގެން ދިއައީ ވަކި ފަރުދެއް އިސްތިސްނާ ނުވެ، ދިވެހި އެންމެހާ ރައްޔިތުންނަށެވެ. ކަން ހިނގިގޮތަކަށް ހިނގާގޮސް، ތަހުގީގު ކުރެވުނު ގޮތަކަށް ތަހްގީގު ކުރެވި، ޝަރީއަތް ކުރެވި، ބަޔަކުމީހުންނަށް ހުކުމްތައް ކުރެވި ނިމި ހިނގައްޖެއެވެ. އާޙިރުގައި ރައީސް ޔާމީނު މިހުރިހާ ކަމެއްގެ ޒިންމާ އެޅުއްވީ ނައިބު ރައީސް އަހްމަދު އަދީބުގެ އިސްތަށިފުޅުގައެވެ. އަދީބު މިކަންކަން އަޅުއްވަނީ ރައީސް ޔާމީނުގެ އިސްތަށިފުޅުގައެވެ.\nއެއްބޭފުޅަކު އަނެއް ބޭފުޅަކަށް ފޫޅު ކަނޑަމުން ގެންދެވިއަސް ޔަގީންވާ ކަމަކީ މި ހިޔާނާތުގައި މި ދެބޭޅުންގެ ބައިވެރިވުމާއި، އިހުމާލު ނުހަނު ބޮޑަށް އޮތްކަމެވެ. އަދީބަކީ، ރައީސް ޔާމީނު 500 ޕަސެންޓް އިތުބާރު ކުރައްވާ ކަމަށް ތަކުރާރުކޮށް ވިދާޅުވަމުން ގެންދެވި ބޭފުޅެކެވެ. މިކަމެއް ހިންގިއިރު އެމްއެމްޕީއާރސީގެ މެނޭޖިން ޑިރެކްޓަރަކަށް ހުންނެވީ އަދީބުގެ ނުހަނު ގާތް ބޭފުޅެކެވެ. އަދި މި ހިޔާނާތުގެ ފައިސާގެ ބޮޑުބައި ވަދެފައިވަނީ އަދީބުގެ ގާތް ރަހުމަތްތެރިންނާއި އާއިލާގެ މެންބަރުންގެ މަސްލަހަތު ހިމެނޭ ކުންފުނިތަކުގެ އެކައުންޓް ތަކަށެވެ.\nކަމުގެ ބޮޑުމިނާއި ޒާތަށް ބަލާނަމަ، ވަރަށް ކުރު މުއްދަތެއް ޖަލުގައި ހޭދަކުރެއްވުމަށްފަހު މިހާރު އަހުމަދު އަދީބު އެހުންނެވީ ގޭގައެވެ. މި ހިޔާނާތުގެ ޒިންމާ އުފުއްލަވަން ޖެހޭނެކަމަށް ގިނަ ރައްޔިތުން ގަބޫލުކުރާއްވާ އަނެއްބޭފުޅަކީ ކުރީގެ ރައީސް ޔާމީނެވެ. އެމަނިކުފާނު އަދިވެސް އެހުންނެވީ އެންމެ "ޗާރާ" "އާރޯ"ކަން މަތީގައި، ލާޖައްސަވައިގެން ހޯއްދެވި 'ބީޗްފުރަންޓް' ގަނޑުވަރުގައެވެ.\nއަހްމަދު އަދީބު ގެއަށް ބަދަލުކުރެވުނީ ބަލި ހާލަތު ގޯސްވެ، "އަދުތޯމާދަން" ވުމުން ކަމަށް އަޑުއަރާފައި ވަނިކޮށް، ފުރަތަމަވެސް ކުރެއްވި ކަމަކީ، އައިވީ ގުޅުމަށް ހޮސްޕިޓަލުން ޖެއްސެވި "ބަޓަރފްލައި"ވެސް ނައްޓާނުލައްވައި ކޯޓްފަޓުލޫނު ތުރުކުރައްވައިގެން އަލަށް އުފެދުނު، މޯލްޑިވްސް ތާރޑްވޭ ޑިމޮކްރެޓްސް ޕާޓީއަށް ސޮއި ކުރެއްވުމެވެ. ހަބަރުތައް ބުނާގޮތުން މިޕާޓީއަށް އެންމެ ފުރަތަމަ ސޮއި ކުރެއްވި ބޭފުޅަކީވެސް އަހްމަދު އަދީބް އެވެ. އަދީބް އާއިއެކު ޕާޓީއަށް ދިރުންއައިސް ހިނގާން ފަށައިފިއެވެ. އަދީބުގެ ގާތް ރަހުމަތްތެރިންނާއި އަދި އަދީބުގެ ފަރާތުން އެހީތެރިކަން ލިބެމުންއައި އެތައްބަޔަކު މިޕާޓީއާއި ގުޅޭން ފަށައިފިއެވެ.\nކަންކަން ހިނގިގޮތާއި، ހިނގަމުން ދާގޮތުން ޖަވާބު ނުލިބޭ އެތައް ސުވާލު ތަކެއް ރައްޔިތުންގެ ހިތްތަކުގައި ފޮރުވިފައިވެއެވެ. އެމްއެމްޕީއާރސީގެ ހިޔާނާތަކީ ދުވަހަކުވެސް ދިވެހިންގެ ހިތްތަކުން ފިލައިގެން ދާނޭ ކަމެއްނޫނެވެ. މި ހިޔާނާތުގެ ފައިސާއިން ކިތަންމެ ވިދުންގަދަ، ބެބުޅުންހުރި ޕާޓީއެއް އުފެދުނަސް މެއެވެ.


ރައިސް ސޯލިހު ދޫފުޅުން 35،000 ފްލެޓް އަޅުއްވައިފި: ޝިޔާމް | Sangu News\n15 ފެބްރުއަރީ 2021 - 11:33\nރައީސް އިބްރާހިމް މުހައްމަދު ސޯލިހުގެ ދޫފުޅުން 35،000 ފްލެޓް އަޅުއްވައިފިކަމަށް ނައިފަރު ދާއިރާގެ މެމްބަރު އަހުމަދު ޝިޔާމް ވިދާޅުވެއްޖެއެވެ.\nމަޖިލީހުގެ މިއަދުގެ ޖަލްސާގައި ވާހަކަދައްކަވަމުން، ޝިޔާމް ވިދާޅުވީ ރައީސް ސޯލިހުގެ ތިން އަހަރުގެ ރިޔާސީ ބަޔާނުގައި މިހާތު 35،000އެއްހާ ފްލެޓް އަޅައިފިކަމަށެވެ. އެހެންނަމަވެސް، އަމަލުން އެއިން އެއްވެސް ކަމެއް ފެންނަންނެތްކަމަށް ވިދާޅުވިއެވެ.\nޝިޔާމް ވިދާޅުވީ މިހާރުގެ ސަރުކާރުން ކޮތަރި ކޮށިކަމަށް ބުނެ ފާޑުކިޔަމުންދާ ފްލެޓްތަކަކީވެސް ރައީސް ޔާމީންގެ ސަތުކާރުން އަޅާފައިވާ ފްލެޓްތަކެއްކަމަށެވެ. އަދި މިސަރުކާރަށް ބޯހިޔާވަހިކަމުގެ މައްސަލަތައް ހައްލުކޮށްދިނުމަށް އެއްވެސް ކަމެއް ކުރެވިފައިނުވާކަމަށް ވިދާޅުވިއެވެ. ހިޔާ ފްލެޓްތަކަށް އަމާޒުކުރާ ފާޑުކިޔުންތަކަށް ރައްދުދެއްވައި ޝިޔާމް ވިދާޅުވީ، 7000 ހައުސިން ޔުނިޓުކަމަށް ވިދާޅުވިޔަސް އެއީ އަސްލު ހަގީގަތުގައި 10،000އެއްހާ ހައުސިން ޔުނިޓުކަމަށެވެ.\nޝިޔާމްގެ ވާހަކައިގެ ތެރެއިން ބިލެތްދޫ ދާއިރާގެ މެމްބަރު އަހުމަދު ހަލީމް ވަނީ ނިޒާމީ ނުކުތާއެއް ނަންގަވައި ޝިޔާމް ދައްކަވަނީ ދޮގު ވާހަކަތަކެއްކަމަށް ވިދާޅުވެފައެވެ. އަދި ބަޣާވާތަކުން ރައީސް ނަޝީދުގެ ވެރިކަން ބަދަލުވިފަހުން އަށް އަހަރަށްވުރެ ގިނަދުވަސް ވެގެންދިޔައިރު، މިހާތަނަށް އައިއިރު ރައީސް ނަޝީދު އަޅުއްވައިދެއްވި ފްލެޓަކަށް ނޫނީ ވަދެވިފައި ނެތްކަމަށް ދޮންބިލެތް ހަލީމް ވިދާޅުވިއެވެ.\nނިޒާމީ ނުކުތާ ނިމުމާއެކު ރިޔާސަތުގައި އިންނަވާ ރައީސް މުހައްމަދު ނަޝީދު ވަނީ ދޮންބިލަތް ހަލީމް ހެއްދެވީ ތެދެއްކަމަށް ވިދާޅުވެފައެވެ. ރައީސް ޔާމީންގެ ވެރިކަމުގައި އެޅުނު ފެލްޓަކަށްވެސް އަދި އެހެން މީހެއްގެ ފްލެޓަކަށްވެސް މިހާތަނަށް އައިއިރުގައި އެއްވެސް މީހަކަށް ވަދެވިފައި ނެތްކަމަށް ރައީސް ނަޝީދު ވިދާޅުވިއެވެ. އަދި މިހާތަނަށް އައިއިރު ދިރިއުޅެން ފެށިފައިވަނީ 2008 ވަނަ އަހަރު އެމްޑީޕީގެ ވެރިކަމުގައި ގާއިމްކުރެވުނު ކޮންޓެރްކްޓްތަކުން ގާއިމްކުރެވުނު ފްލެޓްތަްކަށް އެކަނިކަމަށ ވަނީ ވިދާޅުވެފައެވެ.\n"ތަފާސްހިސާބުތަކަށް ބަލާއިރު ބިލެތްދޫ ދާއިރާގެ މެމްބަރު އެދެއްކެވީ ތެދު ވާހަކަތަކެއް" ރައީސް ނަޝީދު\nވާހަކަފުޅު ކުރިއަށްގެންދަވަމުން، ޝިޔާމް ވަނީ ދޮންބިލެތް ހަލީމްގެ ވާހަކަތަކުގައި ކޮންމެވެސް ވަރެއްގެ ހަގީގަތެއްވާކަަން ގަބޫލުކުރާކަމަށް ވިދާޅުވެފައެވެ. އެހެންނަމަވެސް، ކުރީގެ ގާކޮށީގައި ހެދުނު ފްލެޓްތަކާއި ކުރީގެ އަރަބިއްޔާ ސްކޫލް ހުރި އިމާރާތް ތަޅާލުމަށްފަހު، ގާއިމްކުރެވުނު ފްލެޓްތަކުގައި ހުރި މައްސަލަތައް ގިނަކަމަށް ޝިޔާމް ވިދާޅުވިއެވެ. އެގޮތުން، ޓާޓާ ކުންފުންޏާއި ހަވާލުކޮށްގެން ކުރެވުނު މަޝްރޫއުތަކުގައި އަގު ދިމާނުވާ ޒާތުގެ ކަންކަން ހުރިކަން ޝިޔާމް ފާހަގަކުރެއްވިއެވެ. މަޝްރޫއު ކުރިއަށް ގެންދިޔުމަށް އެއްބަސްވެވުނު އަގުގެ ބަދަލުގައި ރާއްޖޭގެ ރަށްތައް ޓާޓާ ކުންފުންޏަށް ދީފައިވާކަމަށް ޝިޔާމް ވަނީ ތުހުމަތުކުރައްވާފައެވެ.


ކަށި ވަރުގަދަ ކުރުމަށާއި ގައިގާ ބާރު ޖެއްސުމަށް މިއީ އެންމެ އެކަށޭނަ އެއް ޖޫސް!\nކަށްޓަކީ ހަށިގަނޑުގައި ހިމެނޭ އެންމެ މުހިންމު އެކައްޗެވެ.\nހަށގަނޑުގެ މަސްތައް ހިފެހެއްޓުމަށް ބާރު އަޅައިދެނީ ކަށީގެ ސަބަބުންނެވެ.\nކަށްޓަށް ގެއްލުމެއް ލިބިއްޖެނަމަ ހިނގާބިނގާވެ އުޅުމަށާއި ހެލިފެލިވެ އުޅުމަށްވެސް ދަތިވެއެވެ. އާއްމު ދިރިއުޅުމުގައި އުޅޭއިރު ހަށިގަނޑުގައި އެހާ ބާރު ނެތިއްޖެނަމަ، އެކިއެކި ކަންތައްތައް ކުރަން ދަތިވެއެވެ. އަދި ސިއްޙީ އެތަކެއް މައްސަލަތައް ވެސް ޖެހެއެވެ.\nވީމާ، ތިމާގެ ހަށިގަނޑަށް ބަލައިގެން އުޅޭ ފަދައިން ކަށްޓައް ވެސް ވަރަށް ރަނގަޅަށް ބަލައިގެން އުޅެން ޖެހެއެވެ.\nއާއްމު ގޮތެއްގައި ކަށްޓަށް އެންމެ ފައިދާހުރި އެއްޗެއް ކަމުގައި އެނގިފައިމިވަނީ ކިރެވެ. ކިރުގައި ހިމެނޭ ކެލްސިއަމްގެ ބާވަތުގެ ސަބަބުން ކަށި ވަރުގަދަވާކަމީ އެންމެންވެސް އެއްބަސްވާކަމެކެވެ.\nކިރާއި އެއްފަދައިން ޖޫހުން ވެސް ކަށިތައް ވަރުގަދަވެ، ގައިގާ ވަރުޖެހޭކަން އެނގެނީ މަދު ބަޔަކަށެވެ. ގޭގައި ފަސޭހަ ކަމާއިއެކު ތައްޔާރު ކޮށްލެވޭ މިޖޫހުން ކަށިތައް ވަރުގަދަވުމުގެ އިތުރުން ގައިގާ ވަރުޖެހި އަދި ހަންގަނޑުވެސް އަލިކޮށްދެއެވެ.\nމިތަފާތު ޖޫސް ތައްޔާރު ކޮށްލުމަށް ބޭނުންވާ ތަކެތި:\n- ދޮޅު ޖޯޑު ސްޕިނޭޗް (ރޯކޮށް ހުންނަ)\n- ބައި ޖޯޑު އޮރެންޖް ޖޫސް\n- 1 ކިއުކަމްބާ (ކޮށާފައި)\n-2ފެހި އާފަލު (ކުދިކޮށް ކޮށާފައި)\n- އިނގުރު ކޮޅެއް\n- ކޮށާފައިހުރި ފެހި އާފަލުކޮޅު މިކްސަރ ތެރެއަށް އަޅާފަ ގިރާލައްވާށެވެ. އެއަށްފަހު ސްޕިނޭޗްކޮޅު ތަނޑިން ވަކި ކޮށްލުމަށްފަހު އާފަލުކޮޅާއި އެއްކޮށްލައްވާށެވެ. ދެން އެއަަށްފަހު ކިއުކަމްބާ ކޮޅާއި އިނގުރު ކޮޅުވެސް މިކްސަރ ތެރެއަށް އަޅާ ގިރާލުމަށްފަހު ރަނގަޅަށް ހިމުންވުމުން އޭގެ ތެރެއަށް އޮރެންޖު ޖޫސްފޮދު އަޅާ އެހުރިހާ އެއްޗަޚާއި އެއްކޮށްލައްވާށެވެ. ޖޫސް ތައްޔާރުވުމަށްފަހު މާބޮޑަށް އޮލަނަމަ، ކުޑަ ފެންފޮދެއް އަޅާލުންވެސް ރަނގަޅުވާނެއެވެ. ފިނިކޮށް ޖޫސްބޯން އާދަވެފައިވާ ފަރާތްތަކުންނަށް އައިސްކިއުބް އަޅައިގެން ވެސް މިޖޫސް ބޮވިދާނެއެވެ.\nހަފްތާއެއް ވަންދެން ކޮންމެ ދުވަހެއްގެ ހެނދުނު ގަޑީގައި މިބުއިން ބޭނުން ކުރުމުން ކަށި ވަރުގަދަވެ ހަށިގަނޑުގައި ބާރު ޖެހޭނެ ކަމަށް ސިއްޙަތާއި ބެހޭ މާހިރުން ވިދާޅުވެފައިވެއެވެ.\n9 އޭޕްރީލް 2020


(30 އޯގަސްޓް 2020 އާ ގުޅޭ)\nކުރިއަށް އޮތް ދެ ދުވަހަކީ ދަތުރުގައި އުޅޭނޭ ދުވަސްތަކަށް ވާތީ ކެންޒާ ރޭވީ ދަތުރު ނިންމާފައި އައިސް ޒުބިންއާ ބައްދަލުކުރާށެވެ. ދޮރޯށި ހުޅުވާލި ގޮތަށް ހެވި ދިލިފައި ހުރެ ކެންޒާ އައިސް ލައިތު އިން ކާރަށް އަރައިފިއެވެ. އެމީހުންގެ މަންޒިލަކަށްވީ ލައިތުގެ އެޕާޓްމެންޓެވެ.\nކާރުން ފައިބައިގެން ދެ ޒުވާނުން އައިސް އިމާރާތަށް ވަނެވެ. އެޕާޓްމެންޓަށް ކެންޒާ ވަނުމުން އޭނާގެ ފަހަތުން ލައިތު ވަނެވެ. އޭނާގެ ދަބަސް ތަޅުންމަތީ ބަހައްޓާލުމާއެކު ފުރަތަމަ ވެސް ކެންޒާގެ ގެނެސް ގާތްކޮށްލައިފިއެވެ. ލޯބިން ބައްދާލައިގެން އިރުކޮޅަކު ހުރުމަށްފަހު ދުރަށް ޖެހިލައި ކެންޒާގެ މޫނަށް ލައިތު ބަލާލިއެވެ. އޭނާގެ ކުރިމަތީގައި ފެންނަން އެ ހުރީ ހިތުގެ ހަމަޖެހުމެވެ. އޭނާގެ މުސްތަޤުބަލެވެ. ލުއި ހިނިތުންވުމަކާއެކު ކެންޒާގެ ނިތްކުރީގައި ލައިތު ބޮސްދީފިއެވެ.\n"ސެހެރްއާއި ލައިރާ އުޅުން ލައިތުއާ ބައްދަލުނުވެގެން. ތިއައީ ހިރާއާ ބައްދަލުކުރަން ގޮސްފަތަ؟." ކެންޒާގެ ސުވާލުން ލައިތުގެ ހިނިތުންވުން ގެއްލުނެވެ. ހިރާގެ ނަން ކެންޒާއަށް އެނގެންވީ ގޮތަކާމެދު އޭނާ ސުވާލު އުފެދުނެވެ.\nލައިތު ސުވާލުކުރުމުގެ ކުރީން ސެހްރާނު ދެއްކި ވާހަކަ ކެންޒާ ކިޔާދިނެވެ. ދެ ދުވަހަށް ދިޔައިރު އެހާ އަވަހަށް އަންނަން ޖެހުނީ ހުރިހާ ކަމެއް ހަމަޖެހުނީތޯ ކެންޒާ ސުވާލުކުރިއެވެ. އަދި ހިރާއާ ބައްދަލުވިތޯ ވެސް އެއްސެވެ.\n"ހުރިހާކަމެއް އޯކޭ... ދެން އެވާހަކަ ނުދައްކަމާ. އެނގޭތަ އެންމެ ހިނދުކޮޅަކަށް ވެސް ޕެންޑާއާ ދުރުގައި ހުރީމަ މިސްވީވަރު." ލައިތު އެއްގޮތަކަށް ވެސް ލަންޑަނުގައި ހިނގައިދިޔަ އެއްވެސް ކަމެއްގެ ވާހަކަ ދައްކާކަށް ބޭނުމެއްނޫނެވެ. ހިރާގެ ނަން ކިޔަން ވެސް ބޭނުންނުވަނީއެވެ.\nމަސައްކަތްތައް ފަށަންވީ ގަޑިއަށް ކެންޒާ ގޮވައިގެން ލައިތު ގެއަށް އައެވެ. ގޭގެ ބިއްދޮށްފަރާތުގައި ފަތާފެންގަނޑު ކައިރީ ހުރި ގޮނޑިތަކުގައި ލައިރާއާއި ސެހްރާނުގެ އިތުރުން ޖިނާނު ތިއްބެވެ. އެ އެންމެންގެ ނަޒަރު ލައިތާއި ކެންޒާއަށް އަމާޒުވެލީ އެއްފަހަރާއެވެ. ލައިރާ ތެދުވުމުން ދެން ތިބި ދެ ޒުވާނުން ވެސް ތެދުވެއްޖެއެވެ. ކެންޒާއާއެކު ލައިތު އައިސް ބަދިގެއަށް ވަނީއެވެ. ދެންތިބި މީހުން ވެސް އައީ ބަދިގެއަށެވެ. އެންމެން އެކުގައި ދާން އުޅޭ ދަތުރުގެ ވާހަކައާއި ކެންޒާ ބައިވެރިވާކަމުގެ ޚަބަރު ލައިތަށް ދިނީ ޖިނާނެވެ. އެހިނދު ކެންޒާއަށް ލައިތު ބަލާލީ ޔަގީންކުރާ ފަދައިންނެވެ. ކެންޒާ ބޯޖަހާލުމުން، އެތަނުގައި ދެންތިބި ކޮންމެ މީހަކަށް ލައިތު ބަލާލިއެވެ. ލައިރާއާއި ސެހްރާނުގެ ފަރާތުން އިތުރަށް އޮޅުންފިލިއެވެ. ލައިތުގެ ތުންފަތަށް ފަނޑު ހިނިތުންވުމެއް ވެރިވިއެވެ. ދަނީ ކޮންތާކަށްކަން އެނގުނު ހިސާބުން ލައިތުގެ އަމިއްލަ އެޖެންޑާއެއް ސިކުނޑީގައި ރޭވެމުންދިޔައެވެ. ކެންޒާއާއެކު ވަގުތު ހޭދަކުރާނޭ ގޮތުގެއެވެ.\nމަސައްކަތްތައް ފަށައިގަތް ކެންޒާ އެތަނުގައި ތިބި އެންމެން ސަމާލުކަން ގެނުވިއެވެ. ބަދިގޭގައި ތިބޭނަމަ ކާއެއްޗެހީގެ ވަސް ދުވާނޭކަން ހަނދާންކޮށްދިނެވެ. އެހެންނަމަވެސް އެތަނުން އެކަކުވެސް ތިބިތަނުން ފޫހިއްލާ ނުލިއެވެ. ކެންޒާ ކުރާކަމެއް ކުރުމަށް ލައިރާ ބުންޏެވެ. ބައެއްފަހަރު އެ ގޭގެ ކުދީންނާ މެދު ކެންޒާ އަޖައިބުވާހާ ވެއެވެ. ކޮންމެ އަތަކަށް ޚާދިމުން ތިބޭއިރު، ބަލާލި ކޮންމެ ދިމާއަކުން މުއްސަނދިކަން ނޫނީ ނުފެނެއެވެ. ފެށުނީއްސުރެން ކެންޒާ ޤަބޫލުކުރަނީ މުއްސަނދިންނަކީ ބޮޑާ ކިބުރުވެރިބައެއްގެ ގޮތުގައެވެ. ޚާދިމުންނާއި އެމީހުންގެ ކައިރީ މަސައްކަތްކުރާ މުވަޒަފުންނާމެދު ޢަމަލުތައް ބަހައްޓާނީ އަޅުންނާމެދު ކަންތައް ކުރާ އުސޫލުންކަމެވެ. ހަރުކަށިކަން ނޫނީ ނުފެންނާނޭކަމަށެވެ. ނަމަވެސް އެ ގޭގެ ވެރީންގެ ފުށުން އެފަދަ ނުބައި އެއްވެސް ސިފައެއް ކެންޒާ ނުދެކެއެވެ. ޚާދިމަކަށް ވިޔަސް ވާހަކަދެއްކުމުގައި އިޚްތިރާމްކުރާކަން އެނގެއެވެ. އަޑުވީއްލާ ބާރަށް ވާހަކަދައްކާ އަޑެއް ދުވަހަކުވެސް ނީވެއެވެ. އެހެންބަޔަކުނަމަ ނުބައިވަހެއް ދުވާފާނޭތީ، ނޫނީ ހޫނުވާނޭތީ ވެސް ބަދިގެއާ ކައިރިއެއްނުވާނެއެވެ. ކެންޒާއާ އެމީހުންނާ ހުރި ފަރަގުގެ ބޮޑުކަން ބަހާއި ޢަމަލުން އަންގާދިނީހެވެ. އެ އެންމެންގެ ތެރެއިން ވެސް ކެންޒާއަށް ލައިތުގެ އުޅުން ތަފާތުކަން ފާހަގަވެއެވެ. އޭނާ ސާދާކަންކަމަށް ލޯބިކުރަންވީ ސަބަބެއް ނުވިސްނުނެވެ. އޭނާގެ ވާހަކަތަކުން މި ޢާއިލާއާއި އެމީހުންނާ ގުޅިފައިވި މުއްސަނދިކަމުން ޒައްރެއް ވެސް ބޭނުންނުވާކަން ބުނަނީ ކީއްވެބާއޭ ކެންޒާގެ ހިތަށް އަރައެވެ. އަނެއްކޮޅުން ކެންޒާއަށް ޚާއްޞަވެފައިވި އެ ހަނދާންތަކުގެ ވާހަކަ ލައިތު ދައްކަންވީ ސަބަބެއް ވެސް ނޭނގެއެވެ.\nއުނދުން ކައިރީ ހުރެފައި ކެންޒާ އެނބުރިލިއެވެ. ލައިތުއަށް ބަލާލިއެވެ. އެހިނދު ލައިތުގެ ނަޒަރު ވެސް ކެންޒާއާ އަމާޒުވެލިއެވެ. ވަގުތުން ހިނިތުންވުމެއް އޭނާ ހަދިޔާކުރިއެވެ. ޚިޔާލަކަށް ކެންޒާ ގެއްލިފައި ހުރިހެން ހީވެ ލައިތު ނިތްއަރުވާލިއެވެ. ސުވާލެއްކުރާ ފަދައިންނެވެ. ލުއި ހިނިތުންވުމަކާއެކު ކެންޒާ ދެފަރާތަށް ބޯހޫރާލިއެވެ. މިހާތަނަށް އެގޭތެރެއިން އިވިފައިނުވާ އަދި ކެންޒާގެ ދުލުން ހާމަކޮށްފައިނުވާ ނަމެއް އެ ހިތުގައިވިއެވެ.\nބަދިގެ ފަރާތަށް ތޫފާނެއް އަރާފައި އޮތް ކަހަލައެވެ. ފުނޑުފުނޑުވެފައި އޮތް ތަށީގައި ކާއެއްޗެހި ވެސް ހުއްޓެވެ. އެވެސް ވަނީ މުޅިތަނަށް ބުރައިގެން ގޮސްފައެވެ. އާޤިބަށް މުބީން ބަލާލިއެވެ. ވީކީއްތޯ މުބީން އެއްސެވެ. ރޭގައި މުބީން އުޅުނީ ބޭރުގައެވެ. ޝާނު ގުޅާފައި ވާހަކަދެއްކީ އާޤިބާއެވެ. މިފްރާހުއާއި އޭނާ އިންނަން އުޅޭ ކުއްޖާއާ ދެމެދު މައްސަލައެއް ޖެހުނީކަމުގައި ޝާނު ބުންޏެވެ.\n"ބަލާބަލަ އަސްލު މައްސަލައަކީ ކޮބާތޯ؟. އެ ގެ ހަދައިދޭން ބުނީމާ ވެސް އެމީހުން ހިތްނުފުރުނީތަ؟." މުބީންގެ ދެބުމަ ކައިރިވެލިއެވެ. އާޤިބު އާނއެކޭ ބުންޏެވެ. މިފްރާހު ކޮޓަރީގައި އޮތްކަން އާޤިބު ބުނުމުން އިރުކޮޅަކު ވިސްނާލަން މުބީން މަޑުކޮށްލިއެވެ.\n"އިހަށް މަޑުކުރޭ، އަހަރެން މިފޫއާ ވާހަކަދައްކާފަ ބުނާނަން އެމީހުންނަށް ހަދަންވީ ގޮތެއް." މުބީންގެ ޚިޔާލު ބަދަލުވިއެވެ. މިފްރާހު ތަކުރާރުކޮށް އޭނާގެ ޒާތީކަމެއްގެ ތެރެއަށް ނުވަނުމަށް މުބީން ގާތު ބުނަމުންދަނިކޮށް، މުބީން އަމިއްލައަށް ފިޔަވަޅެއް އަޅައިފިނަމަ ނަތީޖާ ރަނގަޅެއް ނުވާނޭކަން ވިސްނުނީއެވެ. މިފްރާހު ނުރުހިއްޖެނަމަ އޭނާ މުބީންއާ ގުޅުން ކަނޑާލަފާނޭ ހީވަނީއެވެ.\nކޮޓަރީގައި ޓަކި ޖެހުމުން ވެސް މިފްރާހު ނުހުޅުވިއެވެ. ވަންނަނީ ކަމުގައި މުބީން ބުނުމުން ވެސް ކޮއްކޮގެ ޚަބަރެއް ނުވިއެވެ. އާޤިބަށް ކޮށްލި އިޝާރާތާއެކު ތަޅުދަނޑިފަތި ގެނެސްދިނެވެ. ދޮރުހުޅުވާލުމުން އެ ހަތަރުފާރުގެ ތެރޭގައިވި އަނދިރިކަން އައިސް މުބީން ވަށާލި ކަހަލައެވެ. ފުރަތަމަ ކަމަކަށް އޭނާ ބެލީ ކޮޓަރީގެ ބޮކި ދިއްލޭތޯއެވެ. ތަޅުދަނޑިފަތި އާޤިބަށް ދިއްކޮށްލާފައި ދިއުމަށް މުބީން އިޝާރާތްކޮށްލިއެވެ. ދެން އޭނާ އެ ކޮޓަރިއަށް ވަދެ ދޮރުލައްޕާލިއެވެ.\nއެނދުގައި އަރިއަކަށް ވާހެން ބަންޑުން މިފްރާހު އޮތެވެ. މިހާރު އޭނާ އޮތީ ނިދާފައެއްނޫނެވެ. މުބީން ވަންކަން އޭނާއަށް އެނގެއެވެ. އެހެންވިޔަސް އޮތީ ދެ ލޯ މަރާލައިގެންނެވެ. ބޭބެ އައިސް އޭނާގެ މަގަތުން އެނދުގައި އިށީންކަން ވެސް މިފްރާހު ދެނަހުއްޓެވެ. އޭނާގެ ބުރަކަށީގައި މުބީން ފިރުމާލުމާއެކު ގޮވާލިއެވެ. މަގަތަށް މޫނު އަނބުރާލައި މުބީންއަށް މިފްރާހު ބަލާލިއެވެ.\n"ކޮންކަމަކާ ދެމީހުން ދެބަސްވީ." މުބީން އެއްސެވެ. މިފްރާހު އަނގައިން ނުބުނީމަ އޭނާއަށް މުބީން ގޮވާލިއެވެ. މަޑުމަޑުން ތެދުވެ ހެޑުބޯޑުގައި މިފްރާހު ލެނގިލިއެވެ.\n"އޭނާ ނޫން މީހަކާ ނީންނާނަން." މިފްރާހު ބުންޏެވެ.\n"ކިހިނެއްވީ؟، މަންމަމެން ގުޅީތަ؟... މިފޫ މީހަކާ އިނުމާ ދެކޮޅު ހެދީތަ؟." ކޮއްކޮ ބުނި އެއްޗެއް މުބީނަށް ދޭހަވީ އެފަދައިންނެވެ.\n"އޭނަ... އޭނަ އިންނަން ދެކޮޅު ހަދަނީ. ހަމްބެ ޤަބޫލު އަހަރެން އޭނާއާ އިންނަން، އޭނާގެ މަންމަ ވެސް ރަނގަޅު، އެކަމަކު ކެންޒާގެ ކޮޅަށް އެ މަންމަ ހުރީ... ދެން ހުރީ އޭނާގެ ބޭބެ، އޭނާ އެއްގޮތަކަށް ވެސް ޤަބޫލެއްނޫން، އޭނާގެ ނުފޫޒު ވެސް އެހާ ބޮޑު.... އަހަރެން ބޭނުން ގޮތަކަށް އެއްކަމެއް ވެސް ނުވި." އިރުކޮޅަކު ހިމޭނުން އިނދެފައި މިފްރާހު ކިޔާދިނެވެ.\n"އެމީހުން ބޭނުންވަނީ ކޮންކަމެއް؟." މުބީން އަހާލިއެވެ.\n"އެއްވެސް އެއްޗެއް ބޭނުމެއްނޫން." މިފްރާހު ބުންޏެވެ.\n"ތިބުނާ ކުއްޖާއަށް މިފޫ ކަމުނުދަނީތަ؟. އެހެންވެތަ އޭނާ އެއްބަސްނުވެގެން ތިއުޅެނީ." މުބީނަށް ވިސްނުނު ގޮތް ހާމަކުރިއެވެ.\n"ހީވަނީ އޭނާ ބިޓެއް ނަގައިގެންހެން އުޅެނީ. އެކަމަކު އަހަރެން ބޭނުން އޭނަ. ވަރިހަމަ މިހާރު ލޯބިނުވިޔަސް، އިނީމަ ލޯބިވާނެ... އިނދެގެން މިކޮޅަކު ނުވެސް ބަހައްޓާނަން. މަންމަމެން ގާތު ބުނެފަ އޮންނާނީ، އެންމެން ވެސް ތިބީ އަހަރެން އިންނަން އުޅޭ ކުއްޖާއާ ބައްދަލުކުރާ ހިތުން، ގޮވައިގެން އެކޮޅުގައި ސެޓްލް ވާނީ... މާބެ ބުނެބަލަ؟، އޭނާ އަހަންނާ އިންނާނޭ ގޮތެއް ބުނެދީބަލަ؟." މިފްރާހުގެ ހިތުގެ އެދުން ހާމަކުރިއެވެ.\n"އެ ދެމީހުން ދުރުކޮށްލާ. އޭރުން އެ ނިމުނީނު." މުބީން ވަގުތުން ބުނެލިއެވެ.\n"ކިހިނެއް؟." މިފްރާހު އެނގެން ބޭނުންވިއެވެ.\n"ބިރުގަންނަވާލަންވީނު... އޭރުން އަމިއްލަ ސަލާމަތައް އަންހެންކުއްޖާއާ ގުޅުން ކަނޑާލަފާނެ." މުބީން ޚިޔާލެއް ފާޅުކުރިއެވެ.\n"ޕޮލިހަށް މައްސަލަ ޖައްސައިފިއްޔާ ކަނޑައެއްނު." މިފްރާހު ވިސްނާލިއެވެ.\n"މިފޫ އިންވޯލްވް ވާނޭކަމެއް ނެތޭ. ކާކުކަން މާބެ ގާތު ބުނޭ... އަހަރެން ހަމަޖައްސާލަފާނަން ތިކަން." މުބީން ބުންޏެވެ.\nމުބީންއާއި މިފްރާހު މަޝްވަރާގައި ތިއްބެވެ. ކުރިން ނުކުރަން ހުރި އެތައް ކަމެއްގެ ޚިޔާލު މިފްރާހުގެ ސިކުނޑިއަށް ވެރިވަމުންދިޔައެވެ. ގަދަބާރުން ކެންޒާ ހޯދުމަކީ އޭނާ ވިސްނި ގޮތެއްނޫނެވެ. ނަމަވެސް ކެންޒާ ނުލިބޭނެކަން ޔަގީންވަމުންދާއިރު ކުޑަކޮށް ވެސް ދޫދޭން މިފްރާހު ބޭނުމެއްނޫނެވެ. ކެންޒާ ލިބެން އޮތީ ގަދަބާރުކަން ކަމަށް ވާނަމަ އޭނާ ކެންޒާ ހޯދާނީ އެފަދައިންނެވެ. މިލްކުވުމުން ކެންޒާގެ ހިތުން ހުރިހާ ރުޅިވެރިކަމެއް ފިލައިގެންދާވަރަށް މިފްރާހު ލޯބި ދޭނެއެވެ. އެހާތަނުން ހުރިހާކަމެއް އޮންނާނީ މާޒީއަށްވެފައެވެ. ކެންޒާގެ މުސްތަޤުބަލް ގުޅިފައިވާނީ މިފްރާހާއެވެ. ޚިޔާލުތަކުން މިފްރާހަށް ހިސާބެއްގެ ހަމަޖެހުމެއް ލިބުނެވެ. އޭނާ ފުންނޭވާއެއް ދޫކޮށްލިއެވެ. މުބީންގެ އެހީތެރިކަމާނުލައި އޭނާއަށް ކެންޒާ ހާސިލުކުރުން ފަސޭހައެއް ނުވާނޭކަން އެނގެއެވެ.\nކެންޒާ ގެއަށް ލާފައި ލައިތު އައިސް ގެއަށް ވަނެވެ. ބޮޑުކޮޓަރި ދިއްލާފައި ހުރުމުން އޭނާ ހައިރާންވިއެވެ. ސޯފާގައި އިން އަސަދު ފެނުނީ ދެނެވެ. ދޮރުލައްޕާލާފައި ހިނގައިގަންނަން އުޅުނު ލައިތަށް އަސަދު ގޮވާލިއެވެ. ދެވަނަ ފަހަރަށް ގޮވާލުމުން ސޯފާތައް ކައިރިއަށް އައިސް ލައިތު ހުއްޓުނެވެ.\n"ހިރާއާ ބައްދަލުވިތަ؟، ކޮންއިރަކުން އޭނާ އަންނަނީ." އަސަދު އަހާލިއެވެ.\n"ނުވޭ، ނޭނގެ އަންނާނެ ދުވަހެއް..." ލައިތު ބުންޏެވެ. އޭނާގެ މޫނުން ފެންނަން ހުރި އާދަޔާ ޚިލާފު ރުޅިވެރިކަން އަސަދަށް ސިއްރެއްނުވިއެވެ.\n"މިތާ އިށީނދެބަލަ." އަސަދުގެ ކަނާއަތް ފަރާތުގައި އެކަކަށް އިށީނދެވޭން ހުރި ސޯފާގޮނޑި ދައްކާލިއެވެ.\nޖީންސުގެ ޖީބަށް ޖަހާލައިގެން ހުރި ދެއަތް ނަގަމުން ލައިތު އައިސް ގޮނޑީގައި އިށީނެވެ. ފަރުވާތެރިކަމާއެކު ދަރިފުޅަށް އަސަދު ބަލާލިއެވެ. ދެން ހިނިތުންވެލިއެވެ. އެ މޫނުން އޭނާގެ ޒުވާން ސޫރަ އަސަދަށް ސިފަވިއެވެ. އެ އުމުރުގައި އޭނާ ވެސް ހިނިތުންވާތީ ނުފެންނާނެއެވެ. ގެއަށް އާދެވިއްޖެނަމަ އަބަދުވެސް ހުރެވެނީ ރުޅިއާދެވިފައެވެ. ނަމަވެސް އެ ރުޅިވެރިކަން އޭނާ ހުރީ އެތެރެއަށް ހިންދައިލައިގެންނެވެ. ވަށައިގެން ތިބީ އެއްޗެކޭ ބުނާވަރަށްވުރެ ގާތް މީހުންވީމައެވެ.\n"ދަތުރުގައި ބައިވެރިވަންތަ؟." އަސަދު އަހާލިއެވެ. ލައިތު ހޫންއަކާއެކު ބޯޖަހާލިއެވެ.\n"ކެންޒާ ދޭތަ؟، މާމަ ބުނި ކެންޒާ ބައިވެރިވާން ހުރިނަމަ މި ދެދުވަސް ޗުއްޓީ ދޭނަމޭ" އަސަދުގެ ވާހަކަ ހިމޭންކަމާއެކު ލައިތު އަޑުއެހިއެވެ. އެއްވެސް ޖަވާބެއް ދޭން އޭނާ ގަސްދުނުކުރާ ކަހަލައެވެ. އެހެންވެ ދެން ވެސް ވާހަކަދެއްކީ އަސަދެވެ.\nލައިތު ކުއްލިއަކަށް ތެދުވިއެވެ. އަނގައިން ވެސް ނުބުނެ ވަގުތުން އަސަދުގެ ކުރިމަތިން އޭނާ ދިޔައީއެވެ. ފިނިނޭވާއެއް ދޫކޮށްލުމާއެކު އަސަދު އިސްޖަހާލިއެވެ. އޭނާއަށް ކުރެވުނީ ކީއްކަން އަސަދަށް އެނގެއެވެ.\nފަތިހު ކެންޒާއާއެކު ދޮރޯށި ދޮށަށް މިންނާ ވެސް ނުކުތެވެ. ދޮރުމަތީ އޮތް ކާރުން ލައިރާ ފޭބިއެވެ. ކެންޒާއާއެކު ހުރި މިންނާ ފެނިފައި އެއީކަން ކެންޒާގެ މަންމަ، ލައިރާ ދެނެގަތެވެ.\n"ކެން ބަލާ މިއައީ..." ލައިރާ ހިނިތުންވުމަކާއެކު ވާހަކަދެއްކިއެވެ.\n"ލައިރާ... މީ މަންމަ." ކެންޒާ ބުންޏެވެ.\n"ކެން މަންމަ ހާސްނުވޭ، މިހާރު ކެންއަކީ އަޅުގަނޑުމެން ގޭ ކުއްޖެއް، ސަލާމަތުން އަޅުގަނޑުމެންނާއެކު ގެނެސްދޭނަން." ލައިރާ ބުނެލިއެވެ.\nކެންޒާ މަސައްކަތްކުރާ ގޭގެ ކުދީންނާ އޮންނަ ގުޅުން މިންނާއަށް އަންދާޒާކުރެވުނެވެ. ދުވަހަކުވެސް ކެންޒާގެ ރަޙުމަތްތެރިއަކު ގެއަށް އައިސްފައެއް ނުވެއެވެ. ކެންޒާގެ ރަޙުމަތްތެރިއަކު ނުހުންނަނީ ކަމުގައި މިންނާ ނިންމީ އެހެންވެއެވެ. ސްކޫލު ދައުރު ނިމި އިތުރަށް ކިޔަވަން ފެށުމުން ވެސް ކެންޒާގެ އެކަހެރި ދިރިއުޅުން ބަދަލެއްނުވެއެވެ. އެކަމަކު އޭނާ މާލެ އައުމުން ދަރިފުޅު ފެނިފައި ވެސް ބަދަލުތަކެއް އަތުވެއްޖެކަން އެނގުނެވެ. ލައިރާގެ ހިތްހެޔޮކަން މިންނާގެ ހިތުން ޖާގަ ހޯދިއެވެ. ބަލައިގެން އުޅޭން މިންނާ ބުނީ ހަމައެކަނި ކެންޒާ ގާތުގަ އެކަންޏެއް ނޫނެވެ. ލައިރާ ވެސް ޝާމިލުކުރިއެވެ.\nހުރިހާ މަންޒަރެއް ބަލަން ޑްރައިވަރާ ޖެހިގެން، ކާރުގެ ކުރީ ސީޓުގައި ލައިތު އިނެވެ. ކެންޒާގެ މަންމަ ފެނުމުން ކުރީގެ ހަނދާނެއް އާވިއެވެ. އެ ފޮނި ހަނދާންތަކުން އޭނާގެ ތުންފަތަށް ހިނިތުންވުމެއް ގެނުވިއެވެ. ކެންޒާއާ ބައްދަލުވުމަކީ އިއްތިފާގަކަށްވުރެ ތަޤުދީރުކަމުގައި ލައިތު ޤަބޫލިކުރިއެވެ.\nރިސޯޓެއްގެ ނަން ޖަހާފައި އޮތް ލާންޗަށް އެންމެން އަރަމުންދިޔައެވެ. އެފަދަ އުޅަނދުތަކަށް އަރަން ކެންޒާ ޖެހިލުންވަނީ ވެއްޓިދާނެތީއެވެ. ލަދުގަންނާނޭވަރު ހިތަށް އަރާފައެވެ. ނަމަވެސް ލައިތު އޭނާގެ އަތުގައި ހިފާލީ ބާރަށެވެ. ވެއްޓެންޏާ ވެއްޓޭނީ ދެ މީހުން އެކުގައޭ ބުނާ ކަހަލައެވެ. ލާންޗުގައި ހުރި ސެހްރާނު އަވަހަށް އައިސް ކެންޒާއަށް އަތްދިއްކޮށްލިއެވެ. ކެންޒާ ބިރުން އުޅޭހެން އޭނާއަށް ވެސް ހީވީއެވެ. އެހާ ފަސޭހަ ކަމަކަށް ވެދާނޭ ކެންޒާ ހިޔެއްނުކުރެއެވެ. ދެ ޒުވާނުން ވެގެން އޭނާ އުފުލާލާފައި ލާންޗުގައި ބެހެއްޓީ ކަހަލައެވެ. ލައިތަށް ބަލާލާފައި ކެންޒާއަށް ހީނލެވުނެވެ. ބިރުން އުޅެވުނީމައެވެ.\n"އާ ޔޫ އޯކޭ؟." ގޮނޑިތަކުގެ ތެރެއިން ލައިރާގެ އަޑު އިވުނެވެ. އޭނާ އިލިއާނާ ބައިންދަނީއެވެ.\nކެންޒާގެ އަތް ގެނެސް ލައިތުގެ މުލައްދަނޑީގައި އަޅުވާލިއެވެ. އޭނާގެ އަތުން ދޫކޮށްނުލުމަށް ކެންޒާއަށް ބުނެލިއެވެ. އަވަސްއަވަހަށް ކެންޒާ ބޯޖަހާލީ އެއްބަސްވަމުންނެވެ. އެ ދެ މީހުންނަށް ބަލަން ފިޒާނާ އިނީ އެސްފިޔަ ޖަހާ ވެސް ނުލައެވެ. އެ އަންހެންކުއްޖާގެ ކިބައިން ލައިތަށް ކަމުދަނީ ކޮންކަމެއްބާއޭ ފިޒާނާ ހިތަށް އަރައެވެ. ލާންޗުން ބޭރަށް ނަޒަރު ހުއްޓާލައިގެން އިން ޔާދިން ބަލާލިއެވެ. ޖިނާނުއާއެކު ސެހްރާނު އެއްފަޅީގެ ގޮނޑިބަރީގައި ތިއްބެވެ. ކެންޒާއަށް ގޮވައި ލައިރާގެ ގާތަށް ގެންދިޔައެވެ. ކެންޒާގެ ގާތުގައި ނޫން ތަނެއްގައި ލައިތު އިންނާކަށް ބޭނުމެއްނުވިއެވެ.\n"އަހަރެމެން ކައިރީ އިންނަން އެކަކު ވެސް ނައެއްނު." ފިޒާނާ ބުނެލިއެވެ.\n"ފިޒާއަށް ރަނގަޅީނު." ޔާދިން ސަމާސާކޮށްލިއެވެ.\n"ޔާދުބެ ލަދުގަންނާނެ، އެހެންވެ ތިމީހުންނަށް ޕްރައިވެސީ ދިނީ..." ފަހަތުގައި ތިބި ސެހްރާނާއި ޖިނާނަށް ފިޒާނާގެ އަޑު އިވުނީއެވެ. އެހެންވެ ގޮނޑިމައްޗަށް ތެދުވެލައިގެން އޮވެ ފިޒާނާގެ ބޯމަތިން ޖިނާނު ވާހަކަދެއްކިއެވެ.\nކެންޒާގެ ނަޒަރު ހުރީ ލައިރާއަށެވެ. ވަރިވެއްޖެކަމުގެ ޚަބަރު ލައިރާ ދިނުމުން އޭނާ ވަރަށް ދެރަވިއެވެ. ހަމައެއާއެކު އެކަމާ ގުޅޭ އެއްވެސް ސުވާލެއް ނުކުރަން ކެންޒާ ސަމާލުކަން ދިނެވެ. މި ދަތުރުގައި ލައިރާ ހިތްހަމަޖެހި އުފާވެފައި ހުންނަން ކެންޒާ ބޭނުންވިއެވެ. ލައިތުއަށް އެ ޚަބަރު ލިބުނީ ސެހްރާނުގެ ފަރާތުންނެވެ. އޭނާ ވެސް އިނީ މިދަތުރުގައި ލައިރާއާ އެކަމާ ގުޅިގެން އެއްވެސް ވާހަކައެއް ނުދައްކާށެވެ.\nރަށަށް އެރުމާއެކު އެންމެން ބަލާ އައިސް ގަފޫރު ހުއްޓެވެ. ދުއްވާ އެއްޗެއްގައި ރަށުގެ އަތިރިމައްޗާ ދިމާއަށް އައެވެ. އެ ރަށަކީ ގެސްޓުން ތިބޭ ރަށެކެވެ. އަސަދުގެ ގެސްޓުހައުސްތައް އެ ރަށުގައި ހުރެއެވެ. ރަށުގައި ޢާއްމުން އުޅޭ ސަރަޙައްދާ ދުރުގައި އަތިރިމަތި ފެންނާނޭހެން ހަދާފައި ހުރި ކެބިންއަކީ އަސަދުއަށް ޚާއްޞަ ތަނެވެ. ގެސްޓުން ތިބޭ ގޮތަށް އެ ކެބިން ހުޅުވާލީ ވަރަށް ފަހުންނެވެ. އޭގެ ކުރީން އެތަނަކީ ހަމައެކަނި ޢާއިލާ މީހުން އައިސް މަޑުކޮށްލާ ގޮތަށް ހުންނަ ތަނެކެވެ. އެ ކެބިންގެ އެއްކޮޅުން ރަށުގެ ވާގަނޑު ފެންނަން އޮވެއެވެ. ގޭގެ ދިމާ ކުރިމަތިން ހުދުކުލައިގެ ހިމުން ދޮންވެލިގަނޑާއެކު، ފޭބުމަށްފަހު އަރާ ހިތްނުވާނޭ ސާފު މޫދެވެ. ވަށައިގެން ވެރިވެފައި އޮންނަ ހިމޭންކަން ނަފްސަށް ހަމަޖެހުން ގެނެސްދެއެވެ. ގެއާ މާ ދުރުނޫން ހިސާބުގައި ބާބެކިއު ހެދޭނޭ ގޮތް ހަމަޖައްސާފައި ހުއްޓެވެ. ކެބިންގެ ކައިރީ ކުޑަކުޑަ ގެއެއް އަޅާފައި ހުއްޓެވެ. މޫދު ކުޅިވަރުގެ ބައެއް އެއްޗެހި އެކުޑަ ގޭގެ ތެރޭގައި ހުންނާނޭކަން ގަފޫރު ބުންޏެވެ. އޭނާއާ ހުރިހާ ކަމެއްގައި އިސްވެ ވާހަކަދައްކަން ހުރީ ސެހްރާނެވެ.


ޖެނެރަލް އެޑްމިނިސްޓްރޭޝަން ސެކްޝަން/ ނެޝަނަލް ސެންޓަރ ފޮ ދި އާޓްސް، މާލެ\nމަހަކު 6295.00 ރުފިޔާ (ހަހާސް ދުއިސައްތަ ނުވަދިހަ ފަސް ރުފިޔާ)\nޓެކްނިކަލް ކޯ ގެ ޝަރުތު ފުރިހަމަވާ ފަރާތެއްނަމަ، ޓެކްނިކަލް ކޯ އެލަވަންސްގެ ގޮތުގައި އަސާސީ މުސާރައިގެ 28% އަދި ޓެކްނިކަލް ކޯ އަށް ޝަރުތު ފުރިހަމަނުވާ ފަރާތެއްނަމަ، ސަޕޯޓިންގ ކޯ އެލަވަންސް2ގެ ގޮތުގައި މަހަކު 900.00 ރުފިޔާ (ޓެކްނިކަލް ކޯ ރޮނގު: ކޮމްޕިއުޓަރ ސައިންސް).\nއެން.ސީ.އޭގެ ކޮމްޕިއުޓަރ ނެޓްވާކް، ވެބްސައިޓް އަދި އީ-ގަވަރމަންޓް ނެޓްވާކް މެއިންޓެއިންކޮށް ބެލެހެއްޓުމާއި، މުވައްޒަފުންގެ ކޮމްޕިއުޓަރތަކުގައި ޖެހޭ މައްސަލަތައް ހައްލުކުރުން.\nއެން.ސީ.އޭ ގެ ކޮމްޕިއުޓަރތަކަށް އިންޓަރނެޓްގެ އެއްވެސް މައްސަލައެއް ކުރިމަތިވެއްޖެނަމަ، އެމައްސަލައެއް ހައްލުކުރުމާއި އަދި އެން.ސީ.އޭ ގެ ކޮމްޕިއުޓަރުތައް ފޯމެޓް ކުރަން ޖެހިއްޖެނަމަ ފޯމެޓް ކުރުން.\nއެން.ސީ.އޭ.ގެ ވެބްސައިޓް އަދި ސޯޝަލް މީޑިއާ އެކައުންޓް ތައް މެދުވެރިކޮށް އެން.ސީ.އޭ. އިން އިންތިޒާމް ކުރާ ޙަރަކާތްތަކާއި މަސައްކަތްތައް ޢާންމުކޮށް ހުރިހައި ފަރާތްތަކަށް ލިބޭނެހެން ފޯރުކޮށްދިނުން.\nއައިޓީއާ ގުޅުންހުރި ތަކެތި ހޯދުމުގައި ލަފާދިނުން.\nއެން.ސީ.އޭ އިން ހިންގާ މުހިއްމު ހަރަކާތްތަކާއި މަސައްކަތްތަކުގައި އެހީތެރިވުމަށް އެދިއްޖެނަމަ އެހީތެރިވެދިނުމާއި އަދި އޮފީސް ހުޅުވާ ލެއްޕުމުގެ މަސައްކަތް ކަނޑައެޅިފައިވާ އުސޫލާއި އެއްގޮތަށް ކުރުން.\nކޮމްޕިއުޓަރ ސައިންސް (ކޯ ޑިސިޕްލިން)\nނޯޓް: މަޤާމަށް އައްޔަންކުރުމަށް ވަޒީފާއަށް އެދިފައިވާ ފަރާތަށް A2 ޝީޓުން މުޅިއެކު ޖުމުލަ 60 ނުވަތަ އެއަށް ވުރެ މަތިން ޕޮއިންޓު ލިބެންވާނެއެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2022 މާރިޗު 29 ވާ އަންގާރަ ދުވަހުގެ 13:30 ގެ ކުރިން، ނެޝަނަލް ސެންޓަރ ފޮ ދި އާޓްސް/ މާލެ އަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް[email protected] މެދުވެރިކޮށް ވެސް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އަދި އިމްތިޙާނު އޮންނާނީ، 2022 މާރިޗު 30 އާއި 2022 އޭޕްރީލް 12 އާއި ދެމެދު، ނެޝަނަލް ސެންޓަރ ފޮ ދި އާޓްސް/ މާލެ ގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 3310729 އަށެވެ. އީ-މެއިލް ކުރާނީ[email protected] އަށެވެ.\nޕަބްލިޝްކުރި ގަޑި: 10:14\nސުންގަޑި: 29 މާރިޗު 2022 13:30


Kulhudhuffushi Online - 2017 ves nimihje, hdh gai risoateh nuhulhuvunu !\nއަބްދުލް ވާހިދު ޙަސަން - 11 މަސް ކުރިން -2ޖަނަވަރީ 2018\nހދ އަތޮޅުރައީސް ޔާމީންފަތުރުވެރިކަން\n2017 ވަނަ އަހަރުވެސް ނިމިގެން މިދިޔައީ ހދ އަތޮޅުގެ ރައްޔިތުންނަށް މާ ބޮޑު ފައިދާތަކެއް ނުވެ އެވެ. ހދ އަތޮޅަށް ރައީސް ޔާމީން ވެވަޑައިގެންފައިވާ އެންމެ މުހިންމު ވައުދުކަމަށްވާ ފަތުރުވެރިކަމުގެ ހުވަފެނުގައި ކުލަ ނުޖެހި އެވެ. ފަތުވެރިކަމަށް 45 އަހަރުވެގެން ދިޔައިރުވެސް ރަން ބިސް އަޅާ ކުކުޅު ނެތް ހަމައެކަނި އަތޮޅަކީ ހދ އެވެ.\nރާއްޖޭގެ ތިން ވަނައަށް އެންމެ އާބާދީ ބޮޑު އަތޮޅަކީ ހދ އަތޮޅަށް ވީއިރު ޒުވާނުން އަތޮޅުގައި ތިބެގެން ވަޒީފާއަދާކުރެވޭނެ ގޮތެއް ނެތެވެ. ޒުވާނުންގެ ބޮޑު އާބާދީއެއް އޮންނައިރު ފަތުރުވެރިކަމުގެ ފޮނިމީރުކަން ހޯދުމަށް ދާން ޖެހެނޭ އާއިލާއާ އަނބި ދަރިން ދޫކޮށް މާދުރުގައި އޮންނަ އަތޮޅަކަށެވެ. އެއަޑު ޒުވާނުންގެ ރައީސްކަމަށް ދައުވާކުރައްވާ ރައީސް ޔާމީނާ ހަމައަށް ވަނީ ގެންގޮސްދީފަ އެވެ. ނަމަވެސް އެމަނިކުފާނުގެ މިވީ4އަހަރު ދުވަހުގެ ތެރޭގައިވެސް ހދ އަށް ޓޫރިޒަމް ގެނައުމަށް ވަނީ ނުކުޅެދިފަ އެވެ. ހަމައެކަނި ފަތުރުވެރިކަމަށް ރަށްތަކެއް އިއުލާންކުރުން ފިޔަވާ އިތުރު އެއްވެސް ކަމެއް ނުވެ އެވެ. ރައީސް ޔާމީންގެ ވެރިކަމުގައި މިވީ ހަތަރު އަހަރުގެ ތެރޭގައި ޒުވާނުންގެ ބޮޑު އާބާދީއެއް އޮންނަ މިއަތޮޅުންގެ ޒުވާނުންޓަކާ ފަތުރުވެރިކަން ގެނައުމަށް މިވަނީ ފެއިލްވެފަ އެވެ. މީގެ ކުރިން ވެރިކަން ކުރެއްވި ބޭފުޅުން ފަދައިންނެވެ.\nހދ އަތޮޅުގައި ރިސޯޓް ހެދުމަށް ނާގޯއްޓާއި ހޯނޑާފުށި އަދި ކުޑަމުރައިދޫ ދޫކޮށްފައި އޮންނަތާ 10 – 15 އަހަރާ ދެމެދުގެ އަހަރުތަކެއް ވެފައިވާއިރު އަދިވެސް އެތަނުން އެއްވެސް ރަށެއް ހުޅުވޭނެ ދުވަހެއް ނޭނގެ އެވެ. ހޮނޑާފުށީގެ ގިނަ މަސައްކަތްތަކެއް ނިމިފައިވާއިރު ދެން ހުރި ދެ ރަށުގެ މަސައްކަތް ހުއްޓިފައި އޮންނަތާ އެތައް އަހަރުތަކެއްވަނީ ވެފައި އެވެ. އަދި އޭރު އެތަނުގައި ހެދި މޫދުކޮޓަރިތަކާއި ކުރި ބައެއް އިމާރާތްތަށް މިއަދު ވަނީ ވީރާނާވެ ގޮސްފަ އެވެ. ބައެއް ފަހަރު ހޮނޑާފުށި ހީވީ ދެންމެ ދެންމެ ހުޅުވާދާނެ ހެންނެވެ. މިހުސްވި އަހަރުވެސް ހުޅުވުމަށް އެތަށް ތާރީހްތަކެއް ކަނޑައެޅިނަމަވެސް ސަބަބެއް ހާމަނުކޮށް އެތަން ވަނީ ނުހުޅުވި އެވެ.\n2018 ވެސް ފެށެނީ އެވެ. ރިސޯޓެއް ހުޅުވިފައެއް ނެތެވެ. ވަޒިފާއެއް ނެތެވެ. ޒުވާނުން ތިބި މާޔޫސްވެފަ އެވެ. ނިމިދިޔަ ސަރުކާރުތައް ފަދައިން މިސަރުކާރުގައިވެސް ހދ ގައި ރިސޯޓް ހެދުމުގެ ޝައުގުވެރިކަމެއް ނެތްކަން މިހާރު ވަނީ ޔަގީންވެފަ އެވެ. އަނެއްކާވެސް ވޯޓަށް އައިސް އެ ހުވަފެން ދައްކާނެ ކަމާމެދު ޝައްކެތްނެތެވެ.


Furabandhuga Geygai Thibegen Enme Gina Bayaku Beli Hindi Film Thah - Vaguthu\nފުރަބަންދުގައި ގޭގައި ތިބެގެން އެންމެ ގިނަ ބަޔަކު ބެލީ ހިންދީ ފިލްމުތައް\nކޮވިޑް-19 އާ ހެދި ގައުމުތައް ފުރަބަންދު ކުރުމުން ގޭގައި ފޫހުވެފައި ތިބުމުގެ ބަދަލުގައި ގިނަ ބަޔަކު ފިލްމު ބެލުމުގައި ހޭދަކޮށްފިއެވެ.\nއެންމެ ގިނަ ބަޔަކު ބެލި ހިންދީ ފިލްމުތަކުގެ ތެރޭގައި "ކުޗް ކުޗް ހޯތާ ހޭ، ކަބީ ކުޝީ ކަބީ ގަމް، ކަލް ހޯ ނާ ހޯ، ކަބީ އަލްވިދާ ނާ ކެހެނާ، މެއި ހޫން ނާ، ޑިއާ ޒިންދަގީ، ރައީސް، ޗެންނާއި އެކްސްޕްރެސް އަދި ޗަލް ތޭ ޗަލް ތޭ" ހިމެނެއެވެ.\nމި ހުރިހާ ފިލްމަކީ ވެސް ބޮލީވުޑްގެ މަޝްހޫރު އެކްޓަރު ޝާހްރުކް ޚާން ލީޑު ރޯލުން ފެނިގެންދާ ފިލްމުތަކެކެވެ.\nކުޗް ކުޗް ހޯތާ ހޭ\nމި ފިލްމަކީ ބޮލީވުޑްގެ މަޝްހޫރު ޑައިރެކްޓަރު ކަރަން ޖޯހަރު ޑައިރެކްޓްކޮށް އޮކްޓޯބަރު 16، 1998 ގައި ނެރެފައިވާ ފިލްމެކެވެ. މި ފިލްމުން ފެންނަނީ އަންޖަލީ މަންމަ އޭނާ މަރުވުމުގެ ކުރިން އަންޖަލީއަށް ލިޔެފައިވާ ސިޓީ ފެނިފައި އަންޖަލީ އޭނާގެ ބައްޕަ އާއި ބައްޕަގެ ލޯބިވެރިޔާ އާއި ބައްދަލުކުރުވުމަށް މަސައްކަތް ކުރާ މަންޒަރެވެ. ބައްޕަގެ ލޯބިވެރިޔާއަށް ވެސް ކިޔަނީ އަންޖަލީއެވެ. މި ފިލްމުގެ ލީޑު ރޯލުން ފެނުނީ ޝާހްރުކް އާއި ރަނީ މުކަރުޖީ އާއި ކާޖޯލްއެވެ. މި ފިލްމު ނެޓްފުލިކްސް އިން ބެލެއެވެ.\nކަބީ ކުޝީ ކަބީ ގަމް\nކަރަން ޖޯހަރު ޑައިރެކްޓްކޮށް ޑިސެމްބަރު 14، 2001 ގައި ނެރުނު މި ފިލްމުގެ ލީޑު ރޯލުން ފެނިގެންދިޔައީ އަމީތާބް ބައްޗަން، ޖަޔާ ބައްޗަން، ކާޖޯލް، ރިތިކް ރޯޝަން، ޝާހްރުކް ޚާން އަދި ކަރީނާ ކަޕޫރް ޚާންއެވެ. މި ފިލްމުން ފެންނަނީ މުއްސަނދި އާއިލާއަކުން އެޑޮޕްޓް ކޮށްފައިވާ ދަރިފުޅު ރާހުލް ބައްޕަގެެ ނުގަބޫލުގައި މެދު ފަންތީގެ ފަގީރު ކުއްޖަކާއި ކައިވެނިކުރުމުން އާއިލާ ތެރޭގައި ޖެހިފައިވާ މައްސަލަ ހައްލު ކުރުމަށް ރާހުލްގެ ކޮއްކޮ ރޯހަން މަސައްކަތް ކުރާ މަންޒަރެވެ. މި ފިލްމު މިހާރު ނެޓްފުލިކްސް އިން ބެލޭނެއެވެ.\nކަލް ހޯނާ ހޯ\nނިކިލް އަދުވާނީ ޑައިރެކްޓްކޮށް ނޮވެމްބަރު 27 2003 ގައި ނެރުނު މި ފިލްމުން ފެނިގެން ދަނީ އަނދިރި ދިރިއުޅުމެއް އުޅެމުންދިޔަ ނޭނާ އަށް އަމަން އާއި ދިމާވުމުން ދިރިއުޅުމަށް އައި އުޖާލާކަމުގެ ސަބަބުން އަމަން އަށް ލޯބި ހުށަހެޅުމުން އޭނާ އަކީ މީހެއްގެ ފިރިއެއް ކަމަށް ބުނެ ނައިނާގެ އެކުވެރި ރޯހިތު އަށް ނޭނާ ލޯބި ހުށަހެޅުމަށް އެދެއެވެ. މި ފިލްމުގެ ލީޑު ރޯލުން ޝާޚްރުކް ޚާން، ސައިފު އަލީ ޚާން އަދި ޕްރިތީ ޒިންތާ ފެނިގެންދެއެވެ.\nމި ހުރިހާ ފިލްމެއް ވެސް މިހާރު ނެޓްފުލިކްސް އިން ބެލެން ހުންނާނެއެވެ. ފުރަބަންދުގައި ގޭގައި ތިބުމުގެ ބަދަލުގައި ރަނގަޅު ފިލްމެއް ބަލާލައިގެން ހިތްހަމަ ޖައްސާލާށެވެ.\nއޭޕްރީލް 18, 2020 11:09\nހިންދީ ފިލްމް ކޮންމެހެންވެސް ބަލަންޖެހޭނެ، ސިލަބަސް ތެރޭ ހިންދީބަސް ހިމަނަން މިކޮޅުގެ ބޮޑުވަޒީރަށް މިހާރު އަންގާފަ އޮންނާނީ!\nއޭޕްރީލް 18, 2020 11:17\nގެރިބޭ..ޢަޅުގަނޑު ކޮންމެ އެއްޗެއް ބުންޏަސް ރައްޔިތުން މިހާރު ގަބޫލެއް ނުކުރޭ. އަޅުގަނޑު ބުނާ ކޮންމެ އެއްޗަކަށް ރައްދުދީ ހަޖޫ ޖެހުން ކަމަކީ.\nއޭޕްރީލް 18, 2020 11:20\nﷲ އަށް ޒިކުރު ކުރުނުގެ ބަދަލުގައި އަދިވެސް ފާހިޝް ފިލްމުތައް ބެލުނުގައި ތިތިބެނީ ދެން ކިހިނެއް ﷲ ގެ ކޯފާއިން ސަލާމަތްވާނީ\nއޭޕްރީލް 19, 2020 16:22\nއޭޕްރީލް 18, 2020 11:50\nހިންދީންގެ އާދަތަށް ދިވެހިންގެ ތެރޭގައި އަށަގެބްފައިވަނީ ހިންދީ ފިލްމު ބަލާތީއެވެ. އިމްތިހާންގެ މި ވަގުތުގައިވެސް ތިމާމެންގެ ނިކަމެތިކަން ހަނދާންކޮށް ﷲޞވޢ އަށް ދުޢާކުރުމުގެ ބަދަލުގައި ހިންދީ ފިލްމުބެލުން ހެޔޮވާނެތޯ؟\nއޭޕްރީލް 18, 2020 12:03\nހެޔޮއަމަލެއްކޮންބަލަ ގުރުއާން ކިޔަވާ ދުއާކޮށްބަލަ ﷲ އަށް ކުންތަންވެ ބަލަ ، އެކަލާންގެ އޭ އަހަރެމެންނަށް ހެޔޮރަހުމަތާ ރަނގަޅުގޮތް މެދުވެރި ކުރައްވަނީ\nއޭޕްރީލް 20, 2020 06:46\nލޮލް ކަލޭ ކޮށްބަލަ ތިކަންކަން\nއޭޕްރީލް 19, 2020 10:58\nސިލަބަސް ތެރޭ ހިންދީ ބަސް ނުހިމެނިޔަސް ހިންދީ ނޭގޭ މީހަކު ނެތް މިރަޢްޖޭގަ ހާއްސަކޮށް 1970 އިން މިކޮޅުގަ ވެހޭ މީހުން ތެރޭ\nއޭޕްރީލް 19, 2020 16:19\nފިލް މު ބެލު މަކީ އީ މާންކަން އުނިވާ އާން މު ސަބަބެއް. މިދުނިޔެއަކީ އަބަދާ އަބަދު ފިލް މު ބަލަން އޮންނަ ތަނެއްނޫން. ގިނައިން ދުޢާ ކޮށް ﷲ އަށް ކުއްތަންވޭ. ދީނީ ކަންކަ މަށް އިސްކަންދީ ހެއްދެވި ފަރާތް މަތިން ހަނދު މަކުރު މަށް އިލްތި މާސްކުރަން.☺


Sarahahdhee futsal mubaaraatheggai Raajje in vaadha kurany - vNews.mv\nފުޓްސަލް ކިންގުގެ ގޮތުގައި ރާއްޖޭގައި ބެލެވޭ އެއް ކުޅުންތެރިޔާ އަލީ ހާފިޒް ކްލަބް މޯލްޑިވްސް ކަޕުގެ މެޗެއްގެ ތެރެއިން- ފޮޓޯ:- ކްލަބް މޯލްޑިވްސް\nސަރަހައްދީ ފުޓްސަލް މުބާރާތެއްގައި ރާއްޖެއިން ވާދަކުރަނީ\nއައްފާން މުހައްމަދު 06 January 2022, 19:03\nއޭއެފްސީ ފުޓްސަލް އޭޝިއަން ކަޕުގެ ކޮލިފައިންގައި ވާދަކުރުމަށް ރާއްޖެއިން ނިންމައިފިއެވެ.\nމިކަން ހާމަވެފައިވަނީ އޭއެފްސީން މިއަދު ނެރުނު ފުޓްސަލް މުބާރާތުގެ ގުރުއަތުލުމުގެ ސެން ސެންޓްރަލް އެންޑް ސައުތު ޒޯންގެ ކޮލިފައިންގަ ރާއްޖެވެސް ހިމަނާފައި އޮތުމުންނެވެ.\nރާއްޖެ ހިމެނެނީ ކޮލިފައިންގެ ސެންޓްރަލް އެންޑް ސައުތް ޒޯނުގެ ގްރޫޕް އޭގައެވެ. ރާއްޖޭގެ އިތުރުން ދެން މި ގުރޫޕުގައި ހިމެނެނީ އީރާން އާއި ތުރުކުމެނިސްތާން އަދި ކިރްގިސްތާން އެވެ. އީރާން އަކީ އެންމެފަހުގެ ޗެމްޕިއަން އެވެ.\nމި ޒޯނުގެ ގްރޫޕް ބީގައި ހިމެނެނީ އުޒްބެކިސްތާން، ތަޖިކިސްތާން، އަފްގާނިސްތާން އަދި ނޭޕާލް އެވެ.\nކޮލިފައިންގައި ރާއްޖެ ހިމެނޭ ޒޯނުގެ ކޮންމެ ގްރޫޕަކުން ދެ ޓީމު މުބާރާތަށް ހޮވޭނެ އެވެ. މިހާރު އޮތްގޮތުން ކޮލިފައިން ކުޅޭނެ ތާރީހަކީ އޭޕްރީލް 1-15 އަށެވެ. އޭއެފްސީން މިހާތަނަށް އިއުލާނުކޮށްފައިވަނީ ވެސްޓް ޒޯން ހޯސްޓްކުރާނެ ގައުމެކެވެ. ވެސްޓް ޒޯން ހޯސްޓްކުރާނީ ޔޫއޭއީގަ އެވެ. މިހާރު އޮތްގޮތުން ރާއްޖެ ހިމެނޭ ޒޯންގެ މެޗުތައް ހޯސްޓް ކުރަން ނިންމާފައިވަނީ ކިރްގިސްތާނުގަ އެވެ.\nއޭއެފްސީގެ ފުޓްސަލް އޭޝިއަން ކަޕް އޮންނާނީ މި އަހަރުގެ 25 ސެޕްޓެމްބަރާއި 20 އޮކްޓޫބަރާ ދެމެދު ކުވޭތުގަ އެވެ. މުބާރާތަށް ކޮލިފައިން އިން ހޮވޭނީ 15 ޓީމެވެ.\nފުޓްސަލްގެ ބައިނަލްއަގްވާމީ މުބާރާތެއްގައި ރާއްޖެއިން އެންމެފަހުން ވާދަކޮށްފައިވަނީ 2017 ވަނަ އަހަރުއެވެ. އެއީ އެއަހަރު ތުރުކުމެނިސްތާނުގައި ބޭއްވި އޭޝިއަން އިންޑޯ ޗެމްޕިއަންޝިޕުގައެވެ. ރާއްޖެ އެ މުބާރާތް ނިންމާލީ ރާއްޖެ ހިމެނުނު ގްރޫޕްގެ ފުލުގައެވެ.\nރާއްޖޭގައި އެންމެ ބޮޑު މަގުބޫލުކަމެއް މިހާރު ހޯދާފައިވާ ކުޅިވަރަކީ ފުޓްސަލްއެވެ. އެގޮތުން ތަފާތު ނަންނަމުގައި އެކި ދުވަސްވަރުގައި، ބޮޑެތި ފައިސާގެ އިނާމުތަކާއެކު ގިނަ މުބާރާތްތަކެއް އަންނަނީ ބައިވެރިވަމުންނެވެ. އަދި ރާއްޖޭގައި ފުޓްސަލް އަށް އަހުލުވެރި ގިނަ ޒުވާނުންތަކެއް އުޅޭއިރު، މި ކުޅިވަރުން ކާމިޔާބީ ހޯދޭނެވަރުގެ ހުނަރުވެރި ކުޅުންތެރިންތަކެއްވެސް އެބަތިއްބެވެ.\nއެހެންނަމަވެސް ހަގީގަތުގައި މި ކުޅިވަރުގެ ބެލެނިވެރި ފަރާތެއް ރާއްޖޭގައި ނެތްއިރު މިހާތަނަށް ފުޓްސަލްގެ ބައެއް ކަންތައްތަކުގައި ޒިންމާ ވަނީ ފުޓުބޯޅަ އެސޯސިއޭޝަނުންނެވެ.\nއޭއެފްސީ ކަޕް ފުޓްސަލް ކުޅިވަރު


Manadhoo adhi Ungoofaaru hospital ge masakkaiy thakeh havaalu koffi\nހެލްތު މިނިސްޓްރީ ގައި މިއަދު އޮތް ރަސްމިއްޔާތުގެ ތެރެއިން-- ފޮޓޯ: ހެލްތު މިނިސްޓްރީ\nމަނަދޫ އަދި އުނގޫފާރު ހޮސްޕިޓަލުގެ މަސައްކަތްތަކެއް ހަވާލުކޮށްފި\nނ. މަނަދޫ އާއި ރ. އުނގޫފާރު ހޮސްޕިޓަލްގެ އެކްސްޓެންޝަން އިމާރާތް ފަރުމާ ކުރުމަށް ދެ ކުންފުންޏަކާ ހަވާލުކޮށްފި އެވެ.\nމިއަދު ހެލްތު މިނިސްޓްރީ ގައި އޮތް ރަސްމިއްޔާތެއްގައި ނ. މަނަދޫ ހޮސްޕިޓަލްގެ އެކްސްޓެންޝަން އިމާރާތް ފަރުމާކޮށް، ބިލް އޮފް ކުއެންޓިޓީ (ބީއޯކިއު) ހެދުމަށާއި، ރ. އުނގޫފާރު ރީޖަނަލް ހޮސްޕިޓަލްގެ އެކްސްޓެންޝަން އިމާރާތް ޑިޒައިން ކުރުމުގެ އެއްބަސްވުމުގައި ވަނީ ސޮއިކޮށްފަ އެވެ.\nމަނަދޫ ހޮސްޕިޓަލުގެ އިމާރާތް ފަރުމާކޮށް ބީއޯކިއު ހެދުމަށް ހަވާލުކޮށްފައިވަނީ 106،000 ރުފިޔާ އަށް އެޕޮކް އެސޯސިއޭޓްސް އާއެވެ. އެ މަޝްރޫއު ނިންމުމަށް ދީފައިވާ މުއްދަތަކީ 35 ދުވަހެވެ.\nއުނގޫފާރު ރީޖަނަލް ހޮސްޕިޓަލްގެ އެކްސްޓެންޝަން އިމާރާތް ފަރުމާ ކުރުމަށް ހަވާލުކޮށްފައި ވަނީ މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އަށެވެ. އެ މަޝްރޫއު ހަވާލު ކޮށްފައި ވަނީ 28 ދުވަހުގެ ތެރޭ މަސައްކަތް ނިންމާ ގޮތަށް 176،244 ރުފިޔާ އަށެވެ.\nއެއްބަސްވުން ތަކުގައި މިނިސްޓްރީގެ ފަރާތުން ސޮއި ކުރެއްވީ ހެލްތް މިނިސްޓަރު އަބްދުﷲ އަމީނެވެ. އެމްޓީސީސީގެ ފަރާތުން ސޮއިކުރެއްވީ އެ ކުންފުނީގެ ޗީޕް އޮޕަރޭޓިން އޮފިސަ ޝާހިދު ހުސައިން މޫސާ އެވެ. އިޕޮކް އެސޯސިއޭޓްސްގެ ފަރާތުން އެއްބަސްވުމުގައި ސޮއިކުރެއްވީ އެ ކުންފުނީގެ މެނޭޖިން ޑިރެކްޓަރު މުއާވިޔަތު އަބްދުއް ސައްތާރެވެ.\nހެލްތު މިނިސްޓްރީން ވަނީ އިއްޔެ ވެސް ނ. ވެލިދޫ އާއި ރ. އަލިފުށީ ސިއްހީ މަރުކަޒު ހޮސްޕިޓަލަކަށް ބަދަލު ކުރުމަށް އަޅަން ޖެހޭ އިމާރަތް ފަރުމާކޮށް ތައްޔާރު ކުރުމަށް މަޝްރޫއު ހަވާލުކޮށްފަ އެވެ.\nނ. މަނަދޫ ހޮސްޕިޓަލް ހެލްތު މިނިސްޓްރީ ރ. އުނގޫފާރު


Dhuvas fashaidhey2rakathaai dhuvas ninmaa 1 rakayi\nދުވަސް ފަށައިދޭ ދެ ރަކްއަތާއި ދުވަސް ނިންމާ އެއް ރަކްއަތް\nޙަޔާތުގައި ހޭދަވެދާ ކޮންމެ ދުވަހަކީވެސް ﷲ ގެ ރަޙްމަތާ ރުހިވޮޑިގަތުމުގައި، އަދި ދުނިޔެއާ އާޚުރަތުގެ ހެޔޮ ނަސީބުގެ ޔަޤީންކަމުގައި ހޭދަކުރަން އެދޭ ކޮންމެ އިންސާނަކަށް ދުވަސް ފަށްޓާ ސުންނަތް ދެ ރަކްޢަތާ ދުވަސް ނިންމާ ސުންނަތް އެއް ރަކްޢަތް އަދާކުރުން މަތީ ދެމިހުރުން މުހިންމުކަން ބޮޑުވެގެން ވެއެވެ.\nދުވަސް ފަށްޓާ ދެ ރަކްޢަތަކީ، ފަޖުރުގެ ސުންނަތް ދެ ރަކްޢަތެވެ. މިއީ ފަތިސް ނަމާދު ބަންގިއަށް ފަހު، ފަތިސް ނަމާދުގެ ޤަމަތާ ދެމެދު ކުރެވޭ ލުއިލުއި ދެ ރަކްޢަތެވެ. ކީރިތި ރަސޫލާގެ ޙަޔާތްޕުޅަށް ބަލާއިރު، އެކަލޭގެފާނު މި ސުންނަތް ދެ ރަކްޢަތް އެކަލޭގެފާނުގެ ގަނޑުވަރުކޮޅުގައި ކުރައްވާ އުޅުއްވިކަން ޢާއިޝަތުގެފާނުގެ ބަސްފުޅުތަކުން ސާބިތުވެ އެވެ. އެކަމަނާ ވިދާޅުވާ ގޮތުގައި، ފަތިސް ނަމާދަށް ބަންގި ގޮވުމުން އިތުރު އެކަލޭގެފާނު ފަޖުރުގެ ސުންނަތް ދެ ރަކްޢަތް ކުރައްވާ، އެއަށްފަހު ކަނާތްޕުޅު ފަރާތަށް އޮށޯވެވަޑައިގެން ހިނދުކޮޅެއް ހޭދަކުރެއްވުމަށްފަހު ނުކުންނަވާ ފަތިސް ނަމާދަށް މިސްކިތަށް ވަޑައިގަންނަވައެވެ.\nފަތިހުގެ ސުންނަތް ދެ ރަކްޢަތާ މެދު ކީރިތި ރަސޫލާ ޙަދީސްފުޅު ކުރައްވަނީ، ދުނިޔެއާ ދުނިޔޭގައިވާ ހުރިހާ ކަމަކަށް ވުރެ އެ ދެ ރަކްޢަތުގެ ހެޔޮކަން ބޮޑު ކަމަށެވެ. ދުނިޔޭގެ މައްޗަށް މިހިސާބުން ފިކުރުކޮށްލައްވާށެވެ. ވަށައިގެން މި އޮތްހައި ތަންތަނާ، ޤައުމުތަކާ، އެކި ބާވަތުގެ އަގުހުރި ތަކެއްޗާ، މުއްސަނދިކަމާ، ގިނަގުނަ މުދާތަކަށް ވުރެ ފަތިސް ނަމާދުގެ ކުރީން ކޮށްލާ ލުއިލުއި ސުންނަތް ދެ ރަކްޢަތުގެ އަގު ﷲ ގެ ޙަޟްރަތުގައި މަތިވެރިވެ އިތުރުވެގެން ވަނީއެވެ.\nފަތިހުގެ ސުންނަތް ދެ ރަކްޢަތަކީ ދޫކޮށްލައިގެން ވާނެ ދެ ރަކްޢަތެއް ނޫނެވެ. އެ ދެރަކްޢަތް ކުރާނެހައި ވަގުތު ފަތިހު ނުލިބުނު މީހާއާ، އިރު އަރަންދެން ނިދަން އޮވެވިއްޖެ މީހާވެސް އެ ދެ ރަކްޢަތް ޤަޟާއަށް ކުރަން ޖެހޭނޭކަމަށް ކީރިތި ރަސޫލާގެ ސުންނަތުން ހެކި ލިބޭކަމަށް ޢިލްމުވެރީން އިރުޝާދު ދެއްވައެވެ. އެއީ ބަރަކާތްތެރި އަދި އުފާވެރި ދުވަހެއް ފެށްޓުމުގައި އެ ދެރަކްޢަތުގެ މުހިންމުކަން ބޮޑުކަމުންނެވެ.\nކޮންމެ ދުވަހެއްވެސް ނިންމާލުން ސުންނަތްވެގެން ވަނީ ވިތުރީގެ އެއް ރަކްޢަތުންނެވެ. ވިތުރީގެ ވަގުތަކީ، ޢިޝާ ނަމާދުން ފޭބީއްސުރެ ފަތިސް ނަމާދު ބަންގި ދޭން ފެށުމާ ހަމަޔަށެވެ.\nޢިޝާ ނަމާދަށް ފަހު ނިދާ މީހާ، ފަތިސް ނަމާދު ބަންގީގެ ކުރީން ހޭނުލެވިދާނެ ކަމުގެ ބިރު އޮތް ނަމަ، ނިދުމުގެ ކުރީން ވިތުރި ކުރުމަށް ކީރިތި ރަސޫލާ އިރުޝާދު ދެއްވާފައި ވެއެވެ. އަދި ރޭގަނޑުގެ ނިދުމަށްފަހު ދަމު ނަމާދަށް ހޭލާ މީހާ، ފަތިސް ނަމާދު ބަންގީގެ ކުރީން އެންމެ ފަހަށް ވިތުރީގެ އެއް ރަކްޢަތުން ނަމާދު ނިންމައިލުމަކީ ސުންނަތުން ސާބިތު ކަމެކެވެ.\nވިތުރީގެ މާނައަކީ އެކެކެވެ. ނުވަތަ އޮނަހިރި އެވެ. ވިތުރި ރަމްޒުކޮށްދޭ އެއް ރަކްޢަތަކީ ﷲގެ އެއްކައުވަންތަކަމަށް މުޅި ހަށިގަނޑުން ދެވޭ ހެއްކެކެވެ. މި ރަކްޢަތުގެ ރުކޫޢިން ތެދުވެ އިޢުތިދާލުގައި ހުރެ، ޤުނޫތަށް އަތްއުފުލައި، ތިމާއާ، ތިމާގެ މުސްލިމް އަޚުންނާ އުޚްތުންނާ މުޅި އިސްލާމީ އުންމަތަށްޓަކައި ހެޔޮ ދުޢާ ކުރުމީ މޮޅު އިތުރުވެގެންވާ ކަމެކެވެ. ވިތުރީގައި ރުކޫޢާ ސަޖިދަ ދިގުކޮށް ﷲއަށް ޙަމްދު ޘަނާ ދަންނަވައި، ދުޢާކުރުން ގިނަކުރަން ވާނެއެވެ.\nރޭގަނޑު ވިތުރި ނުކުރެވި ނިދި ގަދަވެ، އިރު އެރިފަހުން ހޭލެވިއްޖެ މީހާ، ވިތުރި ޤަޟާ ކުރުމަށް ޢިލްމުވެރީން ފަތުވާ ދެއްވާފައިވެއެވެ. އެއީ ﷲގެ ހަޟްރަތުގައި އެ ރަކްޢަތުގެ ބަރުދަން ބޮޑުކަމަށް ޓަކައެވެ. އަޅުގަނޑުމެން ކޮންމެ މީހަކީވެސް ފަޖުރުގެ ދެ ރަކްޢަތުން ދުވަސް ފަށާ، އަދި ވިތުރީން ދުވަސް ނިންމާ ހެޔޮ ނަސީބުވެރީން ކަމުގައި މާތްﷲ ލައްވާށިއެވެ. އާމީން.\nމުފްތީ މެންކްގެ ދަރުހެއް މިރޭ ކާނިވަލުގައި


Veterans Cup: BG ves2vana burun jaaga hodhaifi - vNews.mv\nވެޓެރަންސް ކަޕް: ބީޖީ ވެސް ދެ ވަނަ ބުރުން ޖާގަ ހޯދައިފި\nމުހައްމަދު ޝާން އަބްދުﷲ 17 June 2016, 22:13\nމޯލްޑިވްސް ސޮކަ މޭޓްސް އިން އިންތިޒާމްކޮށްގެން މިހާރު ކުރިއަށްދާ ވެޓެރަންސް ކަޕް ފުޓްބޯޅަ މުބާރާތުގެ ގްރޫޕް އޭގައި މިއަދު ހަވީރު ކުޅުނު މެޗް ބީޖީ ސްޕޯޓްސް ކުލަބުން ކާމިޔާބުކޮށް ދެ ވަނަ ބުރުން ޖާގައެއް ހޯދައިފި އެވެ.\nއެފްއޭއެމްގެ ޓާފް އެއް ނަންބަރު ދަނޑުގައި މިއަދު ހަވީރު ކުޅުނު މެޗް ބީޖީއިން ކާމިޔާބު ކުރީ ވިކްޓަރީއާ ވާދަކޮށް 3-0 ލަނޑުންނެވެ. މިއަދުގެ މޮޅާ އެކު ބީޖީ ދެ ވަނަ ބުރުން ޖާގަ ހޯދީ ގްރޫޕްގެ ތިން ވަނަ ޓީމުގެ ގޮތުގައި ތިން ޕޮއިންޓާއެކު އެވެ. އަދި މެޗުގައި ބީޖީގެ ލަނޑުތައް އެޓީމަށް ކާމިޔާބު ކޮށްދިން ކުޅުންތެރިންނަކީ މުހައްމަދު ޝިފާއު އާއި މުހައްމަދު ޝާޒްލީ (ޝާޒް) އަދި މެޗުގެ މޮޅު ކުޅުންތެރިޔާގެ މަގާމް ހޯދި އާދަމް ލަރީފް (ރޮނާ) އެވެ.\nގްރޫޕް އޭ ފަޅިން ދެ ވަނަ ބުރަށް ބީޖީ ދަތުރުކޮށްފައި ވާއިރު، މި ގްރޫޕުން ދެން ދެ ވަނަ ބުރަށް ދަތުރު ކުރި އަނެއް ދެ ޓީމަކީ ނުވަ ޕޮއިންޓާއެކު ގްރޫޕްގެ އެއް ވަނަ ހޯދި ވެލެންސިއާ އާއި ހަ ޕޮއިންޓު ހޯދި ނިއު އެވެ.\nމިއަދު ބީޖީ އަތުން ބަލިވެ، ގްރޫޕްގެ އެންމެ ފުލަށް ވެއްޓުނު ވިކްޓަރީއަށް ދެން ޖެހޭނީ ޕްލޭ އޮފް ކުޅޭށެވެ. ޕޮއިންޓެއް ނެތި ގްރޫޕްގެ އެންމެ ފުލުގައި އޮތް ވިކްޓަރީ ޕްލޭ އޮފްގައި ކުޅެން ޖެހޭނީ ގްރޫޕް ބީގެ ތިން ވަނަ ޓީމާ އެވެ. އެ މެޗުން މޮޅުވާ ޓީމަކަށް ދެ ވަނަ ބުރުން ޖާގަ ލިބޭނެ އެވެ.\nމިފަހަރުގެ މުބާރާތުގައި ޖުމްލަ ހަތް ޓީމެއް މިފަހަރު ވާދަކުރެއެވެ. އެގޮތުން މުބާރާތުގައި ވާދަކުރާ ޓީމް ތަކަކީ ވިކްޓަރީ، ވެލެންސިއާ، ބީޖީ ސްޕޯޓްސް، ނިއު، މާޒިޔާ، ޔުނައިޓެޑް ވިކްޓަރީ އަދި ދިވެހި ސިފައިންގެ ކްލަބެވެ. މުބާރާތުގެ ގްރޫޕް އޭގައި ހަތަރު ޓީމް ހިމެނޭއިރު ގްރޫޕް ބީގައި ހިމެނެނީ ތިން ޓީމެވެ\nމިމުބާރާތުގައި މާދަމާ ހަވީރު 4:30 ގައި ކުޅޭ މެޗުގައި ބައްދަލުކުރާ ދެޓީމަކީ ގްރޫޕް ބީ ފަޅީގެ ޔުނައިޓެޑް ވިކްޓަރީ އާއި މާޒިޔާއެވެ. މިއީ މިމުބާރާތުގެ ފުރަތަމަ ބުރުގެ އެންމެ ފަހު މެޗެވެ.


vnews - Majileehuge2memberunnaai Vmedia ge2muvazzafu dhookohlaifi\nމަޖިލީހުގެ ދެ މެންބަރުންނާއި ވީމީޑިއާގެ މުވައްޒަފު ދޫކޮށްލައިފި\nފުލުހުން މިރޭ މެންބަރު އަހްމަދު މަހްލޫފް ހައްޔަރުކޮށްގެން ގެންދަނީ\nގުޅިފައިވާ ޕާޓީ ތަކުން މާލޭގައި މިރޭ ކުރިއަށް ގެންދިޔަ މުޒާހަރާގެ ތެރެއިން ހައްޔަރުކުރި ރައްޔިތުންގެ މަޖިލީހުގެ ދެ މެންބަރެއްގެ އިތުރުން ވީމީޑިއާގެ މުވައްޒަފު ދޫކޮށްލައިފި އެވެ.\nފުލުހުން މިރޭ ހައްޔަރުކުރި ރައްޔިތުންގެ މަޖިލީހުގެ ދެ މެންބަރުންނަކީ އިހަވަންދޫ ދާއިރާގެ މެންބަރު މުހައްމަދު އަބްދުﷲ އާއި ގަލޮޅު ދެކުނު ދާއިރާގެ މެންބަރު އަހްމަދު މަހްލޫފް އެވެ.\nފުލުހުން މިރޭ ހައްޔަރުކުރި ވީމީޑިއާގެ މުވައްޒަފަކީ ކެމަރާމަން މުހައްމަދު ރިޔާޒު އެވެެ. އޭނާ ހައްޔަރުކުރީ މިރޭގެ މުޒާހަރާ ކަވަރުކުރުމުގައި ހަރަކާތްތެރިވަމުން ދަނިކޮށެވެ. ނަމަވެސް ވީމީޑިއާގެ އެއްވެސް އިކުއިޕްމަންޓެއް ފުލުހުން އެވަގުތު ގެންގޮސްފައެއް ނުވެ އެވެ.\nބައެއް ދިވެހި ފިލްމުތައް ޑައިރެކްޓްކޮށް ޕްރޮޑިއުސްކޮށް އަދި ކެމަރާވެސް ކޮށްފައިވާ ހުސައިން މުނައްވަރު (ކުޑަފޫޅު) ވެސް މިރޭ ފުލުހުން ހައްޔަރުކުރި އެވެ.\nމިއެންމެން ފުލުހުން ދޫކޮށްލީ މިރޭ 1:15 އެހާއިރު ކަަމަށް މެންބަރު މަހްލޫފް ވީނިއުސް އަށް މައުލޫމާތު ދެއްވަމުން ވަނީ ވިދާޅުވެފަ އެވެ.\nމަހްލޫފް ވިދާޅުވީ ފުލުހުންނާއި ސިފައިންގެ އެއްވެސް ބޭފުޅަކާ އެއްވެސް މައްސަލައެއް ކަމަށެވެ. އަދި ސިފައިންނާއި ފުލުހުން ގިނަ ރައްޔިތުން ތިއްބަވާ ގޮތަކަށް ރައްޔިތުންގެ ހައްގުގައި ތިބުމަށްވެސް މަހްލޫފް ވަނީ އިލްތިމާސް ކުރައްވާފަ އެވެ.\nފުލުހުން ވަނީ މިރޭގެ މުޒާހަރާ ސުލްހަވެރިކޮށް ކުރިއަށް ދަނިކޮށް ހާލަތާ ނުބައްދަލު މިންވަރަށް ބާރުގެ ބޭނުންކޮށް ޕެޕަ ސުޕްރޭ ޖަހާ މިރޭގެ މުޒާހަރާ ރޫޅާލާފަ އެވެ.\nފުލުހުން ބާރުގެ ބޭނުންކުރުން ރައްޔިތުންގެ މަޖިލީހުގެ އެތައް މެންބަރަކަށާއި އާންމުންގެ އެތައް ބަޔަކަށް އަނިޔާވެ، އޭޑީކޭ ހޮސްޕިޓަލުން ފަރުވާވެސް ހޯދާފައިވެ އެވެ.\nބާރުގެ ބޭނުންކޮށްގެން ގުޅިފައިވާ ޕާޓީ ތަކުގެ މުޒާހަރާ ރޫޅާލި ވަގުތު އެތައް ބަޔަކަށް އަނިޔާވުމުން ގުޅިފައިވާ ޕާޓީ ތަކުން ވަނީ އެކަން ކުށްވެރިކޮށްފަ އެވެ.\nގުޅިފައިވާ ޕާޓީ ތަކުން މާލޭގައި މިރޭ ކުރިއަށް ގެންދިޔަ މުޒާހަރާ ބާރުގެ ބޭނުންކޮށްގެން ރޫޅާލި ނަމަވެސް ޕީޕީއެމުން މިރޭ ވަނީ މާލޭގައި ހުންނަ ރުމާލު ދޭއް ޖަހަގައިގައި ފުލުހުންނާ ސިފައިންގެ ފުރިހަމަ އެހީތެރިކަމާއެކު ޖަލްސާ ބާއްވާފަ އެވެ. މިޖަލްސާގައި ރައީސް އަބްދުﷲ ޔާމީން ވެސް ބައިވެރިވެވަޑައިގެންނެވި އެވެ.\nޕާޓީގެ ދަރަންޏަށް ޒިންމާވާންޖެހޭ ގޮތަށް ހުށަހެޅި އިސްލާހު ބޭރުކޮށްލައިފި


English Premier League: United inn reethi kulhumeh dhakka Brighton balikofi | ThePress\nއިންގްލިޝް ޕްރިމިއާ ލީގު: ޔުނައިޓެޑުން ރީތި ކުޅުމެއް ދައްކާ ބްރައިޓަން ބަލިކޮށްފި\n01 July 2020, 09:25\nޖެނުއަރީގައި ޓީމާ ގުޅުނު ފަނާންޑޭސް ވަނީ ޓީމަށް ފަސް ލަނޑު ޖަހާފައި/ފޮޓޯ: އީ.ޕީ.އެލް ޓުވިޓަރ\nރޭގައި އިންގްލިޝް ޕްރިމިއާ ލީގުގައި ބްރައިޓަންގެ ދަނޑުގައި އެޓީމުގެ ކޮޅަށް3ލަނޑު ޖަހައިގެން 3-0 އަކުން މެންޗެސްޓަރ ޔުނައިޓެޑް މޮޅުވެއްޖެއެވެ.\nޔުނައިޓެޑްގެ ފަރާތުން މޮޅު ކުޅުމެއް ފެނިގެން ދިޔަ މި މެޗުގެ ފުރަތަމަ ލަނޑު އެޓީމަށް ކާމިޔާބުކޮށްދިނީ އެޓީމުގެ ޒުވާން ފޯވަޑް މޭސަން ގްރީންވުޑެވެ. މިއީ މިސީޒަންގައި ގްރީންވުޑް ޓީމަށް ޖަހާދިން 13 ވަނަ ލަނޑެވެ.\nރޭގެ މެޗުން ވެސް އެންމެ ފާހަގަކޮށްލެވޭ ކުޅުމެއް ފެނިފައިވަނީ ޖެނުއަރީ ޓްރާންސްފާ ވިންޑޯގައި ޕޯޗުގަލްގެ ލިޒްބަންއިން ޔުނައިޓެޑާ ގުޅުނު ޕޯޗުގަލްގެ މިޑްފީލްޑަރު ބްރޫނޯ ފަނާންޑޭސެވެ. މި މެޗުގައި ވެސް އޭނާ ވަނީ ދެލަނޑު ޖަހާފައެވެ. މިއީ ޖެނުއަރީގައި ޔުނައިޓެޑާ ގުޅުނު ފަހުން ފަނާންޑޭސް އެޓީމަށް ކާމިޔާބުކޮށްދިން ފަސް ވަނަ ލަނޑެވެ. ފަނާންޑޭސްގެ އިތުރުން ޔުނައިޓެޑަށް ކުޅޭ ފަރަންސޭސި ކުޅުންތެރިޔާ ޕޯލް ޕޮގްބާ އަދި ސާބިޔާގެ ޑިފެންޑަރު ނިމެންޖާ މެޓިޗްގެ ފަރާތުން ވެސް ވަނީ މޮޅު ކުޅުމެއް ފެނިފައެވެ.\nރޭގެ މެޗުން މޮޅުވެގެން ޔުނައިޓެޑުން ވަނީ ތާވާލު ފަސްވަނަ އަށް އަރާފައި\nމި މޮޅާއެކު ޔުނައިޑެޓު ވަނީ ޕްރިމިއާ ލީގު ތާވާލުގެ ފަސް ވަނައަށް އަރާފައެވެ. ސީޒަންގައި ބާކީ ހަ މެޗު އޮތް އިރު ޔުނައިޑެޓް އޮތީ ތާވަލުގެ ހަތަރު ވަނައިގައި އޮތް ޗެލްސީއަށް ވުރެ އެންމެ ދެ ޕޮއިންޓް ފަހަތުގައެވެ. އެހެން ނަމަވެސް ޗެލްސީއަށް އިތުރު އެއް މެޗު ކުޅެން އެބައޮތެވެ.\nރޭގެ މެޗުގެ ދެވަނަ ހާފްގައި ބްރައިޓަންއިން ވެސް މޮޅު ކުޅުމެއް ދައްކާ ލަނޑު ޖަހާނެ ފުރުސަތުތަކެއް ހޯދިނަމަވެސް ޓީމުގައި ރަނގަޅު ފޯވަޑެއް ނެތް ކަން އަނެއްކާވެސް މިވަނީ ފާހަގަވެފައެވެ. މި މެޗުން ދަށްވި ނަމަވެސް ބްރައިޓަން އަދިވެސް އޮތީ ރެލިގޭޝަނާ ހަ ޕޮއިންޓް މަތީގައި 15 ވަނައިގައެވެ.


އިއުނާސް (4) | Esfiya - Dhivehi Vaahaka Site\n“އަހަރެން ވަރަށް ލޯބިވާކަން އަބަދުވެސް ހަނދާންކުރައްޗޭ.” އިއުނާސްގެ ދެލޮލަށް ބަލަހައްޓައިގެން ހުރެ މިއުވާން ބުނެލިއެވެ.\n“އަހަރެންވެސް ވާންދެކެ ވަރަށް ލޯބިވޭ. އަހަރެން ދުވަހަކުވެސް ވާންއާ ވަކިވާކަށް ބޭނުމެއްނޫން.” އިއުނާސްވެސް އޭނާގެ ހިތުގެ ގޮވުން މިއުވާންއަށް އިއްވާލިއެވެ.\n“އިރާދަކުރެއްވިއްޔާ އަހަރެމެން ދެމީހުން ވަކިވާން ޖެހޭނެ ދުވަހެއް އެހާ އަވަހަކަށް ނާންނާނެ.” މިއުވާން އިއުނާސްގެ މޫނުގައި ހިފަހައްޓައިގެން ހުރެ މަޑުމަޑުން އޭނާގެ މޫނު އިއުނާސްގެ މޫނާއި ގާތްކުރަމުން ދިޔައެވެ. މިއުވާންގެ ހޫނު ނޭވާތައް މޫނަށް އެޅޭހާ ގާތްވެލުމުން އިއުނާސްއަށް ލޯމަރާލެވުނީ ބޭއިޚްތިޔާރުގައެވެ. މިކަން ވެގެންދިޔައީ މިއުވާންއަށް ދެވުނު ދަޢުވަތަކަށެވެ. މިއުވާން މަޑުމަޑުން އިއުނާސްގެ ތުންފަތުގައި ބޮސްދިނެވެ. ކުރެވުނު އާ ތަޖުރިބާގެ ފޮނިކަން ދެމީހުންވެސް ލިބިގަތީ އެހެން އެއްވެސް ކަމަކާމެދު ވިސްނާނުލާ ތިބެއެވެ. މިއުވާންގެ އަތުން އިއުނާސް ލައިގެންހުރި ކަކުލާއި ހަމައަށް އަންނަ ހެދުމުގެ ކޮނޑު ތިރިކޮށްލުމުން އިއުނާސްއަށް ހަމަބިމަށް އާދެވުނެވެ. ދެވަނަ ފަހަރަށް މިއުވާން އިއުނާސްގެ ތުންފަތުގައި ބޮސްދޭން އުޅުނު ވަގުތު އިއުނާސް މިއުވާންގެ އަނގަމަތީ އަތްއެޅިއެވެ.\n“ވާން! ނޫން. އަހަރެމެންނަށް މިކުރެވެނީ ރަނގަޅުކަމެއް ނޫން.” މިއުވާންގެ އަތް ދުރަށް ޖައްސާލައި ހެދުން ރަނގަޅުކޮށްލަމުން އިއުނާސް ބުނެލިއެވެ. މިއުވާންވެސް ދެކޮޅެއް ނުހަދައެވެ. އޭނާއަށްވެސް އަމިއްލަ އިޚްތިޔާރުން ބޭރުވެވުނީތީ ދެރަވިއެވެ. އަމިއްލަ ނަފްސުދެކެ ރުޅި އާދެވުނެވެ.\n“ސޮރީ! ގަސްތުގައެއް ނޫން. ދެން އެހެނެއް ނުވާނެ. ހިނގާ ދަމާ.” މިއުވާން މަޢާފަށް އެދުނެވެ.\n“ވާން ސޮރީ ބުނާކަށް ނުޖެހޭނެ. މިކަމުގަ ދެމީހުންވެސް އެއްވަރަށް ކުށްވެރިވޭ. ދެން އަހަރެމެން ބަލަންވީ ކައިވެންޏާ ހަމައަށް މިލޯބި ސާފު ޠާހިރުކަންމަތީ ބޭއްވޭތޯ.” އިއުނާސް ވިސްނުންތެރިކަމާއެކު ބުނި ވާހަކައަށް މިއުވާންވެސް އެއްބަސްވިއެވެ. އިއުނާސްފަދަ ވިސްނޭ ކުއްޖަކު އޭނާގެ ހަޔާތަށް ހޮވުނުކަމުން އޭނާ އުފާކުރެއެވެ.\nމިއުވާންއަށް ޚިޔާލުތަކުން ބޭރުވެވުނީ އޭނާގެ ލޮލުން ކަރުނަތައް އޮހިގަތީމައެވެ. އޭނާ އަވަސްއަވަހަށް ދެލޯ ފޮހެލާ ހަމަޖެހިލީ އޭނާއަކީ މީހެއްގެ ފިރިއެއްކަން ހަނދާންވުމުންނެވެ. ރުކާންއަށް އޭނާއަކީ ފިރިމީހާކަން ޤަބޫލުކުރެވެންދެން އޭނާ ކެތްތެރިވާނެއެވެ. އެއީ އެތައް ބައެއްގެ ދިރިއުޅުމާއި ގުޅިފައިވާ ކަމަކަށް ވާތީއެވެ. ރުކާންގެ އާއިލާގެ ހިތްހަމަޖެހުމަށްޓަކައެވެ. އޭނާގެ އާއިލާގެ އުފަލަށްޓަކައެވެ. އަދި އިއުނާސްގެ އާއިލާއިން އެދޭ އެދުމަކަށް އެކަން ވާތީވެސްމެއެވެ. އަދި ހަމައެހެންމެ އޭނާއަށްވެސް އެންމެ ރަނގަޅުވާނީ އިއުނާސްގެ މަތިން ހަނދާން ނައްތާލުންކަމުގައި ވިސްނޭތީއެވެ. ނަމަވެސް ސުވާލަކީ މިއުވާންއަށް އެކަން ކާމިޔާބު ކުރެވޭނެބާއޭއެވެ. މިއުވާން ހުރީ ނުގުޑާފަދަ އަޒުމެއްގައެވެ. ކޮންމެފަދަ ކަމަކާ ކުރިމަތިލާން ޖެހުނަސް އޭނާ އެހުރީ އެކަމަކާ ކުރިމަތިލާން ތައްޔާރަށެވެ.\nފަތިސް ނަމާދަށް ބަންޤި ގޮވީވެސް މިއުވާން އެގޮތަށް އެކި ޚިޔާލުތަކުގައި އޮއްވައެވެ. އޭނާ ތެދުވެ ނަމާދުކޮށްލައިގެން އޮށޯވެލީ ރޭގައި ނުނިދުމުން ބޮލަށް ބަރުވެފައިވާތީއެވެ. އޭރު ރުކާންވެސް ތެދުވެއްޖެއެވެ. ރުކާންގެ މޫނުމަތިން ފެންނަމުންދިޔަ މަޑުމޮޅިކަމުން ރޭގައި އޭނާއަށް ކަންތައް ކުރެވުނު ގޮތުން ދެރަވެފައިވާކަން ހާމަވެއެވެ. ނަމަވެސް މިއުވާން އެއްވެސް އެއްޗެކޭ ނުބުނީ ނިދަން ބޭނުންވެފައިވާލެއް ބޮޑުކަމުންނެވެ. އޭނާ ދެލޯ މަރާލައިގެން އޮއްވާ ނިދުނީ ކޮންއިރަކު ކަމެއް ނޭނގުނެވެ. ދެން ހޭލެވުނީ ނުވައެއްވެސް ޖެހިފަހުންނެވެ. އޭނާއަށް ބަލާލެވުނީ ރުކާން އޮތްތޯއެވެ. އޭރު ރުކާންވެސް އޮތީ ނިދާލާފައެވެ. އެހެންކަމުން ރުކާންވެސް ނުނިކުމެ ނިދީތާއޭ މިއުވާންގެ ހިތަށްއެރިއެވެ. ރޭގައި ރުކާންއަށްވެސް ނުނިދޭކަން މިއުވާންއަށް އެނގުނެވެ. އެހެންކަމުން އޭނާ ފާޚާނާއަށް ވަދެ ތާޒާވެލައިގެން ނުކުމެ ރުކާންއަށް ގޮވާލިއެވެ.\n“ކީއްވެ އަހަރެންނަށް ކުރިން ނުގޮވީ؟” ރުކާން ޝަކުވާގެ ރާގެއްގައި ބުނެލިއެވެ.\n“އަހަރެންނަށްވެސް ދެންމެ މި ހޭލެވުނީ.”\n“ސޮރީ ރޭގަ ވީގޮތުން. އެކަމު ރޭގަ އެހެންވީމަ ވާންއަށް ހީކުރެވުނީ ރަނގަޅަކަށް ނޫން. ރޭގަ ވާން ގުދުވި ގަޑީ އަހަރެންނަށް ފެނުނީ ވާންގެ ބުރަކަށިމަތީ ތަތްކޮށްލައިގެން އޮތް ބިރުވެރި އެއްޗެއް. އެހެންވެ ބިރުން އެހެން ހެދުނީ.” ރުކާން ދެރަވެފައި އިނދެ ރޭގައި ކަންވީގޮތް އޮޅުންފިލުވައިދިނެވެ. ރުކާންގެ ވާހަކަ އަޑުއަހާފައި މިއުވާން ފެށީ ހޭށެވެ.\n“އަހަރެންގެ ބުރަކަށީގަ ތަތްކޮށްލައިގެން ބިރުވެރި އެއްޗެއް އޮތީއޭ..” ހެމުން ހެމުން މިއުވާން ބުނެލިއެވެ. ރުކާން ބޯޖަހާލިއެވެ.\n“ގައިމު އަހަރެންގެ ބުރަކަށީގަ އެއްޗެއް އޮތްނަމަ އަހަރެންނަށް ނޭނގި ހުންނާނެތަ؟ ތިވާނީ ރުކޫ މާގިނައިން ބިރުވެރި ފިލްމު ބަލާ ބިރުވެރި ވާހަކަ ކިޔާތީ ހީވާ ގޮތަކަށް. ހުސް ވަހުމޭ އެއީ.” މިއުވާން ބުނެލިއެވެ.\n“ވާން ޤަބޫލެއް ނުކުރަންތަ ރޫޙާނީ އެއްޗެހި އުޅޭ ކަމަކަށް؟” ރުކާން ސީރިއަސްވެފައި އެހެން އަހާލުމުން މިއުވާން ބޯހޫރާލިއެވެ.\n“ނޫނޭ. އަހަރެން ޤަބޫލުކުރަން ރޫޙާނީ އެއްޗިއްސަކީ އުޅޭ އެއްޗެހިކަން. އެކަމަކު ރުކޫ މިހާރު ތިދައްކާ ވާހަކަ އެއްގޮތަކަށްވެސް ޤަބޫލެއް ނުކުރެވޭ.” މިއުވާން ބުނެލިއެވެ.\n“ހޫމް. ދެން ހިނގާ ސައިބޯން ދާން. މަންމަމެން ގާތު ތިކަހަލަ ވާހަކައެއް ނުދައްކާތި. ނޫނީ އެމީހުން ވަރަށް ހާސްވާނެ. އެނގެއެއްނު އެއުމުރުގެ މީހުންގެ ގޮތް.” މިއުވާން އެހެން ބުނެލުމުން ރުކާން ބޯޖަހާލިއެވެ.\n“ސޮރީ! އަދިވެސް ވަރަށް ރިއްސާތަ؟” ރުކާން ދެރަވެފައި އެހެން އަހާލުމުން މިއުވާން ބޯޖަހާލިއެވެ.\n“ހިނގާ ސައިބޯން. އައިސްފަ އެއްޗެއް އުނގުޅާލާނީ.” މިއުވާން އެހެން ބުނެލުމުން ރުކާންވެސް މިއުވާންއާއެކު ހިނގައިގަތެވެ.\n“އަނހާ. ދަރިފުޅުމެން އައީތަ؟ އަވަހަށް އިށީނދޭ ސައިބޯން.” ބަދިގެއަށް ވަނުމާއެކު މުނީޒާ ބުނެލިއެވެ. ރުކާން އިނީ އެގެއަށް އައި ފުރަތަމަ ދުވަހުވެސް އެހާ ލަހުން ހޭލެވުމުން ލަދުގަނެފައެވެ.\n“ދައްތާ! އަޅުގަނޑު ހަދާލަފާނަން.” މުނީޒާ ކޮފީ ގިރަން އުޅެން ފެށުމުން ރުކާން ބުނެލިއެވެ.\n“އަދިވެސް ދައްތަތަ ކިޔަނީ؟ މީގެފަހުން ކިޔަންވާނީ މަންމަ އިނގޭ.” މުނީޒާ އެހެން ބުނަމުން ރުކާންއާ ކޮފީ ހަދަން ހަވާލުކުރިއެވެ. ސައި ބޮއިގެން މިއުވާން ދިޔައީ ކޮޓަރިއަށެވެ. ރުކާން އުޅުނީ ބަދިގެތެރޭ މަސައްކަތުގައި މުނީޒާއަށް އަތްގާތްކޮށްލަދީއެވެ.\nރުކާން ކޮޓަރިއަށް ވަތްއިރު މިއުވާން އެނދުމަތީގައި ފޯނާއި ކުޅެލަ ކުޅެލާ އޮތެވެ. އޭނާ ފޯނު އެނދުމަތީ ބާއްވާފައި ފާޚާނާއަށް ވަތްތަނާ ފޯނު ރިންގުވާން ފެށިއެވެ. ތަކުރާރުކޮށް ގުޅަން ފެށުމުން ފޯނު ނުނަގަން ހުރެފައިވެސް މިއުވާން ފޯނު ނެގީ ލައިލާގެ ނަން އަރާފައި އޮތުމުންނެވެ.\n“ކަމަނާފާނު އަދިވެސް ނިދަނީތަ؟ އަދިވެސް ސުހާގްރާތު ނުނިމެނީ ދޯ؟ އޭތް މިއުވާން ވަރަށް މޮޅުތަ؟ ވަރަށް ތަދުވިތަ؟ ހޭނެތޭވަރު ކޮށްލިތަ؟” މިއުވާންއަށް އެއްޗެއް ނުބުނެވެނީސް ލައިލާ އެއްފައްޗަކަށް ހުރިހާ ވާހަކައެއް އަމުނާލިއެވެ.\n“ރުކޫ ވީ ފާޚާނާގަ.” މިއުވާން އެހެން ބުނެލުމާއެކު އިވުނީ ލައިލާ ފޯނު ކަނޑާލި އަޑެވެ. މިއުވާން ގާތަށް ލާނެތް ހިންޏެއް އައީ މިވަގުތު ލައިލާއަށް ވާނެގޮތް ހިތަށް އެރުމުންނެވެ.\n“ވަޓް ދަ… އޯހ ޝިޓް! މިއުވާން ކީކޭބާ ހިތަށް އަރާނީ؟ އޭނަ ހިތަށް އަރާނެ ކަންނޭނގެ މަމީ ހާދަ ހަޔާތްކުޑަ މީހެކޭ. ލައިލާ! އައި ހޭޓް ޔޫ.” ލައިލާ އެގޭ ގޯތިތެރޭގައި ހުރި ބޮޑު އަނބުގަސްދޮށުގައި ހުރި ޖޯލިފަތީގައި އިނދެ، ފޯނުން ނިތްކުރީގައި ތަޅަމުން އަމިއްލަ ނަފްސަށް މަލާމާތްކުރިއެވެ.\nރުކާން ފާޚާނާއިން ނުކުތްއިރު މިއުވާން އަމިއްލައަށް އޮވެ ހޭތީ ސުވާލުކުރިއެވެ. މިއުވާން ވީގޮތް ކިޔައިދިނުމުން ރުކާން ގާތަށްވެސް އައީ ނުލަފާ ހިންޏެކެވެ.\n“އަހަރެން އެބަ އަންނަން އިނގޭ ލައިލާމެން ގެއަށް ގޮސްލާފަ.” ރުކާން މަޖާވެލާފައި އެހެން ބުނެލުމުން މިއުވާން އެންމެ ރަނގަޅޭ ބުނެލިއެވެ.\nރުކާން ގޮސް ލައިލާމެން ގެއަށް ވަތްއިރު ޖޯލިފަތީގައި ލައިލާ އޮތްގޮތް ފެނި ދެންމެގައި މިއުވާން ދެއްކި ވާހަކަ ހަނދާންވެފައި ބާރަށް ހެވުނެވެ.\n“ކިހިނެއްވީ ތި ހެނީ؟” އެއްވެސް ކަމެއްނުވާ ކަމަށް ހެދެމުން ލައިލާ ބުނެލިއެވެ.\n“އޭތް މަށަށް އޮޅުވާލާނެ ކަމެއްނެތް އިނގޭ. ބޮނޑިއެއް ބޮއިފީމެއްނު ދެންމެ.” ރުކާން ޖޯލީގައި އިށީނދެ ލައިލާގެ ކޮނޑުގައި އަޅާ ކޮއްޕާލަމުން ބުނެލިއެވެ.\n“މަަ ކޮން ބޮނޑިއެއް ބުއީ؟” ލައިލާ ވަރަށް ނޫންކަމަށް ހެދެން މަސައްކަތްކުރިއެވެ.\n“ލައިއަކަށް ނޭނގެއެއްނު ދޮގެއްވެސް ހަދާކަށް. ބަލަ ވާން މަ ގާތު ބުންޏޭ.” ރުކާން އެހެން ބުނެލުމުން ލައިލާ ލަދުން ޝަހާދަތް އިނގިލި އަނގަޔަށް ލަމުން ނިޔަފަތި ހަފަން ފެށިއެވެ.\n“ތި ނިޔަފަތި ކައި ހުސްކޮށްލިޔަސް އެއޮތީ ވާންއަށް އެހުރިހާ އެއްޗެއް އަޑުއިވިފަ.”\n“ހުވާ މިބުނީ މަ ކަޑަވެގެން ނޭނގުނު އުޅެވުނު ނޫޅެވުނު ގޮތެއްވެސް. ބިން ފަޅާފަ އަޑިއަށް ދެވޭނެނަމައޭވެސް ހިތަށްއެރި. ދެން ނުކެރޭނެ މިއުވާން ފެންނަ ހިސާބަށްވެސް ދާން.” ލައިލާ އެހެން ބުނެލުމުން ރުކާންއަށް އަނެއްކާވެސް ބާރަށް ހެވިއްޖެއެވެ.\n“އެހެންނޭ ވާނީ. އަދިވެސް ބަލާތި މީހުންނާ ދިމާކުރެވޭތޯ. ރީތިވެއްޖެއެއްނު.” ރުކާން ބެލީ އަދިވެސް ބޮޑަށް ލައިލާ ލަދުގަންނަވާލެވޭތޯއެވެ.\n“ދެން ނޭނގޭނެއެއްނު އޭނަ ފޯނު ނަގާނެކަމެއް. ހައްތާވެސް ރުކޫގެ ކަންތަކޭ. ފޯނު ނުލާ ޖެހޭތަ ވަންނަން؟” ލައިލާ ބުނެލިއެވެ.\n“އަޖައިބެއް. ފެންވަރަން ވަންނައިރު މީހުން ފޯނު ހިފައިގެން ވަދޭތަ؟” ރުކާންވެސް ދުލެއްނުދެއެވެ.\n“ދެން އެކަމްވެސް އެ މިއުވާން ޖެހޭތަ ފޯނު ނަގަން؟” ލައިލާ މިފަހަރު ކުށްވެރިކުރީ މިއުވާންއެވެ.\n“ދެން ބަލާތި ކޮންމެވެސް އެހެން މީހެއްގެ ބޮލުގަ ތިކަން އެޅުވޭތޯ. ލައި އެހާ ގިނަފަހަރު ގުޅީމައެއްނު ވާން ފޯނު ނެގީ. މަ ފާޚާނާގަ ހުއްޓާ އިވުނޭ ދެތިން ބުރަށް ފޯނު ރިންގުވެފަ ކެނޑުނު އަޑު. ދެންވެސް ފޯނު ނަގާފަ ވާހަކަދެއްކުމުގެ ކުރިން ކާކުތޯ ބަލާތި. ނޫނީ ތިކަހަލަ ލަނޑު ލިބޭނީ.” ރުކާން މިއުވާން ދިފާޢުކުރިއެވެ.\n“ހޫމް ހޫމް. ދެން މިހާރު ވާނީވެސް ތިހެންނޭ. އެންމެ ރަނގަޅޭ.” ލައިލާ ދެރަވާކަމަށް ހެދެމުން ދިމާކޮށްލިއެވެ.\n“އޯހ ކަމޯން. މާ އިމޯޝަނަލް ވާނެކަމެއް ނެތް އިނގޭ ޑްރާމާ ކުއީން.” ރުކާން އެހެން ބުނެލުމުން ލައިލާވެސް ބާރަށް ހީނގަތެވެ. އެގޮތުގައި ދެމީހުން ވާހަކަދައްކަން ތިބެލާފައި ރުކާން ގެއަށް ދިޔައީ މެންދުރު ނަމާދަށް ބަންޤި ގޮވަން ފެށުމުންނެވެ.\n“ދަރިފުޅާ ރުކާން. ކޮންތާކުން ތިއައީ؟ މަންމަ ހީކުރީ ކޮޓަރީގަ ކަމަށް.” ގެއަށް ވަދެގެން އައި ރުކާން ފެނިފައި މުނީޒާ އަހާލިއެވެ.\n“މިއައީ ލައިލާމެން ގެއަށް ގޮސްފަ.” ރުކާން ކުރު ޖަވާބެއް ދިނެވެ.\n“އެހެންތަ؟ ދެން ދޭ އަވަހަށް ނަމާދުކޮށްލަން. މަންމަވެސް ދެން މިދަނީ ނަމާދުކޮށްލަން.” މުނީޒާ އެހެން ބުނެލުމުން ރުކާން ބޯޖަހާލާފައި ގޮސް ކޮޓަރިއަށް ވަނެވެ.\nރުކާން ކޮޓަރިއަށް ވަތްއިރު މިއުވާން މިސްކިތަށް ދާން ތައްޔާރުވަނީއެވެ. ކަޅު ފަޓުލޫނަކާއި ކަޅު ކުލައިގެ އަތްދިގު ގަމީހެއް ލައިގެން ހުރިއިރު މިއުވާންއާ ނުހަނު ގުޅެއެވެ. ރުކާންއަށް ހިނިތުންވުމެއް ހަދިޔާކޮށްލާފައި މިއުވާން މިސްކިތަށް ދަމުން ދިޔައީ ރުކާން ގާތު އަވަހަށް ނަމާދުކޮށްލަން އުޅޭށޭ ބުނެފައެވެ.\nއާދައިގެ ގޮތަކަށް ދުވަސްތައް ފާއިތުވަމުންދެއެވެ. މިއުވާންއާއި ރުކާންއާ ދެމެދު ދެމަފިރިއެއްގެ ދެމެދުގައި އޮންނަން ޖެހޭފަދަ އެއްވެސް ގުޅުމެއް ނޯވެއެވެ. މިއުވާން ރުކާންއާ ގާތްވެވޭތޯ މަސައްކަތް ކުރާވަރަކަށް ރުކާންގެ ފަރާތުން ފެންނަނީ ދުރުކަމެވެ. އެހެންކަމުން އިއުނާސްގެ ހަނދާންތަކާ ދުރަށް ދިޔުން މިއުވާންއަށްވަނީ ދަތިކަމަކަށް ވެފައެވެ. ރުކާންވެސް މިއުވާންއާ ގާތްވެވޭތޯ މަސައްކަތް ކުރެއެވެ. ނަމަވެސް ނޭނގޭ ބާރަކުން އެދެމީހުން ދުރުކުރުވަނީއެވެ.\nރޭގަނޑު ކެއުމުގެ ވަގުތުގައި މިއުވާން އިނީ އާދަޔާ ޚިލާފަށް ހިމޭންވެފައެވެ. ހީވަނީ ގަޔާނުވެ އިނދެ ކަމުން ގެންދާހެންނެވެ. އޭނާގެ ހިތަށް އެތައް އެއްޗެއް އަރާފައިބަމުން ދިޔައެވެ. އޭނާގެ ދިރިއުޅުމާމެދު މާޔޫސްވާން ފަށައިފިއެވެ. އޭނާ މާހިރުއާ އެވާހަކަ ހިއްސާކޮށް އެކަމުގައި މާހިރުގެ ލަފައެއް ހޯދަންވީބާއެވެ. ނޫނެކެވެ. އޭނާއަކަށް އެފަދަ ވާހަކައެއް މާހިރު ގާތުގައި ދައްކާކަށް ނުކެރޭނެއެވެ.\n“ދަރިފުޅާ މިއުވާން. މިރޭ ހާދަ ފާޑަކަށް ތި އިންނަނީ. ކާއެއްޗެހި ނުބައީތަ؟” މިއުވާން އިންގޮތުން މާހިރު ސުވާލުކުރިއެވެ.\n“ނޫން. ވަރަށް މީރު. މިރޭ އަޅުގަނޑު މިއުޅެނީ ވަރަށް ބޮޑަށް ބޮލުގަ ރިއްސާތީ.” މިއުވާން ހަޔާތުގައި ފުރަތަމަ ފަހަރަށް މާހިރުއަށް ދޮގު ހެދިއެވެ. ހަޤީޤަތުގައި އޭނާ އެއިނީ އޭނާގެ ދިރިއުޅުމުގައި ކަންތައްތައް ވަމުންދާގޮތުން ކާހިތް ނުވެފައެވެ. މީހަކާ އިނދެގެން ހުރިނަމަވެސް އޭނާއަކަށް އެކަމަކުން އެއްވެސް އުފަލެއް ނުލިބެއެވެ. އަނެއްކޮޅުން މާހިރުގެ އެދުމަކަށް އޭނާ ކައިވެނި ކުރިނަމަވެސް މިހާރު އޭނާ ބޭނުންވަނީ އިއުނާސްގެ މަތިން ހަނދާން ނައްތާލާފައި ދިރިއުޅުމައިގެން ކުރިއަށްދާށެވެ. ނަމަވެސް ކަންތައްތައް ވަމުންދާގޮތުން އޭނާއަށް އެކަމުގައިވެސް ވަނީ އަލިމަގެއް ނުހޯދިފައެވެ.\n“އެހެންތަ؟ ކައިގެން، ބޭސްކައިގެން ގޮސް އަވަހަށް ނިދާލާ އިނގޭ. ދަރިފުޅާ ރުކާން. މިއުވާންއަށް ބޭސް ދެއްޗޭ. އޭނަ ބޭސް ނުކާން ވަރަށް މަސައްކަތް ކުރާނެ.” މާހިރު ހިނިތުންވެލަމުން އެހެން ބުނެލުމުން ރުކާން ބޯޖަހާލިއެވެ.\nކައިގެން މިއުވާންއާއި ރުކާން ދިޔައީ ކޮޓަރިއަށެވެ. މިއުވާން ބޮލުގައި ރިއްސާ ވާހަކަ ބުނުމުން ރުކާން ދިޔައީ މުނީޒާ އަތުން ބޭސް ހިފައިގެންނެވެ.\n“އަން. މި ބޭސްގުޅަ ކާލައިގެން ނިދާލާ. އޭރުން ވަރަށް އަވަހަށް ރަނގަޅުވެދާނެ.” ރުކާން ގެނައި ބޭސްގުޅައާއި ފެންތަށްޓެއް މިއުވާންއަށް ދިއްކޮށްލަމުން ރުކާން ބުނެލިއެވެ.\n“ތި ކެޔަކަސް އަހަރެންގެ ބޮލުގެ ރިހުމެއް ނުފިލާނެ. އެއަށްވުރެ އަހަރެންގެ ފިކުރުތައް މާގިނަ.” މިއުވާން ބުނެލިއެވެ. އެއަޑުގައިވީ ނުރުހުން ރުކާންއަކަށް ސިއްރެއް ނުވިއެވެ.\n“ގުޑް ނައިޓް!!” ރުކާންގެ ވާހަކަ މެދުކަނޑާލަމުން މިއުވާން އެހެން ބުނެލާފައި ދުރަށް އެނބުރި ދެލޯ މަރާލިއެވެ. މިއުވާން ކަންތައް ކުރިގޮތުން ރުކާން ވަރަށް ހިތުގައި ޖެހުނެވެ. އޭނާގެ ކުށަކާނުލާ މިއުވާން ކުއްލި ކުއްލިއަށް އޭނާދެކެ ރުޅިއަންނަނީ ކީއްވެ ހެއްޔެވެ؟ އޭނާ ދައްކާ އެއްވެސް ވާހަކައެއް މިއުވާން ޤަބޫލު ނުކުރަނީ ކީއްވެ ހެއްޔެވެ؟ މިއުވާންގެ ހުންނާނީ އެބުނާހާ ގިނަ ކޮން ފިކުރުތަކެއް ހެއްޔެވެ؟ ޔަޤީނެވެ. މިއުވާން ވިސްނާ ފިކުރުކުރާނީ ހަމައެކަނި އިއުނާސްއާ ދޭތެރޭގައެވެ. އޭނާއާއި އިނދެގެން އުޅުނަސް މިއުވާންއަށް އޭނާއަކީ އެއްވެސް މީހެއް ނޫނެވެ. މިއުވާންގެ ޢަމަލުތައް ހުންނަގޮތުން އޭނާއަށް ވިސްނެނީ އެގޮތަށެވެ. މިއުވާން އޭނާއާ އެ ބަހައްޓާ ދުރުކަމަކުން އޭނާ ނުހަނު ދެރަވެއެވެ. ނަމަވެސް އެދެމެދުގައިވާ ދުރުކަމުގައި އޭނާގެ ކުށެއް ވާކަމަށް ޤަބޫލު ނުކުރެވެނީ އިންސާނީ ޠަބީއަތުގައިވާ އަމިއްލަ ކުށް ޤަބޫލު ނުކުރެވުމުގެ ނޭދެވޭ ސިފައިގެ ސަބަބުންނެވެ.\nމިއުވާންއަށް ބަލަހައްޓައިގެން ހުރިއިރު ރުކާންގެ ލޮލުން އޮހިގަތް ކަރުނަތައް ފޮހެލަމުން އޭނާ ހިނގައިގަތީ ކޮޓަރީގެ އެއްފަރާތުގައި ހުރި ބޮޑު މޭޒާއި ދިމާއަށެވެ. އޭނާގެ ހިތުގައި އެތައް ޝަކުވާއެއްވިއެވެ. ނަމަވެސް އެ ޝަކުވާތައް ދުލާއި ހަމައަށް ގެންނާނެ ގޮތެއް އޭނާއަކަށް ނުވިސްނުނެވެ. މި ހުރިހާ ކަމަކީވެސް އޭނާއަށް ކުރެވުނު ކުށުގެ ސަޒާއެވެ. މިއީ އޭނާ އަމިއްލައަށް ބުއި ބޮނޑިއެކެވެ. މިއުވާން ލޯބިވަނީ ހަމައެކަނި އިއުނާސް ދެކެކަން އެނގިހުރެ އެކައިވެންޏަށް އާނބަސް ބުނުން އެއީ އޭނާއަށް އެޅުނު އެންމެ ބޮޑު ޅައެއްޗެވެ. މިއުވާންގެ ހިތުގައި އިއުނާސްއަށްޓަކައިވާ ލޯބީގެ ޒައްރެއްގެ މިންވަރުވެސް އޭނާއަށް މިލްކުކުރެވިދާނެކަމަށް އުއްމީދުކުރެވުން އެއީ އޭނާގެ މޮޔަކަމެވެ.\nމިއުވާން ލޯ މަރައިގެން އޮވެފައި ލަސްލަހުން ކުޑަކުޑަކޮށް ލޯ ހުޅުވާލީ ރުކާންގެ ޚަބަރެއް ނުވުމުންނެވެ. އޭނާ ބަލާލިއިރު މޭޒު ކައިރީގައި ހުރި ގޮނޑީގައި ރުކާން އިށީންނަނީއެވެ. ގޮނޑީގައި އިށީނދެ މޭޒުގައި ބޯއަޅާލުމާއެކު އިވިގެން ދިޔައީ ރުކާންގެ ރުއިމުގެ އަޑެވެ. އެ ރުއިން މަޑުމަޑުން ގިސްލުމަކަށް ބަދަލުވި ގޮތުން މިއުވާންވެސް ދެރަވިއެވެ. އޭނާއަށް މި އަންހެންކުއްޖާއަށް މި ދެވެނީ ހާދަ ބޮޑު ހިތްދަތިކަމެކޭ ހިތަށް އެރިއެވެ. އެގޮތަށް ހިތާމަކޮށް ރުކާން ކަރުނަ އެޅީ ކިތައް ދުވަހު، ކިތައް ރޭބާއޭ މިއުވާންގެ ހިތަށް އެރިއެވެ. ރުކާންގެ ހާލާއިމެދު ހަމްދަރުދީ ވެވުނަސް ރުކާން ހުއްޓުވަން ދިއުމަށް އޭނާގެ ޟަމީރު ދެކޮޅު ހެދިއެވެ. އޭނާގެ އިހުސާސްތައް ނޭނގުނު މީހެއްގެ އިހުސާސްތައް އޭނާއަށް އެނގެން ނުޖެހޭނެކަމަށް ސިކުނޑި ވިސްނައިދެމުން ދިޔައެވެ. އޭނާގެ އިހުސާސްތައް ރުކާންއަށް ވިސްނޭނީ ރުކާންއަށްވެސް އެކަން އިހުސާސްކުރެވިގެންކަމަށް އޭނާގެ ހިތް ބުނެދެމުން ދިޔައެވެ. ހިތާއި ސިކުނޑި އެއްގަލަކަށް އެރުމުން މިފަހަރު މިއުވާންއަށް ގޮތް ހުސްވިއެވެ. އެހެންކަމުން އޭނާ ހިމޭނުން އޮތީ މާހިރުގެ ލަފައެއް އެކަމުގައި ހޯދަން ނިންމައިގެންނެވެ. އެހެން އޮއްވާ އޭނާއަށް ނިދުނު އިރެއްވެސް ނޭނގުނެވެ.\nފަތިސް ނަމާދު ބަންޤީގެ އަޑަށް މިއުވާންއަށް ހޭލެވުމާއެކު ބަލާލެވުނީ އިއުނާސް ކޮބައިތޯއެވެ. އެނދުގައި ރުކާން ނެތުމުން މިއުވާން ކޮޓަރިތެރެ ހޯދާލިއެވެ. ރުކާން ފެންނަން ނެތުމުން ކަންބޮޑުވެފައި އިންދާ ފާޚާނާއިން ފެންވަރާ އަޑު އިވުމުން ރުކާން ވީ ފާޚާނާގައިކަން މިއުވާންއަށް އެނގުނެވެ. އެހެންކަމުން އޭނާގެ ހިތަށް ހަމަޖެހުމެއް ލިބުނެވެ. މިއުވާން އިނީ މާހިރުގެ ގާތުގައި އެވާހަކަ ދައްކާނެ ގޮތަކާއިމެދު ވިސްނާށެވެ. އޭނާ އެކަމާ ވިސްނަން އިންދާ ރުކާން ފާޚާނާއިން ނުކުތީ ޓީޝާޓަކާއި ހަރުވާޅެއް ލައިގެން ބޮލުގައި ތުވާލި އޮޅާލައިގެންނެވެ. ބޮލުން ފެން ހިއްކަމުން ނުކުތް ރުކާންއަށް މިއުވާން ފެނުމުން ހީލީ ރޭގައި ވީ އެއްވެސް ކަމެއް ހަނދާން ނެތްކަން އަންގައިދޭންހެން ހީވެއެވެ. މިއުވާންގެ މޫނުމަތިން އެއްވެސް އަސަރެއް ނުފެނުނީ ނިދި އައިސްފައި ހުރިލެއް ބޮޑުކަމުންނެވެ. ނަމަވެސް އޭނާއަކީ ބަރާބަރަށް ނަމާދުކުރާ މީހަކަށް ވާތީ އިތުރަށް ނިދަން އޮންނާކަށް ބޭނުމެއް ނުވިއެވެ. އެހެންކަމުން އޭނާ ތުވާލި ހިފައިގެން ގޮސް ފާޚާނާއަށް ވަނެވެ.\nމިއުވާން ފެންވަރާ ތާޒާވެލައިގެން ނުކުތްއިރު ރުކާން ކޮޓަރީގައި ނެތުމުން މިއުވާން ހައިރާންވިއެވެ. ރުކާން ނަމާދުވެސް ނުކުރަނީބާއޭ ހިތަށް އެރިއެވެ. ފަހަރުގައި ރުކާންއަށް މިދުވަސްކޮޅު ނަމާދު ނުކުރެވެނީ ކަމަށް ވެދާނެއޭ ހިތަށް އެރުމުން މިއުވާންއަށް ބޮލުގައި ޖަހާލެވުނީ ތިމާގެ މޮޔަކަމާމެދު އަމިއްލަ ނަފްސަށް މަލާމާތްކުރަމުންނެވެ. ނަމަވެސް މިވީ ދެމަސްތެރޭ ދުވަހަކުވެސް ރުކާން ނަމާދެއް ކުރަނިކޮށް މިއުވާން ނުދެކޭކަން ހަނދާންވުމުން އޭނާގެ ބޮލުގައި ރިއްސާލިއެވެ. ނަމަވެސް މިވަގުތު އެޚިޔާލު ހިތުން ނެރެލަމުން އޭނާ އަވަހަށް މިސްކިތަށް ދިއުމަށް ތައްޔާރުވީ ޖަމާޢަތަށް ދާން ބޭނުންވާތީއެވެ. މިސްކިތުން އައިސްފައި ރުކާންއާ އެވާހަކަ ދައްކަން އޭނާ ނިންމިއެވެ. މިއުވާން ތައްޔާރުވެލައިގެން މިސްކިތަށް ދިއުމަށް މިސްރާބު ޖެހިއެވެ.\nފަތިސް ނަމާދުން ފައިބައިގެން މިއުވާން އައީ މާހިރުއާ އެކީގައެވެ. އޭރު ރުކާންގެ އިތުރުން މުނީޒާވެސް ބަދިގޭގައި އުޅެއެވެ. މިއުވާން ވަރަށް ރަނގަޅަށް ރުކާންގެ ހަރަކާތްތަކަށް ބެލިއެވެ. ރުކާންގެ ފަރާތުން އެ ފެންނަ މުރާލިކަމަކީ މިޒަމާނުގެ ވަރަށް މަދު އަންހެންކުއްޖެއްގެ ފަރާތުން ނޫނީ ނުފެންނާނެ ސިފައެކެވެ. ފަތިހު ހޭލުންވެސް ގިނަ ކުދިންނަށް ވާނީ ބޮޑު ކަމަކަށެވެ. ނަމަވެސް ރުކާން މުޅިން ތަފާތެވެ. ވަރަށް މަދު ރެޔަކު ނޫނީ މިއުވާންއަކަށް ރުކާންއަށް ފަތިހު ގޮވާކަށް ނުޖެހެއެވެ. އަނެއްކޮޅުން ގޭތެރޭގައި އޭނާ ނުދަންނަ އެއްވެސް މަސައްކަތެއް ނޯވެއެވެ. ސާފުތާހިރުކަންވެސް އިންތިހާއެވެ. މިއުވާންއަށް ފުރަތަމަ ފަހަރަށް ރުކާންއާމެދު ފުންކޮށް ވިސްނާލެވުނެވެ. އޭނާއަށް އަމިއްލަ ނަފްސު ކުށްވެރިކުރެވުނީ އިންތިހާއަށެވެ. އެފަދަ ރަނގަޅު އަނތްބަކު ލިބުމުންވެސް އޭނާއަށް ޝުކުރުކުރަން ނޭނގުނެވެ. އަމިއްލަ އެދުމުން ފޯވެފައިވާ އިންސާނެކެވެ.\n“ދަރިފުޅާ! ދަރިފުޅު ވަޒީފާއަކަށް ދާކަށް ގަސްތެއް ނުކުރަންތަ؟” މާހިރު ކޮށްލި ސުވާލުން ހައިރާންވީ މުނީޒާ އެކަންޏެއް ނޫނެވެ. ރުކާންވެސް ހައިރާންވެފައި މާހިރުއަށް ބަލަން އިނެވެ. އެމީހުންގެ ވިޔަފާރީގައި މިއުވާން ބައިވެރިކުރަން ނުވިސްނާ އޭނާ އެހެން ވަޒީފާއަކަށް ފޮނުވަން މާހިރު އުޅޭތީއެވެ.\n“ނޫން. އަޅުގަނޑު މިހާރުވެސް ދެތިން ތަނަކަށް ފޯމު ލައިގެން މި އުޅެނީ. އަދި ވަކި ޖަވާބެއް ނުލިބޭތީ މި މަޑުކުރަނީ.” މިއުވާން އެހެން ބުނެލުމުން މާހިރު ވަރަށް ހިތްހަމަޖެހުނެވެ.\n“އެހެންތަ؟ ބައްޕަ ވަރަށް އުފާވެއްޖެ ދަރިފުޅު ދިރިއުޅުމާ ދޭތެރޭ ތިހާ ބޮޑަށް ވިސްނާތީ. ކޮން ތަންތަނަކަށްތަ ފޯމު ލައިގެން ތި އުޅެނީ؟” މާހިރު އެހެން އަހާލީ ހުރި ހަމައެކަނި ފިރިހެން ދަރިފުޅުގެ ނިންމުމާމެދު ފަޚުރުވެރިވާ ހާލުގައެވެ.\n“ސްކޫލް އޮފީސް ބައިގެ ދެ މަޤާމަކާ ދިވެހި ޓީޗަރެއްގެ މަޤާމަށް ފޯމު ލީ. އަޅުގަނޑު ވަރަށް ހިތްހަމަޖެހޭ ތިން މަޤާމު ވީމަ. ދެން އެތަނުން ކޮންމެ މަޤާމެއް ލިބުނަސް އެންމެ ރަނގަޅު.” މިއުވާން އެހެން ބުނެލުމުން މާހިރުވެސް އެކަމާ އެއްބަސްވިއެވެ.\n“އާނ ދަރިފުޅާ. ތީ ވަރަށް ރަނގަޅު މަސައްކަތެއް. ހަލާލު ކޮންމެ މަސައްކަތެއްވެސް ރަނގަޅު ގޮތުގަ ކޮށްފިއްޔާ ރަނގަޅުވާނެ. ބައްޕައަށް އެނގޭ ދަރިފުޅު އެހާ ގަޔާވާ ކަމެއް ނޫންކަން ވިޔަފާރީގެ ދާއިރާއަކީ. އެހެންވެ ބައްޕަ އެވަރަކުން ދަރިފުޅު މިކަމުގެ ތެރެއަށް ވައްދަން ނޫޅުނީވެސް.” މާހިރު މިއުވާންއަށް ބަލާލަމުން ބުނެލިއެވެ.\n“ލައްބަ ބައްޕާ. އަޅުގަނޑު ގަޔާވާ ދާއިރާއެއް ނޫން ވިޔަފާރީގެ ދާއިރާއަކީ. އެކަމަކުވެސް ބައްޕަ އެކަމަށް އެދިލައްވަފާނެތީ އަޅުގަނޑު ވިޔަފާރީގެ ދާއިރާއިން ކިޔެވީ. އަދި އަޅުގަނޑު ގަޔާވާ ކަންތަކާ ގަޔާނުވާ ކަންތައްތައް އެންމެ ރަނގަޅަށް އެނގިލައްވާނީ ބައްޕައަށް.” މިއުވާން މާހިރުއަށް ބަލާލީ ތިޔައީ އެފަދަ ދެވަނައެއް ނުވާ ބައްޕައެކޭ ބުނާ ފަދައަކުންނެވެ.\n“ދެން މަންމައަށް އެކައްޗެއްވެސް ނެތީތަ؟” މުނީޒާ ދެރަވާކަމަށް ހެދެމުން ބުނެލިއެވެ.\n“ނޫން. ކިހިނެއްތޯ އެހެންވާނީ؟ ތިކަހަލަ ސަޕޯޓިވް މަންމައެއް ނުލިބުނުނަމަ ކިހިނެއްތޯ އަޅުގަނޑަށް ކަންކަމާ ކުރިމަތިލާނެ ހިތްވަރު ލިބޭނީ؟ ތީ ހަމަ ނަންބަރ ވަން. ނޫންތޯ ބައްޕާ؟” މިއުވާން ބުނެލިއެވެ.\n“ދަރިފުޅު ތިބުނީ ހަމަ ރަނގަޅަށް.” މާހިރު އެހެން ބުނެލުމުން މުނީޒާ ހިނިތުންވެލީ ލޯބިވާ ފިރިމީހާއާއި ދަރިފުޅުގެ ފަރާތުން ތަޢުރީފްގެ ބަސްތަކެއް އަޑުއިވުމުން އުފަލުންނެވެ.\nމެންދުރުގެ ވަގުތެވެ. މެންދުރު ކައިގެން ނުކުމެ މިއުވާން ބޭރަށް ދާން ހިނގައިގަތްތަނާ މާހިރު ގޮވާލިއެވެ.\n“ކީކޭތޯ ބައްޕާ؟” މިއުވާން އަދަބުވެރިކަމާއެކު އަހާލިއެވެ.\n“ދަރިފުޅާ! ބައްޕަ ބޭނުން ދަރިފުޅާ ވާހަކައެއް ދައްކާލަން.”\n“އަޅުގަނޑުވެސް މި ހުންނަނީ ބައްޕަ ގާތު ވަރަށް ބޮޑު ވާހަކައެއް ދައްކަން ބޭނުންވެ ރަނގަޅު ވަގުތެއް ނުލިބިފަ.” މިއުވާން އެހެން ބުނެލުމުން މާހިރު “އެހެންހޭ” ބުނެލިއެވެ.\n“ހިނގާ ބޭރަށް ނުކުމެލަމާ ތިވާހަކަ ދައްކާލަން.” މާހިރު އެހެން ބުނެލުމުން މިއުވާން މާހިރުއާއެކު ހިނގައިގަތީ އެގޭ ގޯތިތެރޭގައި ހުންނަ އުނދޯލި ގެއަށެވެ. އެއީ ނުހަނު ފުރިހަމައަށް ތައްޔާރުކޮށްފައި ހުރި ކުޑަވަރެއްގެ ސިޓިންގރޫމެކޭ ބުންޏަސް ދޮގަކަށް ނުވާނެއެވެ. ހިޔާކޮށްފައި އޮތްއިރު އެއްފަރާތުގައި ސޯފާއާއި ގޮނޑިވެސް ބަހައްޓާފައި ހުރެއެވެ. ގޯތި ތެރެއިން އުނދޯލިގެއަށް އަންނަން ހިމަ މަގެއް އޮންނައިރު އެމަގުގައި ވަނީ ގާ އަތުރާފައެވެ. އެމަގާއި އުނދޯލިގެ ވަށައިގެން ބަހައްޓާފައިވާ ގަސްމުށިތަކުގައި އިންދާފައިވާ އެކި ވައްތަރު ވައްތަރުގެ މާގަސްތަކުން އެމާހައުލު އިތުރަށް ހިތްގައިމު ކުރުވައެވެ. ވައި ވަންނަ ގޮތަށް ހުރުމުން އެތަން ނުހަނު އަރާމެވެ.\n“ހޫމް. ދަރިފުޅު ކޮން ވާހަކައެއް ދައްކަން ބޭނުންވެގެން ތިއުޅެނީ؟” އުނދޯލީގައި އިށީނދެ ހަމަޖެހިލަމުން މާހިރު އަހާލިއެވެ.\n“ފުރަތަމަ ބައްޕަ ދައްކަވަން އުޅުއްވި ވާހަކަ ދައްކަވާ.” މިއުވާން އެހެން ބުނެލުމުން މާހިރު އެންމެ ރަނގަޅޭ ބުނެ އޭނާގެ ވާހަކަ ފެށިއެވެ.\nMe first dhw stry is nice\nThanQ Mash… Aan thy first 🙂\nThanQ NafNaf 🙂\nV v v salhi..\nThanQ Myly 🙂\nvrh salhi…. whn nxt prt….\nThanQ Chum handi… Next part Tuesdayga 🙂\nVarah varah reethi story…\nRukaan ah dhera gotheh nuhadhachey(i ❤ the name)\nMiuvaange iunaas ah vee kihineibaa? Waiting for the next episode ? ❤\nThanQ Maroon… Rukaanah vaagothaa Iunaas ah veegoiy balamaa dhw… Next part Tuesdayga 🙂\nThanQ Star… Next part Tuesdayga 🙂\nV v reethi mi part vx saandy..keep it up ??\nAssalaam A’laikum… Miothy “IUNAAS” vaahakaige4vana bai… Ummeedhu kuran hurihaa kudhinnahves kamudhaane kamah… Adhi ran’galhu kollanvy kanthahthah bunedheyne kamah… Hurihaa kudhinnahves baajjaveri dhuvahakah edhen… Love u all 🙂\nstory ge description bai thankolhe ginaee ehenve heevanee haasaru gina hen. scene the ehaa dhigu nukoh maigadu point ah dhaanama shauguverikuruvaa goi hunaane storyga. mihaaru maaboda dhiguvanee. detail kuran hadhaigen goss. waiting for next part. Good Job.\nThanQ Iunaas… Ehentha?? Description bai ginatha?? Adhi evves kujjaku faahaga kollaafa neiy kameh thi faahaga kolly… ThanQ in’gey buneladhineema… Kuriyah huri baithakugai thikan ran’galhu kolleveythoa masakkaiy kollaanan… Next part Tuesdayga… Insha Allah!! 🙂\nAslu story v reethi. Ekam ebunaahen thankolheh ithuru baithah ginaee. Misaalakah ehaa muhimmu noon dhima dhimaa in maa bodah describe kohdhinun. Ekankan rangalhukohllanikoh vaahaka varah furihama vefa reethi vaane. Vaahaka varah intrestine. Waiting for the next part\nThanQ Princess Yaa… Aslu hamaekani thihen buneleema neyngeyne kanneynge ran’galhu kollakah… Maabodah describe kureveny konkahala thanthanehkan buneleemaehnu ran’galhu kollan en’geyny… Muhinmu kamah fenna thanthan aslu ehen describe ves mi kurany… Ehen veema thikudhinnah muhinmu noon kamah fenna thanthan buneladhy in’gey… Eyrun ran’galhu kollan en’geyny 🙂\nV v v reethi ??\nThanQ Pinkish 🙂\nlove it somuch.. <3 <3:* :*\nThanQ Boom 🙂\nVrh vrh reethi mi part ves\nThanQ Silver mist 🙂\nV rythi mi bai vx …4 vana bai kiyan fashaafa vaanuvaaeh neyngigen balaali iru3nuky iny heheh miadhu2part vx mikiyaaly vaahaka kuriyah dhaagoii v rythi …nimen dhn vx rythi kohdhehchey saandy. ….\nThanQ Appy… Hehehe… Baeh faharu ehenves vaane… Vaahaka hadikohnulaa vaahaka ninmaaleveythoa masakkaiy kuraanan… Insha Allah!! 🙂\nNice mee anehkkaa biruveri vaahaka eh tha,?\nThanQ Ummu Maleel… Yes loabeege biruveri vaahakaeh\nWow saandy. Varah reethi mi part. Rukaan and miuvaan ah dhera gotheh nahadhachey. Im Waiting for next part 😀 😀 😀\nThanQ Nonns… En’gidhaanethaa dhwe2 meehunnah vaagothehves… Next part Tuesdayga… Insha Allah!! 🙂\nsry vara reethi… waiting waiting\nThanQ Rainy princess 🙂\nThanQ No one 🙂\nSaandee.. v reethi story.\nThanQ Saandee fan 🙂\nWow . mi part ves v v habeys\nhaadha gulhey nan namey kiyaafa mihunnany dhemafirinnahvx..\nis thisacoincidence!!!\nNooney… Eheneh noon… Hama hithah ery gulhuvaalaafa nan kiyan 🙂\nހިތް މިއެދޭ ސޫރައޭ ތީމަގޭ (10 ވަނަ ބައި)\nލޯބި March 18, 2019\nނޭންގި ވެވުނު ލޯވި 2


Ekani kuraa kasrathuthah fiyavai ehen hurihaa kulhivaru harakaaithah huhtaalan angaifi - One Online\nއެކަނި ކުރާ ކަސްރަތުތައް ފިޔަވައި އެހެން ހުރިހާ ކުޅިވަރު ހަރަކާތްތައް ހުއްޓާލަން އަންގައިފި\nއެކަނި ކުރާ ކަސްރަތުތައް ފިޔަވައި އެހެން ހުރިހައި ކުޅިވަރު ހަރަކާތްތަކާއި ކަސްރަތުތައް ހުއްޓާލަން އަންގައިފި އެވެ.\nޑިރެކްޓަރު ޖެނެރަލް އޮފް ޕަބްލިކު ހެލްތު މައިމޫނާ އަބޫބަކުރު ސޮއިކުރައްވައި، ހެލްތު ޕްރޮޓެކްޝަން އެޖެންސީ (އެޗްޕީއޭ) އިން މިއަދު ނެރުނު އެންގުމުގައި ބުނީ މާދަމާއިން ފެށިގެން އެކަނި ކުރާ ކަސްރަތުތައް ފިޔަވައި ކުޅިވަރު ހަރާތްތަކާއި ކަސްރަތު ހަރަކާތްތައް ހުއްޓައިލުމަށް އަންގާ ކަމަށެވެ.\nމާލެ ސަރަހައްދުގައި ކޭސްތައް އިތުރުވުމާ ގުޅިގެން އެޗްޕީއޭ އިން ވަނީ ފިޔަވަޅުތައް އިތުރަށް ހަރުކަށިކޮށްފައެވެ. އެގޮތުން ކާފިއު ވަގުތު އިތުރުކޮށް، ރޭގަނޑު 8:30 އިން ފަތިހު 4:30 އަށް އެއްގައުމު އުޅަނދު ދުއްވުން ވަނީ މަނާކޮށްފައެވެ.\nޕާކުތަކާއި މައިޒާންތަކަށް ޒިޔާރަތްކުރުން ހުއްޓައިލުމަށްވެސް ވަނީ އަންގައިފައެވެ. ނަމަވެސް ކަސްރަތުކުރުމަށް ކަނޑައަޅައިފައިވާ ޕާކުތަކުގައި އެޗްޕީއޭ އިން ކަނޑައަޅާ ގައިޑްލައިނާ އެއްގޮތަށް ކުރިއަށް ގެންދެވޭނެއެވެ. އަދި އެޗްޕީއޭ އިން ކަނޑައަޅާ އުސޫލެއްގެ ދަށުން ހުރިހާ ޖިމް ތަކެއްގައިވެސް އެކަނި ކަސްރަތުތައް ކުރެވޭނެއެވެ.\nމީގެ އިތުރުން ޑޭކެއާތަކާއި ޕްރީ ސްކޫލްތަކާއި ނާސަރީތައް ބަންދުކުރުމަށްވެސް އަންގައިފައެވެ. އަދި ޔުނިވަސިޓީ އަދި ކޮލެޖުތަކުގައި އޮންލައިންކޮށް ކިޔަވައިދޭން ފެށުމަށްވެސް ވަނީ އަންގައިފައެވެ.\nގުޅޭ ޓެގު ދިވެހި ރާއްޖެ ކަސްރަތު ލޮކްޑައުން ކޮވިޑް 19\nކޮވިޑު ފަދަ ލޮޅުންތަކަށް މުވައްޒަފުން ތައްޔާރުކުރަން ޖެހޭ: ނައިބު ރައީސް\nކޮވިޑް ވެކްސިން ޖެހިގޮތުގެ އޮޑިޓެއް ހަދަނީ\nދެއަހަރަށްފަހު އަނެއްކާވެސް އީދުގެ އަސްލު "ފީލް" ގެނެސްދިން ކުޑައީދެއް!\nހަފްތާއެއްގެ ތެރޭގައި ކޮވިޑުގެ 288 ކޭސް، ގިނައީ އަތޮޅުތެރެއިން\nއިކޮނޮމިކް މިނިސްޓްރީގެ އެޕްރެންޓިސްޝިޕް ޕްރޮގްރާމުގައި ފެނަކަ އާއި އެމްއޭސީއެލުން ބައިވެރިވެއްޖެ


Covid Jehunu 105 Aharuge Meehaku Ragalhu Vejje - Vaguthu\nކޮވިޑް-19 ޖެހުނު 105 އަހަރުގެ ފިރިހެނަކު އެ ބަލިން ރަނގަޅުވެއްޖެއެވެ.\nއިންޑިއާ އަށް އުފަން އެ މީހާ ކޮވިޑަށް ފައްސިވެގެން ފަރުވާދިނުމަށް ގެންދިޔައީ ގައުހަތި މެޑިކަލް ކޮލެޖް އެންޑް ހޮސްޕިޓަލް(ޖީއެމްސީއެޗް) އަށެވެ. އެމީހާ ހޮސްޕިޓަލަށް ގެންދިޔައީ މި މަހުގެ ކުރީކޮޅެވެ.\nމީދް އަލީ ނަމަކަށް ކިޔާ އެމީހާ ހޮސްޕިޓަލުން ދޫކޮށްލާފައިވާ އިރު، އޭނާގެ ހާލު މިހާރު ރަނގަޅެވެ.\nކޮވިޑް-19 އަކީ ދުނިޔެއަށް ކުރިމަތިވެފައިވާ ނުރައްކާތެރި ބަލިމަޑުކަމަކަށްވާ އިރު މި ބަލި ފުރަތަމަ ފެނިފައި ވަނީ 2019 ވަނަ އަހަރުގެ ޑިސެމްބަރު މަހުގެ ފަހުކޮޅުގައެވެ. ފުރަތަމަ ޗައިނާގެ ވުހާން ހިމެނޭ ހުބޭއި އިން މި ބަލި ފެނިފައިވާއިރު މިހާރު ދުނިޔޭގެ ހުރިހާ ކަންކޮޅުތަކަށް ވަނީ މި ބަލި ފެތުރިފައެވެ.\nކޮރޯނާ ވައިރަސް ނުވަތަ ކޮވިޑް-19 ޖެހި މިހާތަނަށް އެތައް މިލިއަން މީހުންގެ ފުރާނަ ގޮސްފައިވާ އިރު ބަލިން ރައްކާތެރިވުމަށް މިހާތަނަށް އެތައް ވެކްސިނެއް ވަނީ އުފައްދައިފައެވެ.\nސިއްހީ މާހިރުން ބުނާގޮތުގައި ކޮވިޑް-19 ޖެހޭ މީހުންގެ ތެރޭގައި ބޮޑެތި ބަލިތަކަށް ފަރުވާކުރާ ބަލިމީހުންނާއި ހަށިގަނޑުގެ ދިފާއީ ނިޒާމު ބަލިކަށި މީހުން ހިމެނެއެވެ. އަދި ކުޑަކުދިންނާއި އުމުރުން ދުވަސްވީ ފަރާތްތައް މި ބަލި ޖެހުމުގެ ފުރުސަތު ބޮޑު އިރު 105 އަހަރުގެ މީހަކު ކޮވިޑް ބަލި ޖެހި ރަނގަޅު ވުމުން ގިނަ ބަޔަކަށް ހައިރާން ކަމެއް ގެނުވިއެވެ.\nމީގެ ކުރިންވެސް އުމުރުން ދުވަސްވީ މީހުން ކޮވިޑަށް ފައްސިވެ ރަނގަޅުވެފައި އެބަހުއްޓެވެ. ނަމަވެސް އެއީ ވަރަށް މަދު އިންސައްތައެކެވެ.


Current eh viugayakun gulhaalai grid ge furathama circuit ah current dheefi | MBS NEWS\nސްޓެލްކޯގެ މުވައްޒަފުން ކަރަންޓު އެއްވިއުގައަކުން ގުޅާލުމުގެ މަސައްކަތް ކުރިއަށް ގެންދަނީ\nކަރަންޓުގެ އެއްވިއުގައަކުން ގުޅާލާ ގްރިޑްގެ ފުރަތަމަ ސާކިޓަށް ކަރަންޓުދީފި\n18 July 2021, 18:50\nމާލެއާއި ހުޅުމާލެ އަދި ހުޅުލެ ކަރަންޓުގެ އެއްވިއުގައަކުން ގުޅާލުމަށް ކުރިއަށް ގެންދާ މަޝްރޫއުގެ ދަށުން ގާއިމުކުރި ކަރަންޓު ވިއުގައިގެ ގްރިޑްގެ ފުރަތަމަ ސާކިޓަށް ކަރަންޓު ދީފި އެވެ.\nސްޓެލްކޯއިން ބުނީ ގްރޭޓާ މާލެ ގްރިޑް އެނަޖައިޒްކުރުމުގެ ފުރަތަމަ ދުވަހުގެ މަސައްކަތް ކާމިޔާބު ކަމަށާއި، އެ މަސައްކަތުގައި އެއްވެސް ޓެކްނިކަލް މައްސަލައެއް ކުރިމަތި ނުވާ ކަމަށެވެ. އަދި ގްރިޑްގެ ފުރަތަމަ ސާކިޓް މިހާރު އެނަޖައިޒް ކޮށްފައިވާ ކަމަށާއި، މި މަޝްރޫއުގެ ދަށުން ހުޅުލޭ އިންޖީނުގެ އާއި މާލޭ އިންޖީނުގެ ސިންކްރޮނައިޒްކުރުމުގެ މަސައްކަތް މިއަދު ކުރާނެ ކަމަށް އެ ކުންފުނިން ބުންޏެވެ.\nމި ގްރިޑްގެ ދެވަނަ ސާކިޓް އެނަޖައިޒް ކުރުމަށް ސްޓެލްކޯއިން ތާވަލްކޮށްފައި ވަނީ އަންނަ ބުދަ ދުވަހު އެވެ. އެ ދުވަހު ހެނދުނު 8:00 އިން ހަވީރު 5:00 އަށް މަސައްކަތް ކުރިޔަށްދާއިރު، މާލެއާއި، ހުޅުމާލެއިން ކަރަންޓު ކެނޑުމުގެ ފުރުސަތު އޮންނާނެ ކަމަށް ސްޓެލްކޯއިން ބުނެ އެވެ. އަދި އަންނަ ބުރާސްފަތި ދުވަހު ކުރިޔަށް ދާނީ ހުޅުލޭގެ ސަބްސްޓޭޝަން އެނާޖައިޒްކުރުމުގެ މަސައްކަތް ކަމަށް ވެސް އެ ކުންފުނިން ބުންޏެވެ.\nގްރޭޓާ މާލޭ އިންޓަކަނެކްޝަން މަޝްރޫއަކީ މާލެ ސަރަޙައްދުގައި ކަރަންޓުގެ ޚިދުމަތުގެ ފެންވަރު ރަނގަޅު ކުރުމަށް ސްޓެލްކޯއިން ކުރިއަށްގެންދާ މަޝްރޫއެކެވެ.\nގްރޭޓާ މާލޭ ގްރިޑް ކަނެކްޝަނަކީ މާލެއާއި، ހުޅުމާލެ އަދި ހުޅުލޭގެ ކަރަންޓު ވިއުގަ 132 ކޭވީގެ ހަތް ކިލޯމީޓަރުގެ ދެ ސާކިޓުން ގުޅާލެވޭ މަޝްރޫއެކެވެ. އަދި މި މަޝްރޫއުގައި ހުޅުމާލެ އަދި މާލޭގައި 95 އެމްވީއޭގެ ޖުމްލަ ހަތަރު ޓްރާންސްފޯމަރާއި، ހުޅުލޭގައި 8 އެމްވީއޭގެ ދެ ޓްރާންސްފޯމަރު ވަނީ ބަހައްޓާފަ އެވެ. މި ކަރަންޓު ވިއުގައިން ކޮންމެ ސާކިޓަކުން 100 މެގަވޮޓްގެ ހަކަތަ ފޮނުވުމުގެ ގާބިލްކަން ލިބިގެންވެ އެވެ.\nހުޅުމާލެ އިޔާދަކުރަނިވި ހަކަތަ ވިޔަފާރި މާލެ ސްޓެލްކޯ


Sihhee dhairaa ah India in dhey ehee ah shukuru adhaa kuravvaifi\nސިއްހީ ދާއިރާއަށް އިންޑިއާއިން ދޭ އެހީއަށް ޝުކުރު އަދާކުރައްވައިފި\nހެލްތް މިނިސްޓްރީގެ ސްޓޭޓް މިނިސްޓަރު ދުންޔާ މައުމޫން - ޒަހާ އަހުމަދު | އަވަސް\nރާއްޖޭގެ ފަހު ސިއްހީ ނިޒާމަށް އިންޑިއާއިން ވެދީފައިވާ އެހީތެރިކަމަށް ހެލްތް މިނިސްޓްރީގެ ސްޓޭޓް މިނިސްޓަރު ދުންޔާ މައުމޫން ޝުކުރު އަދާކުރައްވައިފި އެވެ. ދުންޔާ އިންޑިއާއަށް ޝުކުރު އަދާކުރެއްވީ، އިންޑިއާގެ އެހީގައި ރާއްޖޭގައި އެޅި އައިޖީއެމްއެޗް ހޮސްޕިޓަލަށް 70 އަހަރުވީ މުނާސަބަތުގަ އެވެ.\nއަވަސްއާ ވާހަކަ ދައްކަވަމުން ދުންޔާ ވިދާޅުވީ، އައިޖީއެމްއެޗްއަކީ ރާއްޖެ އާއި އިންޑިއާއާ ދެމެދު އޮތް ގުޅުމުގެ ރަމުޒެއް ކަމަށެވެ. ރާއްޖޭގައި ފަހުގެ ސިއްހީ ނިޒާމް ގާއިމުކުރުމުގައި އިންޑިއާއިން ވެދީފައިވާ އެހީތެރިކަމަކީ ޝުކުރު ހައްގު އެހީތެރިކަމެއް ކަމަށެވެ.\nއައިޖީއެމްއެޗްއަށް 70 އަހަރުވެގެން ދިޔައިރު، ރާއްޖޭގެ ސިއްހީ ނިޒާމަށް މި ސަރުކާރުން ހެޔޮ ބޮޑެތި ބަދަލުތަކެއް ގެންނަމުންދާކަން ދުންޔާ ފާހަގަކުރެއްވި އެވެ. އެގޮތުން އައިޖީއެމްއެޗްގައި އާ ހިދުމަތްތަކެއް ފަށައި، ހިދުމަތްތަކުގެ ފެންވަރު ރަނގަޅުވެފައިވާކަން ދުންޔާ ފާހަގަކުރެއްވި އެވެ. އެގޮތުން ހިތުގެ ބައްޔަށް ފަރުވާ ލިބުމާއި ހުޅުމާލޭ ހޮސްޕިޓަލްގައި ކެންސާ ސްކްރީންގެ ހިދުމަތް ފެށުން ދުންޔާ ފާހަގަކުރެއްވީ ބޮޑު ކާމިޔާބެއްގެ ގޮތުގަ އެވެ.\nމީގެއިތުރުން ރާއްޖޭގެ ސިއްހީ ނިޒާމް އިތުރު ހަރުފަތަަކަށް ގެންދިޔުމަށް އައިޖީއެމްއެޗްގެ 25 ބުރީގެ އިމާރާތެއް އެޅުމުގެ މަސައްކަތް ދަނީ ކުރަމުންނެވެ. އެ އިމާރާތް އެޅުމުން އާ އިތުރު ހިދުމަތްތަކެއް ފެށިގެންދާނެ އެވެ. އަދި އެ ތަނުގައި މެޑިކަލް ކޮލެޖެއް ވެސް ހުޅުވާނެ އެވެ. މެޑިކަލް ކޮލެޖް ގާއިމުކުރުމުގެ މަސައްކަތުގައި އެންމެ އިސްކޮށް އުޅުއްވަނީ ދުންޔާ އެވެ.\nދުންޔާ ވަނީ ސިއްހީ ނިޒާމުގެ ބޮޑު ކާމިޔާބީއެއްގެ ގޮތުގައި ހުސްނުވާ އާސަންދަ ވެސް ފާހަގަކުރައްވާފަ އެވެ. އާސަންދަ މެދުވެރިކޮށް ގިނަ ބަލިތަކަށް ފަރުވާ ހޯދޭކަން ފާހަގަކުރައްވައި ދުންޔާ ވިދާޅުވީ، އެ ހިދުމަތަކީ ރައްޔިތުންނަށް ވަރަށް ބޭނުންހުރި މުހިންމު ހިދުމަތެއް ކަމަށެވެ.\nރާއްޖޭގެ ސިއްހީ ނިޒާމު ކުރިއަރަމުން ދިޔަ ނަމަވެސް އަދިވެސް މައްސަލަތަކާއި ގޮންޖެހުންތައް އެބަހުރި ކަމަށާއި އެކަންކަން ހައްލުކުރުމަށް މަސައްކަތް ކުރަމުންދާ ކަމަށެވެ. ރާއްޖެއަކީ މިހާރު ވެސް އާބާދީގެ ނިސްބަތުން ޑޮކްޓަރުން ގިނަ ގައުމެއްގެ ގޮތުގައި ދުންޔާ ފާހަގަކުރެއްވި އެވެ. އަދި، ކޮލިޓީ ހެލްތް ކެއާގެ ހިދުމަތެއް ދެމުންދާ ގައުމެއް ކަަމަށް ވިދާޅުވި އެވެ.\nދުންޔާ ވިދާޅުވީ، މިހާރު އޮތް އެންމެ ބޮޑު ގޮންޖެހުމަކީ ގައިންގަޔަށް އަރާ ބަލިތައް ރާއްޖޭގައި އިތުރުވެފައިވުން ކަމަށާއި އެކަން ހައްލު ކުރެވޭނީ ފަރުދީ ގޮތުން ވެސް ޒިންމާތަކެއް ނަގައިގެން ކަމަށެވެ. މީހަރަށްވުރެ ހޭލުންތެރިވެ، އެފަދަ ބަލިތަކަށް ރައްޔިތުން ރައްކާތެރިވުމަށް ދުންޔާ ގޮވާލެއްވި އެވެ.


India Sarukaaraai Twitter ge koalhun boduve Kurierun Vaadhaverinnah\nއިންޑިއާ ސަރުކާރާ ޓްވީޓާއާ ކޯޅުން ބޮޑުވެ ކުރިއެރުން ވާދަވެރިންނަށް\nއިންޑިއާގެ ކޫ އެޕް\nއިންޑިއާގައި ޓްވީޓާގެ ބަދަލުގައި އެހެން އެޕްލިކޭޝަނެއް ބޭނުން ކުރަން ފަށައިފި އެވެ. ޓްވީޓާއާ އިންޑިއާ ސަރުކާރާ ދެމެދު ކޯޅުން އިތުރުވެ، ސިޔާސީ ނުފޫޒުގައި ޖެހެންޖެހިއްޖެ ނަމަ ވަކި ޓްވީޓާއަކަށް ވެސް ރަނގަޅު ގޮތެއް ނޯންނާނެކަން އިންޑިއާއިން މިހާރު ދަނީ ޓްވީޓާއަށް ދައްކަމުންނެވެ.\nކޮވެލި ފަދަ ދޫނި ގޮވާ އަޑުން ނަންދީފައި ވާ "ކޫ އެޕް" ބޭނުންކުރާ މީހުން ކުއްލިއަކަށް އިތުރުވެ ވައިގައި ވަނީ ހިފާފަ އެވެ. މި އެޕްލިކޭޝަނަނީ ވެސް ޓްވީޓާ ފަދައިން ކުރު މެސެޖްތައް އިނގިރޭސިން އަދި އިންޑިއާގައި ވާހަކަދައްކާ ބަސްތަކުން ފޮނުވައިދޭ އެޕްލިކޭޝަނެކެވެ. މި އެޕްލިކޭޝަން ޓްވީޓާގެ މައްޗަށް ނުފޫޒު ފޯރުވުމަށްޓަކައި ގިނަ މީހުން ބޭނުން ކުރުމަށް ސިޔާސީ ލީޑަރުން ވެސް އަންނަނީ ގޮވާލައި އެދެމުންނެވެ.\nއިންޑަސްޓްރީ އެންޑް ކޮމާސް މިނިސްޓަރު، ޕަޔުޝް ގޮޔަލް ވެސް އެދިވަޑައިގަންނަވަނީ ޓްވީޓާ ދޫކޮށްލައި ކޫ ބޭނުން ކުރުމަށެވެ. ސަޕޯޓަރުންނާ ލޯބިވާ މީހުންގެ ކިބައިން އޭނާ ވަނީ މިކަމަށް އެދިވަޑައިގެންފަ އެވެ.\nކޫ އެޕްލިކޭޝަނަށް ކުއްލިއަށް އެރި ބާރުގަނޑާއެކު ސާވާތަކަށް ކެތްނުކުރުވުނު ކަމަށް ބޮމްބިނޭޓް ޓެކްނޮލޮޖީޒް އިން ވަނީ ބުނެފަ އވެ. ޗީފް އެގްޒެކެޓިވް އޮފިސަރު، އަޕްރަމިއާ ރާދަކްރިޝްނަން ވިދާޅުވީ ކޫއެޕްގެ އަސާސީ އަމާޒަކީ ސިޔާސީވުން ނޫން ކަމަށާއި ބޭނުމަކީ މެސެޖެއް ފޮނުވާލުން ކަމަށެވެ.\n"މިއީ އިންޑިއާ އެޕްލިކޭޝަނެއް،" ސީއީއޯ ވިދާޅުވި އެވެ. "ކޫގައި ނޫޅޭނެ އީލަން މަސްކްއެއް. އޭނާ ފޮލޯކުރަން ބޭނުންވާ މީހުންނަކަށް ކޫ އެޕް ކަމަކު ނުދާނެ" އޭނާ ވިދާޅުވީ ކޫ އެޕް އަކީ އިންޑިއާ ބަހުރުވަތަކުން މެސެޖްކުރެވޭ އެޕްލިކޭޝަނެއް ކަމަށެވެ.\nކޫ އެޕްގެ ލޯގޯގައި އިންނަނީ ރީނދޫ ފިޔޮކެކެވެ. ޓްވީޓާގައި ނޫކުލައިގެ ދޫންޏެކެވެ. ދާދި އެއްބޭނުމެއް ކުރެވޭ ދެ އެޕްލިކޭޝަނެއް ނަަމަވެސް ކުކުޅު ފިޔޮކަކީ ތަބީއަތުގައި ވެސް އުދުހެވޭ އެއްޗެއް ނޫނެވެ. އެކަމަކު ބޮލަށް އުނދަގޫވާ ވަރަށް ގޮވަން ދަނެ އެވެ. ތުންބުން ކޮށައި މީހުންގެ ލޯބި ހޯދަ އެވެ.\nއިންޑިއަން އެޕްސްޓޯރުން ދައްކާ ގޮތުން މިދިއަ އަހަރުގެ ނިޔަލަން ކޫ އެޕް 2.6 މިލިއަން އިންސްޓޯލް ކޮށްފައިވެ އެވެ. އެހެން ނަމަވެސް މިއަހަރު ފެބްރުއަރީ 6-11 އާ ދެމެދު އިތުރު 901،000 ޑިވައިސްއަކަށް ވަނީ އިންސްޓޯލް ކޮށްފަ އެވެ.


ރަމަޟާންމަސް އަޅުގަނޑުމެންނާ ވަކިވެގެންދާއިރު.. – Ilm\nރަމަޟާންމަސް އަޅުގަނޑުމެންނާ ވަކިވެގެންދާއިރު..\nބަރަކާތާއި ރަޙްމަތުން ފުރިގެންވާ ދުވަސްތަކަކާއެކު މިއަހަރުގެ ރަމަޟާން މަސް އަޅުގަނޑުމެންނާ ބައްދަލުކުރުމަށްފަހު ދުވަސްތައް ވޭތުވަމުން މިހާރު ގުނަމުން މިދަނީ އެމަހުގެ އެންމެފަހު ދުވަސްތަކެވެ.\nމިރަމަޟާންމަހާ އަޅުގަނޑުމެން ކުރިމަތިލީވެސް ނުހަނުގިނަ އުންމީދުތަކާއެކުއެވެ. ވަރުގަދަ އަޒުމަކާއެކުއެވެ. ސުވާލަކީ، ރަމަޟާންމަސް އަޅުގަނޑުމެންނާ ވަކިވެގެންދާއިރު އެއުއްމީދު ތަކުގައި ކުލަޖެއްސުނީ ކިހާވަރަކަށްހެއްޔެވެ؟ ޢަމަލުތައް އިޞްލާޙުކުރުމަށް އުއްމީދު ކުރިނަމަ އެކަން ޙާޞިލުވީ ކިހާވަރަކަށް ހެއްޔެވެ؟ ތިބާއަށް ކުރެވެމުން އައި ގޯސް ޢަމަލުތައް ދޫކުރުމަށް ކުރި ޢަޒުމުގައި ޘާބިތުވެވުނީ ކިހާވަރަކަށް ހެއްޔެވެ؟\nހަމަގައިމުވެސް އުފާކުރުން ޙައްޤު ކަންކަން އެބަހުއްޓެވެ. މިސްކިތުގެ ޖަމާޢަތަށް ނަމާދަށް އަންނަ މީހުންގެ ޢަދަދު އެތައް ގުނައެއް އިތުރުވިއެވެ. ފަރުޟު ނަމާދުތަކަށް ކުރީބައިގައި މިސްކިތައް އެތައް ބަޔަކު އައްނަމުން ދަނީ އުފާކުރުން ޙައްޤު ޢަދަދުތަކަށެވެ. ހަމައެކަނި ފަރުޟު ނަމާދުތަކެއް ނޫނެވެ. ތަރާޥީޙް ނަމާދާއި ދަމުނަމާދުގައިވެސް އެތައް ބަޔަކު ބައިވެރިވަމުން ދެއެވެ. އެންމެ އުފާވާ ކަމަކީ މީގެތެރޭގައި ޒުވާނުންގެ ބޯތައްވެސް ގިނަކަމެވެ. ނަމާދަށްފަހު މިސްކިތުގައި މަޑުކޮށްލައިގެން ޤުރުއާން ކިޔަވާލުމަށް ތިބެނީވެސް މަދު ޢަދަދެއް ނޫނެވެ. ﷲއަށް ޙަމްދު ހުއްޓެވެ.\nނަމަވެސް ހިތާމައަކީ، ރަމަޟާންމަސް ނިމުމާއެކު އެމިސްކިތްތަށް ފަޅުވެގެން ދާތީއެވެ. އަޅުގަނޑުމެންގެ ތެރެއިން ގިނަމީހުން ނަމާދުތަކާ ދުރުވެގެން ދާތީއެވެ. ދޫކޮށްލެވެނީ ހަމައެކަނި ސުންނަތް ނަމާދުތަކާއި ދަމުނަމާދެއް ނޫނެވެ. އެހެނެއްކަމަކު ކޮންމެ ދުވަހަކު ފަސްވަގުތު ކުރުމަށް އަންގާވާފައިވާ ފަރުޟު ނަމާދުތަކާވެސް ދުރުވެވެނީއެވެ. އެއްބަޔަކަށް ހަމައެކަނި ހުކުރުނަމާދަށް މިސްކިތް ފެންނައިރު އަނެއް ބަޔަކަށް މިސްކިތް ނުވެސް ފެންނަނީއެވެ.\nލޮބުވެތި އަޚުންނާއި އުޚުތުންނެވެ! އެހެން ނުހައްދަވާށެވެ! ނަމާދަކީ ދީނުގެ ތަބެވެ. ދިރިއުޅުމުގެ މަސްއޫލިއްޔަތުތައް ކިތައްމެ ގިނަވިޔަސް، މަސައްކަތްތަކުގައި ކިތައްމެ “ބިޒީ”ވިޔަސް ނަމާދަށް ފަރުވާކުޑަ ނުކުރާށެވެ. ފަރުޟު ނަމާދުތައް އޭގެ ވަގުތުގައި އަދާކުރާށެވެ. މާތް ﷲ ވަޙީކުރެއްވިއެވެ. “إِنَّ الصَّلَاةَ كَانَتْ عَلَى الْمُؤْمِنِينَ كِتَابًا مَّوْقُوتًا” سورة النساء 103\n“ހަމަކަށަވަރުން، ނަމާދަކީ މުއުމިނުތަކުންގެ މައްޗަށް ވަގުތުކަނޑައެޅިގެންއޮތް ފަރުޟެއްކަމުގައިވެއެވެ.”\nއަދި ކީރިތި ޤުރުއާން ކިޔެވުންވެސް ދޫކޮށް ނުލާށެވެ. ރަމަޟާންމަހު ކީރިތި ޤުރުއާން ކިޔެވުމުގައި ހޭދަ ކުރިވަރަށް ވަގުތު ހޭދަނުކުރެވުނު ކަމުގައިވިޔަސް މަދުވެގެން ކޮންމެ މަހަކު ޚަތިމެއް ކުރެވޭތޯ ގަދައަޅައި މަސައްކަތްކުރާށެވެ. އަދި އެޤުރުއާނުން ހިތުދަސްވެފައިވާ މިންވަރު އިތުރުކުރެވޭތޯ ބަލާށެވެ. ރަސޫލު الله صلّى الله عليه وسلّم، ޙަދީޘްފުޅުކުރެއްވިއެވެ . “اقْرَءُوا الْقُرْآنَ فَإِنَّهُ يَأْتِى يَوْمَ الْقِيَامَةِ شَفِيعًا لأَصْحَابِهِ” (رواه مسلم) މާނައީ: “ތިޔަބައިމީހުން ޤުރުއާން ކިޔަވާށެވެ. ފަހެ، ހަމަކަށަވަރުން ޤުރުއާނުގެ އަހުލުވެރިންނަށް،ޤިޔާމަތްދުވަހުން އެ ޤުރުއާން ޝަފާޢަތްތެރި އެއްގެ ގޮތުގައި އަންނާނެއެވެ.”\nރަމަޟާންމަހު ތިއެންމެހާ އަޚުންނާއި އުޚުތުން ކުރެއްވި ޞަދަޤާތް މާތް ﷲ ޤަބޫލުކުރައްވާށިއެވެ. ރަމަޟާންމަސް ނިމުމަށްފަހުވެސް ތިގޮތުގައި ދެމިހުންނާށެވެ. ކުޅަދާނަވީ މިންވަރަކުން ޞަދަޤާތް ކުރާށެވެ. އެއީ ފެނުން އަލިފާން ނިވާލާފަދައިން ފާފަތައް ފުހެލާ ކަމެކެވެ. ރަސޫލު الله صلّى الله عليه وسلّم، ޙަދީޘްފުޅުކުރެއްވިއެވެ . ” وَالصَّدَقَةُ تُطْفِئُ الْخَطِيئَةَ كَمَا يُطْفِئُ الْمَاءُ النَّارَ” (جامع الترمذي) މާނައީ: “ފެނުން އަލިފާން ނިއްވާލާ ފަދައިން ޞަދަޤާތުގެ ސަބަބުން ފާފަތައް ފުހެލައެވެ.”\nރަމަޟާންމަހުގައި އަޅަމެން ކުރި ޢަމަލުތައް ޤަބޫލުކުރައްވާ ރަމަޟާންމަހަށް ފަހުގައިވެސް ހެޔޮޢަމަލުތަކުގައި އަޅަމެން ޘާބިތުކުރައްވާށިއެވެ! އާމީން!